*Letno poročilo*

*o izvajanju*

*ukrepov države*

*na trgu dela*

***za leto 2020***

*Julij, 2021*

**Kazalo vsebine**

[1. TRG DELA V LETU 2020 4](#_Toc75853020)

[2. UKREPI DRŽAVE NA TRGU DELA 8](#_Toc75853021)

[2.1 STORITVI ZA TRG DELA 8](#_Toc75853022)

[2.1.1 VSEŽIVLJENJSKA KARIERNA ORIENTACIJA 8](#_Toc75853023)

[2.1.2 POSREDOVANJE ZAPOSLITVE 13](#_Toc75853024)

[2.2 AKTIVNA POLITIKA ZAPOSLOVANJA (APZ) 15](#_Toc75853025)

[2.2.1 UKREP 1: USPOSABLJANJE IN IZOBRAŽEVANJE 19](#_Toc75853026)

[2.2.2 UKREP 3: SPODBUDE ZA ZAPOSLOVANJE 35](#_Toc75853027)

[2.2.3 UKREP 4: USTVARJANJE NOVIH DELOVNIH MEST 42](#_Toc75853028)

[2.2.4 VREDNOTENJE UKREPOV IN PROGRAMOV AKTIVNE POLITIKE ZAPOSLOVANJA 50](#_Toc75853029)

[2.3 ZAVAROVANJE ZA PRIMER BREZPOSELNOSTI TER ZAGOTAVLJANJE PRAVIC IZ OBVEZNEGA IN PROSTOVOLJNEGA ZAVAROVANJA ZA PRIMER BREZPOSELNOSTI 57](#_Toc75853030)

[2.3.1 Poročilo o gibanju števila upravičencev do pravic iz obveznega in prostovoljnega zavarovanja za primer brezposelnosti 57](#_Toc75853031)

[3. SREDSTVA ZA IZVAJANJE UKREPOV NA TRGU DELA 59](#_Toc75853032)

[3.1 AKTIVNA POLITIKA ZAPOSLOVANJA 59](#_Toc75853033)

[3.2 STORITVI ZA TRG DELA 63](#_Toc75853034)

[3.3 ZAVAROVANJE ZA PRIMER BREZPOSELNOSTI 63](#_Toc75853035)

[4. NAČRTOVANI UKREPI V TEKOČEM LETU 64](#_Toc75853036)

[5. DOSEGANJE CILJEV EVROPSKE POLITIKE ZAPOSLOVANJA 67](#_Toc75853037)

**Kazalo slik**

[Slika 1: Deleži nekaterih skupin registriranih brezposelnih oseb konec decembra (v odstotkih) 7](#_Toc75852037)

[Slika 2: Število nekaterih skupin registriranih brezposelnih oseb konec decembra (v odstotkih) 7](#_Toc75852038)

[Slika 3: Ukrepi države na trgu dela 8](#_Toc75852039)

[Slika 4: Število in delež vključitev posameznih skupin brezposelnih oseb v ukrepe APZ, 2020 17](#_Toc75852040)

[Slika 5: Struktura ukrepa 1 19](#_Toc75852041)

[Slika 6: Struktura ukrepa 3 35](#_Toc75852042)

[Slika 7: Struktura ukrepa 4 42](#_Toc75852043)

[Slika 8: Upravičenci do denarnega nadomestila, po mesecih v letu 2020 58](#_Toc75852044)

**Kazalo preglednic**

[Preglednica 1: Gibanje registrirane brezposelnosti, Slovenija 4](#_Toc75852071)

[Preglednica 2: Gibanje brezposelnosti v letih 2019 in 2020 5](#_Toc75852072)

[Preglednica 3: Število vključitev brezposelnih in zaposlenih oseb v ukrepe APZ v letu 2020 16](#_Toc75852073)

[Preglednica 4: Programi neformalnega izobraževanja in usposabljanja z 20 ali več vključitvami, leto 2020 20](#_Toc75852074)

[Preglednica 5: Programi nacionalne poklicne kvalifikacije – Potrjevanje NPK in TK, z 20 ali več vključitvami, leto 2020 22](#_Toc75852075)

[Preglednica 6: Programi neformalnega izobraževanja in usposabljanja za mlade s 15 ali več vključitvami, leto 2020 23](#_Toc75852076)

[Preglednica 7: Lokalni programi neformalnega izobraževanja in usposabljanja s 40 ali več vključitvami, leto 2020 24](#_Toc75852077)

[Preglednica 8: Preglednica vključitev brezposelnih oseb v podporne in razvojne programe s 15 vključitvami in več, leto 2020 25](#_Toc75852078)

[Preglednica 9: Programi formalnega izobraževanja s tremi ali več vključitvami, leto 2020 35](#_Toc75852079)

[Preglednica 10: Podrobnejši pregled vključitev brezposelnih in zaposlenih oseb v ukrepe APZ v letu 2020 48](#_Toc75852080)

[Preglednica 11: Struktura vključenih brezposelnih oseb v programe APZ v obdobju 2017–2020 51](#_Toc75852081)

[Preglednica 12: Število vključitev in prehodov v zaposlitev v obdobju 2017–2020 51](#_Toc75852082)

[Preglednica 13: Število vključitev v programe prvega ukrepa APZ: Usposabljanje in izobraževanje, obdobje 2017–2020 51](#_Toc75852083)

[Preglednica 14: Vključitev brezposelnih oseb v vsebinsko podobne skupine programov v prvi ukrep APZ, obdobje 2017–2020 52](#_Toc75852084)

[Preglednica 15: Deleži izhodov v zaposlitev iz programov v okviru prvega ukrepa: Usposabljanje in izobraževanje, obdobje 2017–2020 53](#_Toc75852085)

[Preglednica 16: Število vključitev v subvencionirane zaposlitve, obdobje 2017–2020 54](#_Toc75852086)

[Preglednica 17: Struktura vključenih v programe subvencioniranih zaposlitev, obdobje 2017–2020 54](#_Toc75852087)

[Preglednica 18: Podatki o zaposlitvah po izteku subvencionirane zaposlitve za pogodbe, obdobje 2017–2019 55](#_Toc75852088)

[Preglednica 19: Delež zaposlitev v obdobju 12 mesecev po izteku subvencionirane zaposlitve 56](#_Toc75852089)

[Preglednica 20: Število vključitev v peti ukrep: Spodbujanje samozaposlovanja, obdobje 2017–2019 56](#_Toc75852090)

[Preglednica 21: Število vključitev in zaposlitev za program spodbujanje ženskega podjetništva 57](#_Toc75852091)

[Preglednica 22: Število vključitev in zaposlenih za program spodbude za mlade podjetnike 57](#_Toc75852092)

[Preglednica 23: Načrtovana in porabljena sredstva (proračuna RS in sredstev kohezijske politike ESS) za ukrepe APZ v letu 2020 in načrt APZ za leto 2021 61](#_Toc75852093)

[Preglednica 24: Poraba sredstev v letu 2020 po posameznih programih APZ 61](#_Toc75852094)

[Preglednica 25: Načrtovana in porabljena sredstva za storitve trga dela – VKO (koncesije), leto 2020 63](#_Toc75852095)

[Preglednica 26: Denarno nadomestilo za brezposelnost, obdobje 2018–2020 64](#_Toc75852096)

# TRG DELA V LETU 2020

V letu 2020 so se po ugodnem začetku leta v spomladanskih mesecih gospodarska gibanja obrnila v negativno smer. Svetovno kakor tudi domače gospodarstvo je močno prizadela pandemija bolezni covid-19, ki je povzročila velik upad gospodarske aktivnosti in s tem vplivala tudi na razmere na trgu dela. Razmere so se najbolj poslabšale v drugem tromesečju leta 2020. Sledilo je postopno okrevanje, nato pa drugi val epidemije, ki je v zadnjih mesecih leta povečal negotovost, vendar posledice za gospodarstvo niso bile več tako obsežne kakor v prvem valu. Zaprtje nekaterih dejavnosti z namenom preprečevanja širjenja koronavirusa je najbolj prizadelo storitvene dejavnosti, med njimi izstopajo gostinstvo, turizem, transport, kulturne in rekreativne dejavnosti ter osebne storitve, manj so bili prizadeti industrija in gradbeništvo kakor tudi izvozne dejavnosti.

Odločen odziv državne politike na epidemijo covida-19 je bil uspešen pri omejevanju zaposlitvenih in socialnih posledic. Obsežne izgube delovnih mest in zajezitev brezposelnosti v izrednih zdravstvenih razmerah je država blažila z ukrepi za ohranitev delovnih mest, kot sta povračilo nadomestila plače delavcem na začasnem čakanju na delo in ukrep delnega subvencioniranja skrajšanega polnega delovnega časa. Kljub temu pa so se spremenile razmere na trgu dela in prekinila se je rast delovno aktivnega prebivalstva. Delovna aktivnost se je medletno najbolj zmanjšala v dejavnosti poslovanja z nepremičninami, gostinstvu in drugih raznovrstnih poslovnih dejavnostih.

Preglednica 1: Gibanje registrirane brezposelnosti, Slovenija

|  |  |  |  |  |  |
| --- | --- | --- | --- | --- | --- |
| Leto/obdobje | Registrirana brezposelnost | | Indeks na prejšnje  obdobje[[1]](#footnote-1) | | Stopnja registrirane brezposelnosti, povprečje  (v %)[[2]](#footnote-2) |
| **konec**  **obdobja** | **povprečje obdobja** | **konec**  **obdobja** | **povprečje obdobja** |
| 2010 | 110.021 | 100.504 | 113,8 | 116,4 | 10,7 |
| 2011 | 112.754 | 110.692 | 102,5 | 110,1 | 11,8 |
| 2012 | 118.061 | 110.183 | 104,7 | 99,5 | 12,0 |
| 2013 | 124.015 | 119.827 | 105,0 | 108,8 | 13,1 |
| 2014 | 119.458 | 120.109 | 96,3 | 100,2 | 13,1 |
| 2015 | 113.076 | 112.726 | 94,7 | 93,9 | 12,3 |
| 2016 | 99.615 | 103.152 | 88,1 | 91,5 | 11,2 |
| 2017 | 85.060 | 88.648 | 85,4 | 85,9 | 9,6 |
| 2018 | 78.534 | 78.474 | 92,3 | 88,5 | 8,3 |
| 2019 | 75.292 | 74.178 | 95,9 | 94,5 | 7,7 |
| 2020 | **87.283** | **85.003** | **115,9** | **114,6** | **8,7** |

*Vir: Statistični urad RS, Zavod RS za zaposlovanje*

|  |  |
| --- | --- |
|  |  |

Gospodarska kriza se je na trgu dela odražala v zmanjševanju obsega delovno aktivnega prebivalstva in povečani dinamiki prehajanja v brezposelnost in iz nje. Na Zavodu RS za zaposlovanje (v nadaljnjem besedilu: zavod) se je prijavilo več brezposelnih oseb, pri tem po porastu izstopajo prijave presežnih delavcev, več je bilo tudi iztekov zaposlitev za določen čas. Zaradi postopnega okrevanja v poletnih mesecih in izvajanja interventnih ukrepov države se je povečalo tudi zaposlovanje brezposelnih.

V letu 2020 so delodajalci zavodu sporočili, da iščejo kandidate za zaposlitev na 114.671 prostih delovnih mestih, od tega je bilo 59.226 (51,6 odstotka) prostih delovnih mest, za katera so delodajalci želeli sodelovanje zavoda pri iskanju kandidatov. Največ prostih delovnih mest je bilo v letu 2020 za delavce za preprosta dela v predelovalnih dejavnostih, delavce za preprosta dela pri visokih gradnjah, čistilce, strežnike in gospodinjske pomočnike in podobno v uradih, hotelih in drugih ustanovah, voznike težkih tovornjakov in vlačilcev, strokovne sodelavce za zdravstveno nego, zidarje, strokovnjake za zdravstveno nego, varilce, elektroinštalaterje, natakarje in sestavljavce električne in elektronske opreme.

Ob koncu decembra 2020 je bilo delovno aktivnih 891.227 prebivalcev, kar je 0,2 odstotka več kot novembra in 1,1 odstotka manj kot decembra leta 2019.

Na letni ravni se je zmanjšalo število zaposlenih, ne pa tudi samozaposlenih oseb. Število zaposlenih oseb se je znižalo za 1,5 odstotka, od tega za 1,1 odstotka število zaposlenih pri pravnih osebah in za 8,5 odstotka število zaposlenih pri fizičnih osebah. Število samozaposlenih se je povečalo za 2,3 odstotka, pri tem je število samostojnih podjetnikov posameznikov poraslo za 0,8 odstotka, za 8,5 odstotka večje je bilo tudi število kmetov, kategorija oseb, ki opravljajo poklicno dejavnost, pa se je zmanjšala za 1,5 odstotka.

Obseg delovne aktivnosti je bil glede na december predhodnega leta manjši v polovici dejavnosti. Največji upad je imela dejavnost poslovanja z nepremičninami (–30,8 odstotka), vendar ta dejavnost zaposluje manjše število oseb, zato je pomembnejše 13,5-odstotno zmanjšanje na področju gostinstva, sledijo druge raznovrstne poslovne dejavnosti (–10,0 odstotka), finančne in zavarovalniške dejavnosti (–4,8 odstotka), kulturne, razvedrilne in rekreacijske dejavnosti (–4,4 odstotka), rudarstvo (–4,2 odstotka), predelovalne dejavnosti (–2,2 odstotka), trgovina, vzdrževanje in popravila motornih vozil (–0,9 odstotka), druge dejavnosti (–0,8 odstotka) ter strokovne, znanstvene in tehnične dejavnosti (–0,7 odstotka).

Rast delovno aktivnih so dosegle naslednje dejavnosti: gradbeništvo (0,3 odstotka), izobraževanje (0,9 odstotka), javna uprava in obramba, dejavnost obvezne socialne varnosti (1,1 odstotka), informacijske in komunikacijske dejavnosti (1,3 odstotka), oskrba z električno energijo, plinom in paro (1,6 odstotka), promet in skladiščenje (1,8 odstotka), zdravstvo in socialno varstvo (5,3 odstotka), kmetijstvo in lov, gozdarstvo, ribištvo (5,9 odstotka) ter oskrba z vodo, ravnanje z odplakami in odpadki, saniranje okolja (9,7 odstotka).

Stopnja registrirane brezposelnosti, ki jo izračunava zavod, je bila decembra 2020 8,9-odstotna, kar je v primerjavi z decembrom leta 2019 za 1,2 odstotne točke več. Povprečna stopnja registrirane brezposelnosti pa je v letu 2020 znašala 8,7 odstotka in se je glede na leto 2019 zvišala za eno odstotno točko.

V letu 2020 je bila stopnja anketne brezposelnosti, ki jo izračunava Statistični urad RS, petodstotna. Glede na leto 2019 se je zvišala za pol odstotne točke. Višja je bila med ženskami (5,7 odstotka) kot med moškimi (4,4 odstotka).

Sezonsko prilagojena stopnja anketne brezposelnosti, ki jo na podlagi podatkov Ankete o delovni sili izračunava Eurostat, je bila decembra 2020 v Sloveniji 4,7-odstotna, kar je pod povprečjem Evropske unije, v kateri je bila stopnja 7,5-odstotna.

V povprečju je bilo v letu 2020 mesečno brezposelni 85.003 oseb, kar je 14,6 odstotka več kot v letu 2019.

**Priliv brezposelnih v evidenci brezposelnih na zavodu in odliv iz nje**

Ob koncu decembra 2020 je bilo brezposelnih 87.283 oseb. V primerjavi z decembrom leta 2019 je bila registrirana brezposelnost večja za 15,9 odstotka. V letu 2020 se je prijavljanje novih brezposelnih oseb glede na enako obdobje leta 2019 povečalo za 31,3 odstotka. Na novo se je prijavilo 98.244 brezposelnih oseb. Za 0,8 odstotka se je zmanjšalo prijavljanje iskalcev prve zaposlitve, brezposelnih po izteku zaposlitev za določen čas se je prijavilo za 12,7 odstotka več, presežnih delavcev in stečajnikov pa za 145,6 odstotka več.

Odjav brezposelnih oseb je bilo v obdobju od januarja do decembra 86.253, kar je 10,5 odstotka več kot v enakem obdobju leta 2019, od tega 64.404 zaradi zaposlitve. Zaposlovanje brezposelnih oseb se je glede na leto 2019 povečalo za 14,5 odstotka. Odliv iz razlogov, ki ne pomenijo zaposlitve, se je zmanjšal, in sicer za 5,3 odstotka, od tega se je največ oseb odjavilo zaradi upokojitve.

Preglednica 2: Gibanje brezposelnosti v letih 2019 in 2020

|  |  |  |  |
| --- | --- | --- | --- |
| **Vpis v evidenco brezposelnih** | **2019** | **2020** | **Indeks 2020/2019** |
| * iztek zaposlitve za določen čas | 41.009 | 46.205 | 112,7 |
| * iskalci prve zaposlitve | 9.785 | 9.707 | 99,2 |
| * presežni delavci | 9.810 | 26.551 | 270,7 |
| * stečajniki | 1.376 | 927 | 67,4 |
| * drugi razlogi | 12.858 | 14.854 | 115,5 |
| **SKUPAJ PRIJAVE** | **74.838** | **98.244** | **131,3** |
| Zaposlitve | 56.272 | 64.404 | 114,5 |
| Prehod v neaktivnost: | 8.697 | 9.959 | 114,5 |
| * *od tega redno šolanje* | 769 | 1.618 | 210,4 |
| * *od tega upokojitev* | 4.559 | 4.855 | 106,5 |
| * *od tega drugi razlogi* | 3.369 | 3.486 | 103,5 |
| Oseba se je sama odjavila | 6.262 | 4.104 | 65,5 |
| Kršitev obveznosti | 3.607 | 1.485 | 41,2 |
| Prijava v druge evidence | 1.726 | 2.839 | 164,5 |
| Preselitev v tujino | 324 | 314 | 96,9 |
| Drugo | 1.192 | 3.148 | 264,1 |
| **SKUPAJ ODJAVE** | **78.080** | **86.253** | **110,5** |
| **Stanje 31. decembra** | **75.292** | **87.283** | **115,9** |
| * od tega dolgotrajno brezposelni | 36.815 | 39.404 | 107,0 |
| * od tega brezposelni z osnovnošolsko izobrazbo | 24.248 | 27.253 | 112,4 |
| * od tega iskalci prve zaposlitve | 11.754 | 12.753 | 108,5 |
| * od tega stari do 29 let | 15.169 | 18.336 | 120,9 |
| * od tega stari 50 let ali več | 29.345 | 30.889 | 105,3 |

*Vir: Zavod RS za zaposlovanje*

**Struktura brezposelnih**

Struktura brezposelnosti se je zaradi povečanja prijav v brezposelnost in odjav iz nje spremenila. Primerjava strukture v decembru leta 2020 s stanjem v decembru leta 2019 kaže, da se je v letu dni najbolj, za 4,7 odstotne točke (na 22,3 odstotka), povečal delež presežnih delavcev in stečajnikov. Za 1,5 odstotne točke se je povečal delež brezposelnih v starosti od 30 do 39 let (na 22,7 odstotka), delež brezposelnih v starosti od 40 do 49 let se je povečal za 1,3 odstotne točke (na 21 odstotkov) in mladih do 29 let za 0,9 odstotne točke, na 21 odstotkov. Povečal se je tudi delež brezposelnih žensk, za 1,2 odstotne točke, na 50,2 odstotka.

Delež starejših brezposelnih oseb (50 let ali več), ki so v starostni strukturi največja skupina, se je zaradi razmer, ki jih je povzročila epidemija, zmanjšal za 3,6 odstotne točke, na 35,4 odstotka. Zmanjšala sta se tudi delež dolgotrajno brezposelnih za 3,8 odstotne točke, na 45,1 odstotka, in delež iskalcev prve zaposlitve za eno odstotno točko, na 14,6 odstotka.

V izobrazbeni strukturi je za 1,1 odstotne točke (na 26,4 odstotka) porasel delež brezposelnih s srednjo strokovno in splošno izobrazbo. V primerjavi z decembrom leta 2019 je bil konec decembra leta 2020 za eno odstotno točko manjši delež brezposelnih z osnovnošolsko izobrazbo (31,2 odstotka) in za 0,2 odstotne točke manjši delež brezposelnih s poklicno izobrazbo (25,7 odstotka). Delež brezposelnih s terciarno izobrazbo (16,6 odstotka) se ni spremenil.

Slika 1: Deleži nekaterih skupin registriranih brezposelnih oseb konec decembra (v odstotkih)

*Vir: Zavod RS za zaposlovanje*

Slika 2: Število nekaterih skupin registriranih brezposelnih oseb konec decembra (v odstotkih)

*Vir: Zavod RS za zaposlovanje*

# UKREPI DRŽAVE NA TRGU DELA

V Zakonu o urejanju trga dela (Uradni list RS, št. 80/10, 40/12 – ZUJF, 21/13, 63/13 – ZIUPTDSV, 63/13, 100/13, 32/14 – ZPDZC-1, 47/15 – ZZSDT, [55/17](http://www.uradni-list.si/1/objava.jsp?sop=2017-01-2523), [75/19](http://www.uradni-list.si/1/objava.jsp?sop=2019-01-3307), [11/20](http://www.uradni-list.si/1/objava.jsp?sop=2020-01-0345) – odl. US, [189/20](http://www.uradni-list.si/1/objava.jsp?sop=2020-01-3287) – ZFRO in 54/21; v nadaljnjem besedilu: ZUTD) so določeni ti ukrepi države na področju trga dela:

Slika 3: Ukrepi države na trgu dela

* 1. STORITVI ZA TRG DELA
     1. VSEŽIVLJENJSKA KARIERNA ORIENTACIJA

Storitve vseživljenjske karierne orientacije (v nadaljnjem besedilu: VKO) omogočajo ugotavljanje sposobnosti, kompetenc in interesov za sprejemanje odločitev o zaposlovanju, izobraževanju, usposabljanju in izbiri poklica. Zakonsko določeni izvajalci so MDDSZ, zavod, koncesionarji *in sklad.*

* + - 1. Izvajanje storitve vseživljenjske karierne orientacije – MDDSZ

Za izvajanje storitev VKO v letu 2020 MDDSZ ni podelil koncesij za opravljanje storitev za trg dela. Storitve VKO, ki jih je v letu 2020 izvajal samo zavod, so opisane v nadaljevanju.

* + - 1. Izvajanje storitve vseživljenjske karierne orientacije – zavod

Dejavnosti, ki jih v okviru storitev vseživljenjske karierne orientacije (v nadaljevanju: VKO) izvaja zavod za brezposelne osebe in iskalce zaposlitve, katerih zaposlitev je ogrožena, ter druge (učenci, dijaki, študenti, zaposleni, ki iščejo ustreznejšo zaposlitev in drugo), so:

* informiranje o trgu dela,
* samostojno vodenje kariere,
* osnovno karierno svetovanje,
* poglobljeno karierno svetovanje,
* učenje veščin vodenja kariere.

V nadaljevanju so pri vsaki dejavnosti naštete in opisane izvedene naloge in vsebine, ki so se v letu 2020 izvajale v okviru storitev VKO na zavodu.

|  |  |
| --- | --- |
| ***Informiranje o trgu dela*** *je ena temeljnih storitev zavoda. Storitev zajema različne oblike obveščanja o možnostih zaposlovanja, izobraževanja in usposabljanja ter finančnih pomočeh in drugih temah o trgu dela v Sloveniji, drugih državah EU, EGP in Švicarski konfederaciji.* | Obveščanje o trgu dela je ena od osnovnih storitev zavoda, namenjena najširšemu krogu iskalcev zaposlitve. Zavod zagotavlja dostop do informacij po vseh komunikacijskih kanalih (elektronsko, telefonsko in osebno).  Zavod spodbuja iskalce zaposlitve predvsem k uporabi portala PoiščiDelo.si in drugih e-storitev, saj želi povečati njihovo delovanje in samostojnost pri iskanju zaposlitve ter vodenju kariere. Konec leta 2020 je portal uporabljalo že 89.237 registriranih uporabnikov.  V letu 2020 so se zaradi razglašene epidemije covida-19 in sprejetih ukrepov omejili osebni stiki in s tem se je spremenilo poslovanje s strankami. Zato so elektronske storitve zavoda postale dostopna možnost sodelovanja z zavodom brez osebnega stika. Na podlagi spremenjenega poslovanja se je v primerjavi z letom 2019 število registriranih uporabnikov portala povečalo za 51,3 odstotka.  Zavod pomoč pri uporabi spletnih storitev kakor tudi splošno informiranje o svojih storitvah uporabnikom zagotavlja s Kontaktnim centrom. V letu 2020 je Kontaktni center opravil 180.545 storitev telefonskega informiranja in odgovoril na 51.880 vprašanj v elektronskih sporočilih ter izvedel 193 telefonskih priprav na zaposlitveni razgovor. Interaktivna zavodova asistentka IZA je v tem obdobju odgovorila na 74.925 spletnih vprašanj.  V letu 2020 se je zaradi razglašene epidemije covida-19 število vseh stikov Kontaktnega centra izrazito povečalo, kar je zahtevalo veliko mero prilagajanja in hitre spremembe organizacije dela, da bi tako sledili spremenjenim razmeram na trgu dela.  Razlog za povečanje stikov na vseh kanalih Kontaktnega centra v primerjavi s prejšnjimi leti je predvsem dejstvo, da je zavod eden izmed ključnih izvajalcev ukrepov interventne zakonodaje. Storitve telefonskega informiranja, ki so se zagotavljale na dveh linijah brezplačne telefonske številke Kontaktnega centra, so se v primerjavi z letom 2019 povečale za 91 odstotkov. Elektronsko informiranje, ki se je izvajalo preko elektronskega naslova [kontaktni.center@ess.gov.si](mailto:kontaktni.center@ess.gov.si) in na novo vzpostavljenega elektronskega naslova [ZIUPPP@ess.gov.si](mailto:ZIUPPP@ess.gov.si), se je v primerjavi z letom poprej povečalo za 448 odstotkov. Velik delež elektronskih sporočil se je nanašal na registracije poslovnih subjektov na Portalu za delodajalce in pooblaščanje že registriranih poslovnih subjektov, saj je bilo vloge za povračilo nadomestil plače mogoče oddajati le na omenjenem portalu. Zaradi težje dostopnosti Kontaktnega centra po telefonu je zato poraslo tudi število vprašanj, postavljenih interaktivni zavodovi asistentki IZI, ki jih je bilo v letu 2020 za 33,6 odstotka več kakor v letu 2019.  Spremenjeno poslovanje zavoda, povečano število klicev in elektronskih sporočil ter izvajanje ukrepov interventnih zakonov so zahtevali močne kadrovske okrepitve iz drugih virov zavoda ter tehnične nadgradnje sistema Kontaktnega centra. Predvsem pa so zahtevali preudarno in agilno organizacijo dela, ki jo je bilo treba ves čas izrednih razmer spreminjati in prilagajati trenutnim potrebam. |
| ***Samostojno vodenje kariere*** *je storitev, ki zajema pripomočke, s katerimi posameznik načrtuje in vodi svojo kariero.* | Zavod brezposelne osebe in iskalce zaposlitve spodbuja k samostojnemu vodenju kariere in v ta namen ponuja različne pripomočke ter podporo pri njihovi uporabi.  Preko Portala za iskalce zaposlitve [www.PoiščiDelo.si](http://www.PoiščiDelo.si) so tudi v letu 2020 omogočili enoten in individualiziran dostop do številnih storitev, kot so storitve elektronske oddaje vlog za prijavo v evidence zavoda, vloge za pridobitev pravice do denarnega nadomestila, naročila potrdil iz evidenc zavoda in storitve za elektronsko sodelovanje.  V letu 2020 so se zaradi razglašene epidemije covida-19 in sprejetih ukrepov omejili osebnih stiki, zato se je spremenilo poslovanje s strankami. Zaradi spremenjenega poslovanja se je tem letu znatno povečalo tudi število elektronskih vlog, saj je zavod preko portala v letu 2020 prejel 38.800 elektronskih vlog za prijavo v evidenci zavoda, 20.700 elektronski vlog za pridobitev pravice do denarnega nadomestila in 7.329 elektronskih vlog za izdajo potrdil iz evidenc zavoda, skupaj torej 66.829 elektronskih vlog, kar je 343,4 odstotka več kot v letu 2019, ko je prejel 15.072 vseh elektronskih vlog.  V letu 2020 so epidemija in z njo povezani ukrepi močno vplivali tudi na krepitev elektronskega sodelovanja s strankami zavoda, saj je storitve za elektronsko sodelovanje z zavodom ob koncu decembra 2020 uporabljalo 31,9 odstotka registriranih brezposelnih oseb, kar je v primerjavi z decembrom 2019 5,3 odstotka več, takrat je z zavodom sodelovalo elektronsko preko portala PoiščiDelo.si 26,6 odstotka brezposelnih oseb.  V naboru storitev za elektronsko sodelovanje z zavodom portal PoiščiDelo.si omogoča strankam pošiljanje različnih elektronskih vlog in dokumentov ter možnost e-komunikacije s svetovalci. Portal je konec decembra 2020 za iskanje zaposlitve in sodelovanje z zavodom uporabljalo 27.821 registriranih brezposelnih oseb**.**    Svetovalci so v letu 2020 preko storitve Moj svetovalec prejeli 94.188 sporočil in 5.399 elektronskih dokumentov s podatki, ki so pomembni za učinkovito posredovanje zaposlitev. Na portalu brezposelnim osebam in iskalcem zaposlitve v storitvi Predstavi se delodajalcu zavod omogoča predstavitev delodajalcem tako na slovenskem trgu dela (registriranim na Portalu za delodajalce) kakor tudi na trgu dela EU (registriranim na portalu EURES). Ob koncu leta 2020 se je 2.803 registriranih brezposelnih oseb predstavljajo delodajalcem, ki iščejo kandidate za zaposlitev na slovenskem in evropskem trgu dela.  Za spodbujanje samostojnega vodenja kariere je zavod na spletnem portalu PoiščiDelo.si in svoji spletni strani v letu 2020 uvedel nov, za uporabnike bolj prijazen iskalnik po prostih delovnih mestih (SWIPE) s tehnologijo semantičnega iskanja, metodo upoštevanja lokacije delovnega mesta in možnostjo filtriranja. Konec decembra leta 2020 je imel zavod 8.895 aktivnih naročil za obveščanje o prostih delovnih mestih.  Zaradi dodatne pomoči pri dejavnem iskanju zaposlitve je karierna središča v letu 2020 obiskalo 12.868oseb, ki so lahko samostojno dostopali do pisnih informacij o trgu dela, elektronskih virov in pripomočkov za iskanje zaposlitve, obenem pa so dobili tudi pomoč svetovalcev. Kratkih modularnih delavnic se je udeležilo 4.726 oseb. Zaradi omejitve osebnih stikov s strankami zavoda in njihovega preusmerjanja na uporabo drugih kanalov poslovanja (telefon, elektronsko) se je obisk v kariernih središčih precej zmanjšal.  V kariernih središčih zavod ponuja tudi storitve za šolajočo se mladino in druge. V letu 2020 je bilo opravljenih 110 individualnih svetovanj za učence osnovnih šol, 37 za dijake srednjih šol in 115 za študente, zaposlene in iskalce zaposlitve. Karierna središča je organizirano obiskalo 328 učencev in 23 drugih. Organiziran je bil tudi sestanek za 78 šolskih svetovalnih delavcev.  Računalniški program »Kam in kako« je v letu 2020 uporabilo 16.778 uporabnikov, od tega 3.211 odraslih ter 13.567 učencev in dijakov. |
| ***Osnovno karierno svetovanje*** *vključuje individualno svetovanje, pomoč pri izdelavi zaposlitvenega načrta in pomoč pri iskanju zaposlitve.*  *Namenjeno je določanju zaposlitvenih ciljev.*  *Zagotavlja se brezposelnim osebam in iskalcem zaposlitve, katerih zaposlitev je ogrožena.* | Pri osnovnem kariernem svetovanju je zavod v letu 2020 kljub zaprtju poslovnih prostorov med epidemijo opravil **225.352** **kariernih svetovanj** in izdelal **220.784 zaposlitvenih načrtov**. Po uvedbi ukrepov za zajezitev epidemije covida-19 je začel izvajati osnovna karierna svetovanja za na novo prijavljene stranke po telefonu (omejevanje osebnih stikov), ki pa je strokovno bolj zahtevno in zamudno ter ni primerno za vse brezposelne (na primer za migrante brez znanja slovenskega jezika, za osebe s primanjkljaji na slušnem področju in podobno) Z vsemi na novo prijavljenimi brezposelnimi so v najkrajšem možnem času po prijavi v evidenco brezposelnih oseb oblikovali individualne zaposlitvene načrte. V zaposlitvenem načrtu so zapisani dogovori o zaposlitvenih ciljih in dejavnosti za čimprejšnjo zaposlitev brezposelne osebe. V povprečju so za izdelavo zaposlitvenih načrtov iz zgoraj navedenih razlogov porabili več časa, tako da je bilo manj prvih zaposlitvenih načrtov kot v letu 2019 izdelanih že v 14 dneh po prijavi na zavod (62 odstotkov, v letu 2019 pa kar 86 odstotkov).  V času epidemije je bil na zavodu poudarek predvsem na napotitvi brezposelnih na prosta delovna mesta in v ukrepe APZ. Še posebej je bilo intenzivno sodelovanje z domovi starejših občanov in nekaterimi izvajalci zdravstvenih storitev, jeseni pa tudi s podjetjem Gorenje.  Pri obravnavi dolgotrajne brezposelnosti je zavod v letu 2020 opravil 3.886 kariernih svetovanj za izdelavo ocene stanja dolgotrajno brezposelnih oseb. Pri oceni stanja svetovalci pregledajo dosedanje obravnave, dejavnosti brezposelnih, zaposlitvene cilje, prednosti in veščine in skupaj z osebo določijo področja za izboljšavo ter ustrezne dejavnosti in ukrepe za integracijo na trg dela.  Za izboljšanje napotovanja oseb na prosta delovna mesta so na zavodu krepili tudi veščine svetovalcev. Svetovalci veliko pozornosti namenjajo tudi motiviranju brezposelnih oseb za vključitev v programe APZ. Le redko pa so te ocene izvajali po telefonu, saj takšna komunikacija s strankami, ki jim je ta storitev namenjena, ni učinkovita.  Brezposelne osebe lahko z zavodom sodelujejo na portalu Poiščidelo.si. Konec decembra 2020 je tako z zavodom poslovalo 27.821 oziroma 31,9 odstotka brezposelnih oseb. Kot že omenjeno so v letu 2020 epidemija in z njo povezani ukrepi, ki so omejili osebno poslovanje, močno vplivali tudi na krepitev elektronskega sodelovanja s strankami zavoda. Na portalu je zavod brezposelnim osebam nudil informiranje in storitve spletne svetovalnice e-Svetovanje, pripomočke za učinkovito načrtovanje kariere in iskanje zaposlitve, pregled in možnost dogovarjanja novih zaposlitvenih ciljev in pravočasno pomoč svetovalca. Brezposelne osebe lahko na portalu komunicirajo s svetovalcem, sporočajo spremembe podatkov za stike in drugih podatkov, pomembnih za napotitve na prosta delovna mesta, dostopajo do informacij o napotitvah in sporočajo povratne informacije o napotitvi ter pregledujejo udeležbo v programih aktivne politike zaposlovanja. Svetovalci so v okviru storitve »Moj svetovalec« v letu 2020 prejeli 94.188 sporočil (6,7 odstotka več kot leta 2019) in 5.399 elektronskih dokumentov s podatki, ki so pomembni za učinkovito izvajanje storitev posredovanja zaposlitve (247,9 odstotka več kot leta 2019). Tako poslovanje omogoča preprosto in hitro komunikacijo brez osebnega stika, kar je pomembno za upoštevanje ukrepov v času epidemije ter obenem prihrani čas in potne stroške brezposelnim osebam. |
| ***Poglobljeno karierno svetovanje*** *je storitev za brezposelne osebe, pri katerih so zaznane dodatne potrebe za motivacijo, pridobitev ustreznih poklicnih kvalifikacij in odpravljanje različnih ovir pri zaposlovanju ter za preprečevanje prehoda med dolgotrajno brezposelne in socialno prikrajšane.*  *Zagotavlja se tudi zdravstveno zaposlitveno svetovanje.* | Storitve poglobljenega kariernega svetovanja (karierno, rehabilitacijsko in zdravstveno zaposlitveno svetovanje) zavod prednostno ponuja brezposelnim osebam s kompleksnejšimi težavami za vstop na trg dela za čim hitrejše odpravljanje morebitnih ovir in s tem preprečevanje prehoda v dolgotrajno brezposelnost. Pri poglobljenem kariernem svetovanju svetovalci uporabljajo posebne pripomočke VKO in po potrebi različna psihodiagnostična sredstva, ki so jim v pomoč pri prepoznavi potreb strank.  V letu 2020 so svetovalci na zavodu skupaj opravili **12.911 poglobljenih kariernih svetovanj,** kar je v primerjavi z letom 2019 54,4 odstotka manj. Poglobljeno karierno svetovanje je storitev, ki je najmanj primerna za izvajanje na daljavo, saj je v procesu svetovanja ključnega pomena nebesedna komunikacija, ki pripomore h graditvi sodelovalnega odnosa med svetovalcem in brezposelno osebo.  **V poglobljenem kariernem svetovanju** (v ožjem pomenu besede) je svetovalni proces osredotočen na kompleksnejše potrebe na področju motivacije, oblikovanje zaposlitvenih ciljev in kariernih odločitev, na ugotavljanje ovir, ki zmanjšujejo stopnjo zaposljivosti, in oblikovanje ukrepov za večanje zaposljivosti. Storitev brezposelnim osebam pomaga pri prepoznavi poklicnih kompetenc in oceni interesov, lastnosti, sposobnosti, morebitnih ovir ter prepričanj, pomembnih za dejaven nastop na trgu dela. Ob podpori kariernih svetovalcev posameznik spoznava možnosti in priložnosti v okolju, sprejema odločitve o svoji karieri, se odloča za spremembo omejujočih prepričanj ter izbira dejavnosti za doseganje želenih zaposlitvenih ali kariernih ciljev.  V letu 2020 so na zavodu opravili **5.606 kariernih svetovanj za brezposelne osebe** z večjimi težavami pri vključevanju na trg dela. Večina svetovalnih obravnav je bila opravljena v začetku leta 2020 ter jesenskem času, ko so bili omogočeni osebni stiki. Proti koncu leta je zavod kljub epidemiološkim omejitvam prilagodil razmeram tudi poglobljeno karierno svetovanje.  Na podlagi rezultatov spremljanja poglobljenega kariernega svetovanja, ki je bilo izvedeno v letu 2019, je zavod v letu 2020 pripravil intenzivno usposabljanje za svetovalce (vsebine, povezane z načrtnim pregledom težav v duševnem zdravju, in motivacijski intervju).  V okviru poglobljenega kariernega svetovanja zavod zagotavlja tudi **zdravstveno zaposlitveno svetovanje** kot pomoč brezposelnim osebam z zdravstvenimi omejitvami pri iskanju ustrezne zaposlitve ali kot pomoč in svetovanje pri vključitvi v ustrezni program APZ. Pogodbe z izvajalci storitve so potekle konec leta 2019, zato je zavod v začetku leta 2020 izvedel izbor izvajalcev. Izvajanje zdravstvenega zaposlitvenega svetovanja je tako kot druge storitve omejila epidemija covida-19. Spomladi zavod storitve ni izvajal, v drugi polovici leta 2020 pa je brezposelnim osebam ponovno omogočil posvet pri zdravniku svetovalcu. Skupaj so v letu 2020 izvedli **1.215 storitev zdravstveno zaposlitvenega svetovanja,** kar je skoraj 60 odstotkov manj kot v letu 2019.  **Rehabilitacijsko svetovanje** zajema informiranje in svetovanje o pravicah invalidov, ugotavljanje smiselnosti za začetek in vodenje postopka za ugotavljanje invalidnosti in/ali pravice do zaposlitvene rehabilitacije, napotovanje in spremljanje izvajanja storitev zaposlitvene rehabilitacije in izdelave ocene zaposlitvenih možnosti invalidne osebe.  V letu 2020 je bilo opravljenih **6.090 rehabilitacijskih svetovanj**. Zaradi epidemije covida-19 so izvajalci zaposlitvene rehabilitacije storitve izvajali v omejenem obsegu, manj je bilo vključevanja novih upravičencev in manjša je bila gostota obravnav. Obenem je bilo tudi delo rehabilitacijskih svetovalcev na zavodu omejeno zaradi omejevanja osebnih stikov kakor tudi zaradi njihove vključenosti v izvajanje ukrepov interventnih ukrepov.  V letu 2020 se je **v storitve zaposlitvene rehabilitacije na novo vključilo 1.002 oseb**, vseh vključenih invalidov pa je bilo ob koncu decembra leta 2020 1.066. Izvajanje storitev zaposlitvene rehabilitacije se konča z oceno zaposlitvenih možnosti osebe, iz katere mora biti predvsem razvidno, ali je invalidna oseba zaposljiva v običajnem delovnem okolju, v podporni ali zaščitni zaposlitvi, za katera dela je usposobljena in kakšne podporne storitve ali prilagoditve potrebuje na delovnem mestu. V letu 2020 je bilo izdanih 79 odločb o podporni zaposlitvi, 100 o zaščitni zaposlitvi in 499 odločb o nezaposljivosti.  Ena od dejavnosti pri odpravljanju ovir pri zaposlovanju je tudi ugotavljanje začasne nezaposljivosti po 117. členu ZUTD. Na podlagi obravnave v medinstitucionalnih komisijah uradov za delo zavoda in centrov za socialno delo ter novele ZUTD-E je bilo v letu 2020 2.836 brezposelnih oseb razvrščenih v evidenco začasno nezaposljivih. V letu 2020 je namreč začela veljati novela ZUTD-E, ki določa, da se brezposelna oseba, katere nezmožnost za delo zaradi bolezni traja več kot 60 dni, šteje za začasno nezaposljivo in se jo vodi v evidenci začasno nezaposljivih. |
| ***Učenje veščin vodenja kariere*** *vključuje različne skupinske oblike pridobivanja veščin za spoznavanje lastnih interesov in kompetenc, možnosti v okolju, učenje odločanja ter načinov uresničevanja zaposlitvenih in kariernih ciljev.* | Z vključevanjem brezposelnih oseb v delavnice za pridobivanje veščin iskanja zaposlitve želimo aktivirati brezposelne osebe za samostojno, učinkovito in odgovorno iskanje zaposlitve in vodenje lastne kariere ter jih opremiti s sodobnimi oblikami in kompetencami za vstop na trg dela.  Brezposelne osebe so se v skupinske oblike vključevale v kariernih središčih, in sicer v času, ko je bilo zaradi epidemije covida-19 to mogoče. Skupaj se je v letu 2020 kratkih modularnih delavnic udeležilo 4.726 brezposelnih oseb.  Delo v skupinah je bilo v letu 2020 zaradi epidemičnih razmer zelo omejeno. |

***Delo z osebami s priznano mednarodno zaščito in drugimi tujci iz tretjih držav***

**Posebej prilagojen svetovalni proces:** zavod izvaja posebej prilagojen svetovalni proces za to ciljno skupino brezposelnih oseb. Prilagojen je dodatnim potrebam in drugačnemu izhodišču, s katerim te osebe vstopajo na trg dela. Pri delu so poudarjene medkulturne kompetence, vloga socialnega mediatorja pri vključevanju na trg dela ob stalnem spodbujanju in prikazu pomembnosti učenja slovenskega jezika in spoznavanja sistema. Prav tako je pomembno delo s potencialnimi delodajalci, ki jih je treba seznaniti z možnimi položaji ob zaposlitvi teh oseb v prvi fazi zaposlitve. Skupne značilnosti teh oseb so neznanje slovenskega jezika, slabša izobrazba (brez izobrazbe ali nizka izobrazba, nepismenost), nepoznavanje sistema in kulturne razlike, kar zahteva dodaten čas za svetovalni proces in uvajanje v delo. Prav te značilnosti so se pokazale kot velika ovira v času epidemije, saj delo na daljavo oziroma komunikacija s temi strankami nikakor ni bila mogoča. S temi osebami je nujen osebni stik. Ključno je, da svetovalec preverja, ali je stranka razumela povedano in ali je on pravilno razumel, kaj mu želi povedati stranka.

**Delavnici Integracija na trg dela in Podpora ranljivim skupinam na trgu dela:** svetovalci na zavodu so enake značilnosti in potrebe prepoznali tudi pri drugih tujcih iz tretjih držav in osebah brez delovnih izkušenj oziroma dolgo odsotnih s trga dela, zato so na zavodu pripravili delavnici Integracija na trg dela in Podpora ranljivim skupinam na trgu dela. Tako metode svetovalnega procesa in programe, ki so se kot uspešni izkazali za osebe z mednarodno zaščito, širijo tudi na druge tujce iz tretjih držav in prejemnike denarne socialne pomoči, ki potrebujejo dodatno podporo pri iskanju zaposlitve in zastopanje pri delodajalcih. Zaradi razglašene epidemije covida-19 so v marcu prekinili izvajanje zadnje delavnice iz leta 2019, ki so jo nato nadaljevali in končali v juniju 2020. Izvedba novih delavnic zaradi epidemičnih razmer ni bila mogoča.

Do konca leta 2020 se je zaposlilo 62 oseb z mednarodno zaščito in prosilcev za azil, v program **Usposabljanje na delovnem mestu za osebe z mednarodno zaščito** se je v letu 2020 na novo vključilo 11 oseb.

* + 1. POSREDOVANJE ZAPOSLITVE

Posredovanje zaposlitve je storitev, ki jo izvaja zavod za pravočasno pokritje prostih delovnih mest ter usklajevanje ponudbe delavcev in povpraševanja po njih na trgu dela v Sloveniji, drugih državah EU, EGP in Švicarski konfederaciji.

Posredovanje zaposlitve obsega iskanje primerne ali ustrezne zaposlitve brezposelni osebi oziroma iskalcu zaposlitve, napotitev teh oseb k delodajalcu ter iskanje ustreznega ali primernega delavca za delodajalca. Storitev se ob upoštevanju izobrazbe in poklica, delovnih izkušenj in usposobljenosti brezposelnih oseb ter iskalcev zaposlitve izvaja za usklajevanje ponudbe in povpraševanja po delavcih na trgu dela v Sloveniji, drugih članicah EU, EGP in Švicarski konfederaciji. V skladu s 26. členom ZUTD se posredovanje zaposlitve na ozemlju Republike Slovenije zagotavlja brezposelnim osebam in prijavljenim iskalcem zaposlitve, za države EU, EGP in Švicarsko konfederacijo pa tudi drugim iskalcem zaposlitve.

V letu 2020 se je iz evidence zavoda skupaj odjavilo 86.253 brezposelnih oseb, od tega 64.404 zaradi zaposlitve, kar je 14,5 odstotka več kot v letu 2019.

***Delodajalci so v letu 2020 zavodu sporočili 114.671 prostih delovnih mest,*** kar je 22,5 odstotka manj kot v letu 2019, razlog za to so predvsem razmere, povezane z epidemijo covida-19, ki je negativno vplivala na gospodarstvo in s tem na povpraševanje delodajalcev po delavcih. Največji upad števila prostih delovnih mest (v odstotkih glede na leto 2019) je zavod zaznal v dejavnostih, ki jih je epidemija še posebej prizadela: kulturne, razvedrilne in rekreacijske dejavnosti, trgovina, vzdrževanje in popravila motornih vozil, promet in skladiščenje, gostinstvo. V 51,6 odstotka primerov so delodajalci želeli sodelovanje zavoda pri napotitvi kandidatov. Ob izločitvi prostih delovnih mest brez sodelovanja zavoda, ki so posledica samodejne objave v primeru zaposlovanja tujcev, je delež prostih delovnih mest s sodelovanjem zavodom pri napotitvi kandidatov 54,8 odstotka. Na 59.226 prostih delovnih mest, za katera so delodajalci v letu 2020 želeli sodelovanje zavoda, so napotili 107.537 brezposelnih oseb. Pred napotitvijo kandidatov na delovna mesta so ustreznost in motiviranost brezposelnih oseb za zasedbo delovnega mesta preverjali preko vseh kanalov komuniciranja (elektronsko, telefonsko, osebno in podobno). V letu 2020 so na zavodu izvedli 671.100 predhodnih preverjanj pri brezposelnih oseb.

Učinkovitost napotitve so na zavodu zagotavljali tudi ***s pripravo srečanj delodajalcev z brezposelnimi osebami*** (mini zaposlitveni sejmi, skupinska predstavitev prostega delovnega mesta, hitri zmenki, karierni izbori in podobno), na katerih delodajalci brezposelnim predstavijo podjetje, aktualna prosta delovna mesta in pogoje za njihovo zasedbo, po dogodku pa se praviloma izvedejo prvi zaposlitveni razgovori. V letu 2020 se je tovrstnih srečanj z delodajalci udeležilo 5.056 brezposelnih oseb.

Večjo učinkovitost napotitev in dela z delodajalci zavod dosega tudi s ***pisarnami za delodajalce***, ki so v vseh območnih službah zavoda, storitve pa se izvajajo tudi v vseh uradih za delo. Zavod v pisarnah zagotavlja delodajalcem vse storitve na enem mestu (informiranje, objava prostega delovnega mesta, napotitve kandidatov, pomoč pri koriščenju programov APZ, pomoč pri izpolnjevanju vlog in obrazcev in podobno). V letošnji anketi Zadovoljstvo delodajalcev s storitvami zavoda, na katero je odgovorilo 4.784 oziroma 30 odstotkov delodajalcev, ki so v letu 2019 zavodu sporočili vsaj eno prosto delovno mesto ali so izkoristili program APZ, so delodajalci zavoda znova namenili visoko oceno. K skupni oceni največ prispevajo svetovalci v pisarnah za delodajalce, njihove ocene so med najvišjimi v anketi. Splošno zadovoljstvo s pisarnami za delodajalce se je dvignilo z visoke povprečne ocene 4,28 lani na povprečno oceno 4,29 letos.

***Zavod sodeluje z delodajalci in delodajalskimi združenji tako na lokalni kot na nacionalni ravni.*** Skupaj z vsemi akterji na trgu so v letu 2020 iskali priložnosti za izboljšave in sodelovanje. V letu 2020 je zavod organiziral ali sodeloval na devetih večjih kariernih sejmih. Zaradi omejitev, povezanih z epidemijo covida-19, je v letu 2020 odpadlo večje število načrtovanih zaposlitvenih in kariernih sejmov. Nekatere sejme je organizatorjem uspelo preseliti na splet (na primer Spletni karierni sejem MojeDelo.com goriška, obalno-kraška in notranjsko-kraška regija, 18. karierni sejem MojeDelo.com). Zavod je kot partner sodeloval tudi na Virtualnem kariernem sejmu Mestne občine Maribor – sejmu poklicev in izobraževanja 2020. Na platformi Evropskih zaposlitvenih dni, ki jo vzdržuje Evropska komisija, je zavod EURES 4. marca 2020 skupaj z drugimi državami iz južne Evrope organiziral spletni sejem, namenjen delu v turizmu v poletnem času. Na sejmu je sodelovalo 72 delodajalcev, med njimi so bili štirje slovenski.

V letu 2020 je zavod v okviru pisarn za delodajalce organiziral še 12 mini zaposlitvenih sejmov, 556 hitrih zmenkov in različnih skupinskih predstavitev prostih delovnih mest delodajalcev, 12 strokovnih srečanj z delodajalci. Z namenom vzpostavljanja in vzdrževanja partnerskega sodelovanja z delodajalci so izvedli 991 obiskov delodajalcev. Zaradi sprejetih ukrepov kot posledice epidemije covida-19 so v času epidemije začasno prenehali organizirati omenjene dogodke v fizični obliki, tudi sicer pa je v letu 2020 njihova organizacija zahtevala dodatno previdnost, zato so se dogodki izvajali v manjšem obsegu.

Zavod nadaljuje vzpostavljanje ***sistema spremljanja učinkovitosti napotitve v zaposlitev***, v ta namen je delovna skupina v letu 2020 nadaljevala razvoj celovitega sistema spremljanja tega pomembnega dela dejavnosti zavoda. Zaradi opravljanja nalog v okviru interventnih ukrepov je več nalog ostalo neuresničenih, zato bo skupina nadaljevala delo tudi v letu 2021, med drugim zaradi zagotovitve spremljanja povratnih informacij delodajalcev o napotenih kandidatih.

V letu 2020 je zavod na področju APZ uvedel ***enotno javno povabilo za delodajalce*** (spodbude za zaposlovanje in usposabljanje). e-Ponudba, ki jo delodajalci oddajo na Portalu za delodajalce, po novem omogoča preprostejše poslovanje z zavodom, delodajalci na enem mestu oddajo ponudbe za vse programe APZ, postopek pa je poenoten tako pri splošnih pogojih kakor tudi pri načinu vključevanja oseb. Tako je zavod delodajalcem olajšal koriščenje programov APZ, prav tako vsa izmenjava dokumentov (napotitve oseb, pogodbe, poročila) poteka v e-obliki na Portalu za delodajalce.

V letu 2020 so na zavodu v okviru pisarn za delodajalce nadaljevali ***segmentacijo delodajalcev na podlagi tako imenovanih »pozitivnih referenc«***, s čimer bodo poskrbeli za dodatno promocijo delodajalcev, ki so prejemniki izbranih nagrad in certifikatov (zlata nit, gazela, družini prijazno podjetje, ugledni delodajalec, nagrada Gospodarske zbornice Slovenije za izjemne gospodarske in podjetniške dosežke, predvidena je še vključitev certifikata družbeno odgovorni delodajalec). Z uvedbo novega iskalnika po prostih delovnih mestih na spletni strani zavoda 30. septembra 2020 so podatki o nagrajencih na voljo tudi zunanji javnosti. S tem želi zavod opozoriti na delodajalce, ki so uspešni, skrbijo za razvoj kariere svojih zaposlenih in so v širšem okolju prepoznani kot dobri delodajalci. Prenova iskalnika po prostih delovnih mestih, ki zdaj omogoča naprednejše možnosti pregleda prostih delovnih mest, bo pozitivno vplivala tudi na zagotavljanje storitev javne objave prostih delovnih mest delodajalcem.

V juliju leta 2020 je zavod imenoval delovno skupino za ***ukinitev papirnatih preglednic prostih delovnih mest,*** ki so izobešene na oglasnih deskah območnih služb in uradov za delo. Namen ukinitve je skrajšanje časa od sprejema sporočila o prostem delovnem mestu do javne objave prostega delovnega mesta (PDM), kar je zelo pomembno za delodajalce. Predvidena ukinitev prinaša tudi zmanjšanje negativnega vpliva na okolje in stroškov, ki jih povzroča dnevno tiskanje preglednic, obenem večina iskalcev zaposlitve informacije o PDM išče na spletu. Tistim posameznikom, ki so nevešči uporabe novega iskalnika na spletu, bodo podatke o PDM in pomoč pri uporabi iskalnika ponudili na zavodu. Preglednice bodo predvidoma ukinjene v začetku leta 2021.

V okviru projekta, sofinanciranega iz ESS, OP EKP, 2014–2020, Izvajanje storitev za brezposelne, druge iskalce zaposlitve in delodajalce, so na zavodu v letu 2019 uveljavili ***Standarde za delo z delodajalci, agencijami in drugimi akterji na trgu dela***, s čimer so prvič zapisali standarde dela z delodajalci na zavodu. V prvem trimesečju leta 2020 so začeli pregled izvajanja standardov, saj jih je treba letno pregledati in po potrebi posodobiti glede na trenutne razmere na trgu dela, cilje in prednostne naloge. Zaradi epidemije covida-19 so pregled standardov začasno zaustavili in ga bodo izvedli predvidoma v letu 2021.

V letu 2020 so na zavodu izvedli usposabljanje za tri skupine svetovalcev za ***zastopanje brezposelnih pri delodajalcih***, in sicer v okviru projekta Izvajanje storitev za brezposelne, druge iskalce zaposlitve in delodajalce, ki je sofinanciran iz ESS, OP EKP 2014–2020.

V marcu je zavod začel izvajati dejavnosti in ukrepe, povezane z epidemijo, med drugim tudi vse potrebno za izvajanje ukrepov, za katere je pristojen v skladu s sprejeto interventno zakonodajo (začasno čakanje na delo, skrajšanje delovnega časa in tako dalje). Sodelovanje z delodajalci in delodajalskimi združenji ***na področju izvajanja interventnih ukrepov je v letu 2020 zahtevalo znaten vložek in sodelovanje vseh sodelavcev zavoda***. Pri posredovanju zaposlitev je zavod v času epidemije poskrbel za nemoteno zagotavljanje dnevne objave prostih delovnih mest, nadzor trga dela, kandidate pa so v prvem valu epidemije napotili predvsem k delodajalcem, ki so iskali delavce v dejavnostih, povezanih z zagotavljanjem nemotene oskrbe prebivalstva. V času epidemije se je spomladi močno zmanjšalo povpraševanje delodajalcev po delavcih, pri čemer je bil upad povpraševanja v nekaterih dejavnostih večji, ob tem pa so bili sprejeti omejitveni ukrepi. Oboje je vplivalo na zmanjšan obseg izvedenih dejavnosti na področju posredovanja zaposlitve, še posebej tistih, ki zahtevajo osebni stik (karierni sejmi, skupinske predstavitve delovnih mest, obiski delodajalcev in podobno). Povpraševanje delodajalcev po delavcih se je znova okrepilo šele z junijem. Zavod je lahko del načrtovanih dejavnosti nadomestil s prehodom na druge kanale (na primer spletni sejmi, spletni seminarji, več telefonskih stikov in podobno).

* 1. AKTIVNA POLITIKA ZAPOSLOVANJA (APZ)

APZ je nabor ukrepov na trgu dela, namenjenih povečanju zaposlenosti in zmanjševanju brezposelnosti, večji zaposljivosti oseb na trgu dela ter povečanju konkurenčnosti in prožnosti delodajalcev. Ukrepi APZ so namenjeni neposrednemu odpravljanju težav pri zaposlovanju in na trgu dela ter morajo dosegati povezane učinke s sistemskimi rešitvami in ukrepi drugih sektorskih politik.

Ukrepi APZ so se v letu 2020 izvajali na podlagi:

* smernic za izvajanje ukrepov APZ za obdobje 2016‒2020 (Vlada RS jih je sprejela na 63. redni seji 13. novembra 2015),
* proračuna Republike Slovenije za leto 2020 (v nadaljnjem besedilu: proračun RS; Ur. l. RS, št. 75/19 in 133/20),
* načrta za izvajanje APZ za leto 2020 (Vlada RS ga je sprejela na 55. redni seji 19. decembra 2019),
* kataloga ukrepov APZ (objavljen na spletni strani Ministrstva za delo, družino, socialne zadeve in enake možnosti: <https://www.gov.si/teme/aktivna-politika-zaposlovanja/>) in
* Operativnega programa za izvajanje evropske kohezijske politike v obdobju 2014–2020.

Posebne pravne podlage za izvedbo programa javnih del Pomoč osebam na področju mednarodne zaščite so bile:

* Sklep Vlade RS, št. 11002-3/2016/5 z dne 23. junija 2016 za program, katerega izvajalec je Ministrstvo za notranje zadeve,
* Sklep Vlade RS, št. 21400-3/2017/2 z dne 11. maja 2017 in Sklep Vlade RS, št. 21400-4/2017/2 z dne 29. junija 2017 za program, katerega izvajalec je Urad Vlade RS za oskrbo in integracijo migrantov.

Izvajalci programov APZ v letu 2020 so bili:

* zavod,
* Javni štipendijski, razvojni, invalidski in preživninski sklad Republike Slovenije (v nadaljnjem besedilu: sklad) ter
* Ministrstvo za delo, družino, socialne zadeve in enake možnosti (v nadaljnjem besedilu: MDDSZ).

V letu 2020 so se programi izvajali v okviru naslednjih ukrepov APZ:

* **ukrep 1: usposabljanje in izobraževanje,**
* **ukrep 3: spodbude za zaposlovanje,**
* **ukrep 4: kreiranje delovnih mest.**

V posamezne programe so se v skladu z opredelitvami v katalogu APZ vključevali:

* **brezposelne osebe**, **drugi iskalci zaposlitve**, iskalci zaposlitve, katerih zaposlitev je ogrožena, zaposleni in delodajalci, prednostno pa osebe, opredeljene v 35. členu ZUTD[[3]](#footnote-3). Brezposelne osebe oziroma iskalci zaposlitve se v programe ali posamezne dejavnosti vključujejo na podlagi zaposlitvenega načrta in akta o vključitvi, v času vključenosti pa jim pripadajo denarni prejemki in stroški, kot so opredeljeni v Pravilniku o izvajanju ukrepov APZ (Uradni list RS, št. [20/12](http://www.uradni-list.si/1/objava.jsp?sop=2012-01-0812), [28/14](http://www.uradni-list.si/1/objava.jsp?sop=2014-01-1173) in [60/15](http://www.uradni-list.si/1/objava.jsp?sop=2015-01-2500), 82/18) in v katalogu ukrepov APZ;
* **zaposlene osebe**, ki se v programe APZ vključujejo na podlagi javnih povabil, na katera se prijavijo delodajalci z oddajo ponudbe za izvedbo projektov za svoje zaposlene.

Na podlagi interventnih zakonov (tako imenovani. PKP) ter spremembe Kataloga ukrepov APZ z dne 28. oktobra 2020 in 31. julija 2020 se v programa Potrjevanje NPK in TK ter lokalne programe neformalnega izobraževanja in usposabljanja lahko vključujejo iskalci zaposlitve, vključeni v ukrep delnega subvencioniranja skrajšanja polnega delovnega časa in iskalci zaposlitve, vključeni v ukrep začasnega čakanja na delo.

V okviru APZ so se v letu 2020 izvajali programi, ki so bili:

* sofinancirani iz sredstev evropskega socialnega sklada (v nadaljevanju: ESS) v okviru operativnega programa evropske kohezijske politike za obdobje 2014−2020 (v nadaljevanju: OP EKP 2014−2020), *urejeno z ločenimi pogodbami po programih,* in/ali
* v celoti financirani iz sredstev proračuna RS, *urejeno s programsko pogodbo o izvajanju in financiranju ukrepov na trgu dela*.

V letu 2020 se je v ukrepe APZ vključilo **skupaj 37.316 oseb**, od tega:

**– 20.946 brezposelnih** in

**– 16.370 zaposlenih oseb**

V letu 2020 se je **zaposlilo 14.085 brezposelnih oseb**, vključenih v programe APZ.

Preglednica 3: Število vključitev brezposelnih in zaposlenih oseb v ukrepe APZ v letu 2020

|  |  |  |  |
| --- | --- | --- | --- |
| **Ukrep APZ** | **Št. vključitev**  **brezposelnih oseb** | ***Št. zaposlitev***  ***brezposelnih oseb*** | **Št. vključitev**  **zaposlenih oseb** |
| UKREP 1: usposabljanje in izobraževanje | 9.865 | *3.307[[4]](#footnote-4)* | 16.370 |
| UKREP 3: spodbude za zaposlovanje | 7.557 | *7.445[[5]](#footnote-5)* | – |
| UKREP 4: Kreiranje delovnih mest | 3.524 | *3.333[[6]](#footnote-6)* | – |
| **SKUPAJ** | **20.946** | ***14.085*** | **16.370** |

Vir: *Zavod RS za zaposlovanje, MDDSZ, sklad*

V letu 2020 se je v primerjavi z letom 2019 **število vključitev** **brezposelnih** **oseb** v ukrepe APZ **zmanjšalo za 24,4 odstotka** (ali za 6.769 oseb manj). S programi APZ je bilo izvedenih 14.085 zaposlitev, kar je 24,3 odstotka manj kot v letu 2019 (18.516 zaposlitev).

Število vključenih v programe APZ se je zmanjšalo predvsem na račun manj vključenih v spodbude za zaposlitev v tretji ukrep (–27,1 odstotka) in programe usposabljanja in izobraževanja oziroma v prvi ukrep (–27 odstotkov). Prav tako pa v peti ukrep (spodbujanje samozaposlovanja) ni bila vključena nobena brezposelna oseba (v letu 2019 so bile vključene 404 osebe). V letu 2020 so izvajanje programov APZ močno zaznamovali epidemija covida-19 in ukrepi za njeno zajezitev.

Zmanjšanje števila vključitev v prvi ukrep je posledica epidemije covida-19, saj se v obdobju od 13. marca do 31. maja 2020 programi neformalnih izobraževanj in usposabljanj niso mogli izvajati, od oktobra dalje pa se lahko izvajajo le na daljavo. V letu 2020 je zavod predvidel vključevanje predvsem v programe digitalnega opismenjevanja in tečaje slovenščine za tujce, ki pa se niso mogli izvajati. Poleg tega so v preteklih letih glede na potrebe trga dela veliko naporov usmerili v ustvarjanje programov, ki poleg teoretičnega dela vsebujejo tudi veliko prakse. Za več kot 30 odstotkov manj vključitev je bilo tudi v programih usposabljanja na delovnem mestu in delovni preizkus, saj delodajalci v času epidemije niso mogli zagotavljati razmer za varno izvedbo.

Na podlagi interventne zakonodaje (tako imenovani PKP) bi se lahko v drugem polletju 2020 v programe APZ vključevali tudi iskalci zaposlitve, vključeni v ukrep skrajšanja polnega delovnega časa, ter iskalci zaposlitve, ki so bili napoteni na začasno čakanje na delo. Kljub sprva velikemu zanimanju se je v programe lokalnih programov neformalnega izobraževanja in usposabljanja vključilo le osem oseb, od tega sedem iskalcev zaposlitve iz ukrepa skrajšanje polnega delovnega časa in en iskalec zaposlitve, napoten na čakanje na delo. Vključili so se v programe digitalnih kompetenc in jezikovne tečaje. V veliki meri je to posledica omejenega števila programov, ki so se lahko izvajali na daljavo. Osebe so se zanimale tudi za posebne programe, ki jih ni v katalogu programov neformalnega izobraževanja in usposabljanja.

V okviru tretjega ukrepa se je zaposlilo 7.445 oseb, kar je 26,7 odstotka manj zaposlitev v primerjavi z letom 2019. Največji delež zmanjšanja števila zaposlitev je bil pri spodbudah za zaposlovanje prejemnikov denarnega nadomestila, ki se s spremembo ZUTD od 27. marca 2020 dalje ne izvajajo več kot program APZ, ampak se od 28. marca 2020 dalje financirajo iz sredstev, namenjenih za socialno varnost. Medtem ko je bilo v letu 2019 v omenjene spodbude vključenih kar 5.240 oseb, je bilo v letu 2020 vključenih 2.118 oseb.

Kljub temu se je število zaposlitev s pomočjo programov subvencioniranih zaposlitev v letu 2020 povečalo za 8,2 odstotka v primerjavi z letom 2019, predvsem iz razloga, ker so se zagotovila dodatna sredstva za izvajanje programa trajnega zaposlovanja mladih v vzhodni regiji.

Zaradi epidemije covida-19 se je opazno zmanjšalo število novih vlog na javna povabila v obdobju marec–maj 2020. Tudi za vloge, odobrene od oktobra dalje, se zaposlitve v veliki meri niso mogle izvesti, zato je zavod delodajalcem podaljševal rok za zaposlitev v leto 2021 (do konca epidemije).

V četrti ukrep je bilo v letu 2020 skupaj vključenih 3.524 brezposelnih oseb, kar je 2,4 odstotka več kot v letu 2019. V vse programe javnih del je bilo vključenih 3.275 dolgotrajno brezposelnih oseb.

V letu 2020 je bilo v oba programa APZ, v katera se vključujejo zaposleni, to sta KOC in ASI, **vključenih 16.370 zaposlenih, kar je precej več kot v letu 2019** (12.879 zaposlenih več).

Na vključevanje v programe APZ je tudi v letu 2020 pomembno vplivala struktura brezposelnosti, saj je med brezposelnimi kljub nekoliko večjemu prilivu v tem letu zaradi epidemije in z njo povezanih ukrepov še vedno velik delež ranljivih skupin (dolgotrajno brezposelni, nizko izobraženi in starejši), ki za vključevanje potrebujejo intenzivnejšo obravnavo in več spodbude. Iz spodnje slike je razvidna struktura vključevanja nekaterih skupin brezposelnih v APZ v letu 2020.

Slika 4: Število in delež vključitev posameznih skupin brezposelnih oseb v ukrepe APZ, 2020

*Vir: Zavod RS za zaposlovanje, MDDSZ*

V letu 2020 se je na področju APZ posebna pozornost namenjala izvajanju naslednjih nalog:

* zavod je v letu 2020 začel priprave za razvoj sistema neformalnega izobraževanja in usposabljanja **na daljavo**, ki ga namerava ponuditi kot alternativo klasičnim oblikam programov. Določeni programi usposabljanja in izobraževanja so se že v letu 2020 izvajali na daljavo, predvsem tisti, ki jih je bilo tako mogoče izvesti;
* zavod je v letu 2020 vpeljal **enotne pogoje za javna povabila in enoten postopek za delodajalce**, ki se prijavljajo na javna povabila za programe usposabljanja na delovnem mestu in spodbud za zaposlitev. Prešel je na sistem **enotnih javnih povabil**, ki bo omogočal izvajanje istega programa ne glede na to, ali je financiran iz različnih virov;
* prav tako je zavod v sodelovanju z MDDSZ z namenom administrativne razbremenitve za nova javna povabila zagotovil **izplačila brez zahtevkov** (e-računi) na podlagi pogodbe;
* zaradi revizije Evropskega računskega sodišča so v letu 2020 prešli na **mesečno izplačevanje subvencij** **za zaposlitev**, kar je zahtevalo ogromno tehničnega kakor tudi vsebinskega dela;
* pri obravnavi oseb, tako brezposelnih kakor tudi iskalcev zaposlitve, katerih zaposlitev je ogrožena, je zavod posebno pozornost namenjal ugotavljanju (naj)bolj smiselnega vključevanja v programe APZ, upoštevaje objektivne potrebe osebe kakor tudi stvarne možnosti za uspešno dokončanje programa in zaposlitev. Določene skupine brezposelnih (dolgotrajno brezposelne, starejše in osebe brez izobrazbe) je izredno težko motivirati za vključitev v posamezne programe APZ, predvsem v programe izobraževanja in usposabljanja. Tudi proces motivacije, spreminjanja vrednot, poklicnih in kariernih ciljev je dolgotrajen;
* programe APZ smo prilagajali potrebam na trgu dela, predvsem spremembam, povezanim z epidemijo (dodajanje novih ciljnih skupin brezposelnih, ki so izgubili zaposlitev zaradi epidemije).

Zaradi epidemije covida-19 in ukrepov za njeno zajezitev ter zaradi prednostnega izvajanja interventnih ukrepov za ohranitev delovnih mest je zavod v letu 2020 opravil precej manj spremljanja na kraju samem kakor v letu 2019.

* + 1. UKREP 1: USPOSABLJANJE IN IZOBRAŽEVANJE

*Namen prvega ukrepa je povečanje zaposlitvenih možnosti s pridobitvijo višje ravni izobrazbe ali novih znanj in kompetenc za vstop na trg dela in uspešen razvoj kariere. Ukrep je namenjen brezposelnim osebam in iskalcem zaposlitve, katerih zaposlitev je ogrožena.*

Slika 5: Struktura ukrepa 1

Programe v okviru prvega ukrepa izvajajo delodajalci, izbrani ob javnih povabilih zavoda (izvajalci programov usposabljanja na delovnem mestu); izvajalci, vpisani v razvid izvajalcev javno veljavnih programov vzgoje in izobraževanja pri Ministrstvu za izobraževanje, znanost in šport (v nadaljevanju: MIZŠ) (programi formalnega izobraževanja); ter izvajalci, vpisani register zunanjih izvajalcev dejavnosti programov APZ, ki ga vodi zavod.

* + - 1. Programi neformalnega izobraževanja

Programe neformalnega izobraževanja in usposabljanja izvajajo izvajalci, ki so vpisani v register zunanjih izvajalcev pri zavodu in so za izvajanje določenega programa izbrani v skladu s postopki izbire po ZUTD. Osebe iz ciljnih skupin se nato pri teh izbranih izvajalcih vključijo v proces izobraževanja in usposabljanja. Programi neformalnega izobraževanja in usposabljanja se stalno izvajajo v 12 območnih službah zavoda.

Vsebine programov neformalnega izobraževanja in usposabljanja, ki se delno financirajo iz ESS OP EKP 2014–2020, je zavod oblikoval po analiziranju potreb in v sodelovanju z delodajalci in njihovimi združenji, upoštevaje strateške usmeritve za razvoj kompetenc za delo v delovnih panogah, v programe pa so prednostno vključevali brezposelne iz ranljivih skupin, ki potrebujejo več podpore pri (ponovnem) vključevanju na trg dela.

**Neformalno izobraževanje in usposabljanje (1.1.1.1.)**

Namen vključitve v programe neformalnega izobraževanja in usposabljanja je pridobitev spretnosti, veščin, znanj in kompetenc, ki bodo brezposelnim osebam izboljšali zaposlitvene možnosti. Program pripomore k spodbujanju zaposlovanja brezposelnih oseb iz ciljnih skupin.

Program delno financira Evropska unija iz ESS OP EKP 2014–2020 v okviru 8. prednostne osi spodbujanje zaposlovanja in transnacionalna mobilnost delovne sile, 8.1 prednostne naložbe dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so oddaljene od trga dela, tudi prek lokalnih pobud za zaposlovanje in spodbujanje mobilnosti delavcev, in 8.1.1 specifičnega cilja povečanje zaposlenosti brezposelnih, še posebej starejših od 50 let, dolgotrajno brezposelnih in tistih z izobrazbo pod ISCED 3.

V programe neformalnega izobraževanja in usposabljanja so se v letu 2020 vključevale brezposelne osebe, ki jim primanjkuje znanja na določenih področjih in so:

* starejše od 50 let,
* stare 30 let in več in so najmanj 12 mesecev prijavljene v evidenci brezposelnih (dolgotrajno brezposelni),
* stare 30 let in več in imajo končano največ osnovnošolsko izobrazbo (ISCED 2),
* stare 30 let in so prejemniki denarne socialne pomoči,
* stare 30 let in več in so delo izgubile iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 ter so se v evidenco brezposelnih oseb prijavile v obdobju od 13. marca 2020 do 28. februarja 2021.

Po podatkih zavoda je bilo v letu 2020 sklenjenih 1.097 pogodb z osebami za vključitev v različne programe neformalnega izobraževanja in usposabljanja, od tega je bilo:

* 987 vključenih (90 odstotkov) iz ciljnih skupin brezposelnih oseb, ki so starejše od 50 let ter starejše od 30 let, ki so dolgotrajno brezposelni ali z nižjo izobrazbo; ter
* 110 vključenih (10 odstotkov) iz ciljne skupine brezposelnih osebe, ki so stare 30 let in več in so prejemniki denarne socialne pomoči, ali osebe, ki so stare 30 let in več in so delo izgubile iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 ter so se v evidenco brezposelnih prijavili v obdobju od 13. marca. 2020 do 28. februarja 2021.

Od skupaj vključenih v letu 2020 je bilo 608 žensk (55,4 odstotka), 532 dolgotrajno brezposelnih (48,5 odstotka), 448 starih 50 let in več (40,8 odstotka) ter 382 brez izobrazbe (34,8 odstotka). Vključenih je bilo 77 invalidnih oseb (7 odstotkov) in 503 prejemnikov denarne socialne pomoči (45,9 odstotka).

V primerjavi z letom 2019, ko je bilo sklenjenih 2.197 pogodb, je viden velik upad vključitev (skoraj 50 odstotkov ali 1.100 manj sklenjenih pogodb). Eden od razlogov za takšen upad je treba pripisati epidemiji covida-19, saj sta se sredi marca tako rekoč ustavila vključevanje in sklepanje novih pogodb, prav tako se je prekinilo izvajanje programov, ki so že potekali. Prekinitev novega vključevanja je trajala do konca maja, ki je za začetek novih (predvsem daljših) izvedb programa zelo neugoden čas. V obdobju marec–maj zavod v normalnih okoliščinah zaznava največji porast vključitev, v letu 2020 pa je bilo teh zgolj 114. Tako so se od konca maja naprej večinoma nadaljevali programi, ki so bili prekinjeni marca, novih vključevanj pa zavod tako rekoč ni zaznaval. Ker je v poletnih mesecih (junij–avgust) tudi sicer veliko manj vključitev v izobraževanje, je spomladanska prekinitev novega vključevanja negativno vplivala tudi na začetek novih izvedb programov vse do septembra 2020. V oktobru je bila ponovno razglašena epidemija. Zavod je konec oktobra od MDDSZ prejel soglasje za izvedbo programov na daljavo ter upravičenost stroškov. S pridobljenim soglasjem je bilo izvajalcem omogočeno, da vsaj teoretični del izobraževanja izvedejo v času razglašene epidemije.

Drugi razlog za velik upad vključitev v program je dejstvo, da za vzhodno kohezijsko regijo v letu 2020 ni bilo predvidenih sredstev, razen za prevzete obveznosti iz leta 2019. Sklepanje pogodb za osebe iz te regije so se izvedle preko programa lokalni programi neformalnega izobraževanja in usposabljanja (1.1.1.4.).

Največ brezposelnih oseb je bilo vključenih v program slovenski jezik za tujce, stopnje I do III (152 oseb, kar obsega 13,9 odstotka vseh vključenih). Sledita program varnostnik, v katerega je bilo vključenih 128 oseb (ali 11,7 odstotka), in program angleški jezik – ravni A1–C2, v katerega je bilo vključenih 63 oseb (ali 5,7 odstotka). Po področjih je bilo največ vključitev na področju usvajanje jezikov (drugih, tujih, znakovnih, prevajalstvo), in sicer skupno 332 vključitev (30,3 odstotka). Sledi področje varnost, varovanje, zaščita in reševanje, in sicer 139 vključitev (12,7 odstotka) in področje transport 137 vključitev (12,5 odstotka).

Preglednica 4: Programi neformalnega izobraževanja in usposabljanja z 20 ali več vključitvami, leto 2020

|  |  |
| --- | --- |
| Ime programa neformalnega izobraževanja in usposabljanja | 2020 |
| 0231/13 slovenski jezik za tujce, stopnje I do III | 152 |
| 1032/1 varnostnik | 128 |
| 0231/1 angleški jezik, ravni A1–C2 | 63 |
| 0231/2 nemški jezik, ravni A1–C2 | 50 |
| 1041/1 usposabljanje in pridobitev vozniškega izpita kategorije C | 46 |
| 0413/1 podjetniška delavnica (osnove podjetništva, trženje, poslovni načrt) | 42 |
| 0611/3 pridobitev standardnega spričevala ECDL (evropsko računalniško spričevalo) | 34 |
| 0688/1 digitalna pismenost (osnove) | 34 |
| 0411/1 usposabljanje za knjigovodska dela | 32 |
| 0414/2 strokovnjak za digitalni marketing – usposabljanje in pridobitev certifikata | 32 |
| 0231/15 uporabna slovenščina za albansko govoreče | 28 |
| 0688/2 digitalna pismenost (napredno) | 26 |
| 0921/1 socialni oskrbovalec na domu | 23 |
| 1041/8 tečaj za voznika viličarja | 22 |
| 0231/3 italijanski jezik, ravni A1–C2 | 22 |
| 0688/3 LinkedIn – napredno usposabljanje za učinkovito poslovno uporabo | 21 |
| 0611/1 računalniška pismenost za odrasle | 21 |

*Vir: Zavod RS za zaposlovanje*

V okviru programa se zavod usmerja v izvajanje tistih programov, v katerih osebe pridobijo znanja, spretnosti in kompetence, ki jih delodajalci potrebujejo, oseb s takimi znanji pa ne dobijo, ko iščejo nove kadre za zaposlitev. Ob tem zavod ugotavlja, da je ciljne skupine ranljivih (osebe brez izobrazbe, dolgotrajno brezposelne ali starejše osebe) izredno težko motivirati za programe, ki jih potrebuje trg dela (varilci, CNC-operaterji in podobno), in sicer po eni strani zaradi težjih razmer za delo ter slabo plačanih delovnih mest, na drugi strani pa je proces motivacije, spreminjanja vrednot, poklicnih in kariernih ciljev pri dolgotrajno brezposelnih, starejših ter osebah brez izobrazbe dolgotrajen proces. Obravnavi teh ciljnih skupin zavod posveča posebno pozornost. Tako za osebe, ki so brezposelne več kot eno leto, pripravlja integracijske načrte z dejavnostmi, potrebnimi za vrnitev na trg dela. Poleg tega zavod pripravlja predstavitve delovnih mest, srečanja z delodajalci, kratke modularne delavnice z namenom spremembe kariernih ciljev v skladu s potrebami na trgu dela.

Zaradi epidemije covida-19 je bila večino promocijskih dejavnosti izvedena v digitalni obliki (na primer informiranje na družbenih omrežjih). Pri predstavljanju programa se je zavod usmeril predvsem v pripravo radijskih oglasov, prav tako so se nekateri zaposlitveni sejmi izvedli na spletu.

Od vseh vključenih v letu 2020 se je do 31. januarja 2021 zaposlilo 276 oseb (25,2 odstotka). Končni in primerljivi podatki izhodov v zaposlitev za posamezno leto bodo razvidni po preteku 12 mesecev od izteka zadnje vključitve. V letu 2020 je zavod izvedel 16 spremljanj na kraju samem, nepravilnosti niso bile ugotovljene.

**Nacionalne poklicne kvalifikacije – potrjevanje NPK in TK (1.1.1.2)**

V programu udeleženci pridobijo javno listino o nacionalni poklicni kvalifikaciji ali spričevalo o temeljni kvalifikaciji, ki dokazuje pridobljena strokovna znanja in spretnosti za opravljanje poklica ali posameznih nalog v okviru poklica. Izvajalci preverjanja in potrjevanja nacionalnih poklicnih kvalifikacij so vpisani v register izvajalcev pri Državnem izpitnem centru. Izvajalci temeljne kvalifikacije imajo pooblastilo Ministrstva za infrastrukturo. Ciljna skupina so brezposelne osebe.

Po podatkih zavoda se je v letu 2020 v program vključilo 721 brezposelnih oseb, od tega 287 žensk (39,8 odstotka vseh vključenih). Med vključenimi je bilo 176 oseb brez izobrazbe (24,4 odstotka), 260 dolgotrajno brezposelnih (36,1 odstotka) ter 164 starejših od 50 let (22,8 odstotka). Med vključenimi je bilo 70 invalidov (9,7 odstotka) in 356 (49,4 odstotka) prejemnikov denarne socialne pomoči.

Brezposelne osebe so bile vključene v različne programe NPK in TK. Največ oseb je bilo vključenih v program NPK varnostnik/varnostnica (389 oseb, kar je več kot polovica vseh vključitev, to je 54 odstotkov). Sledita programa NPK preskus znanja in pridobitev temeljne kvalifikacije (TK) za voznika v cestnem prometu s 67 vključitvami (9,3 odstotka) ter socialni oskrbovalec/oskrbovalka na domu z 47 vključitvami (6,5 odstotka).

V primerjavi z letom 2019, ko je bilo sklenjenih 1.010 pogodb, je viden upad vključitev (289 manj oziroma skoraj 30 odstotkov manj sklenjenih pogodb). Razlog gre pripisati razglasitvi epidemije covida-19, saj se je sredi marca tako rekoč ustavilo vsakršno sklepanje novih pogodb za vključitev v programe potrjevanja NPK/TK. Prekinitev novega vključevanja je trajala do konca maja. V poletnih mesecih (junij–avgust) je tudi sicer veliko manj vključitev v navadne programe (manj razpisanih rokov pri Centru RS za poklicno izobraževanje). Prav tako je na vključevanje brezposelnih oseb v program vplivala druga razglasitev epidemije covida-19 v oktobru 2020.

Preglednica 5: Programi nacionalne poklicne kvalifikacije – Potrjevanje NPK in TK, z 20 ali več vključitvami, leto 2020

|  |  |
| --- | --- |
| Ime programa nacionalne poklicne kvalifikacije – potrjevanje NPK in TK | 2020 |
| NPK varnostnik/varnostnica | 389 |
| NPK preskus znanja in pridobitev temeljne kvalifikacije (TK) za voznika v cestnem prometu | 67 |
| NPK socialni oskrbovalec/oskrbovalka na domu | 47 |
| NPK operater/operaterka na CNC-stroju | 44 |
| NPK računovodja/računovodkinja | 42 |
| NPK posrednik/posrednica za nepremičnine | 37 |
| NPK viličarist/viličaristka | 32 |
| NPK računovodja/računovodkinja za manjše družbe, samostojne podjetnike in zavode | 21 |

*Vir: Zavod RS za zaposlovanje*

V letu 2020 zavod spremljanj na kraju samem ni izvedel.

V letu 2020 se je med 721 na novo sklenjenimi pogodbami izteklo 699 pogodb (97 odstotkov). Od vseh vključenih se je do 31. januarja 2021 zaposlilo 407 vključenih oseb (56,5 odstotka). Končni in primerljivi podatki izhodov v zaposlitev za posamezno leto bodo razvidni po preteku 12 mesecev od konca zadnje vključitve.

**Neformalno izobraževanje in usposabljanja za mlade (1.1.1.3)**

Namen vključitve v programe neformalnega izobraževanja in usposabljanja za mlade je pridobitev spretnosti, veščin, znanj in kompetenc, ki bodo brezposelnim izboljšale zaposlitvene možnosti. Program pripomore k spodbujanju zaposlovanja brezposelnih oseb iz ciljnih skupin.

Program delno financira Evropska unija iz ESS v okviru OP EKP 2014–2020, v okviru 8. prednostne osi spodbujanje zaposlovanja in transnacionalna mobilnost delovne sile, 8.2 prednostne naložbe trajnostno vključevanje mladih na trg dela, predvsem tistih, ki niso zaposleni in se ne izobražujejo ali usposabljajo, vključno z mladimi, ki so izpostavljeni socialni izključenosti, in mladimi iz marginaliziranih skupnosti, vključno prek izvajanja jamstva za mlade, in specifičnega cilja 8.2.1 znižanje brezposelnosti mladih.

V programe neformalnega izobraževanja in usposabljanja za mlade se vključujejo brezposelne osebe, ki jim primanjkuje znanje na določenih področjih in so mlajše od 30 let.

Po podatkih zavoda je bilo v letu 2020 sklenjenih 899pogodb z brezposelnimi osebami za vključitev v različne programe neformalnega izobraževanja in usposabljanja za mlade. Od vseh vključenih je bilo 451 žensk (50,2 odstotka), 205 dolgotrajno brezposelnih (22,8 odstotka) in 223 oseb brez izobrazbe (24,8 odstotka). Med vključenimi je bilo 12 invalidov in 463 prejemnikov denarne socialne pomoči (51,5 odstotka).

Mlade brezposelne osebe so se največ vključevale v naslednje programe: varnostnik (13,8 odstotka), nemški jezik, ravni A1–C1 (12,2 odstotka) in slovenski jezik za tujce, stopnje I do III (7,5 odstotka). Največ oseb (28,1 odstotka) je bilo vključenih v programe s področja usvajanje jezikov (drugih, tujih, znakovnih, prevajalstvo), 15,6 odstotka vseh vključenih je bilo vključenih v programe s področja transporta in 15,1 odstotka v programe s področja varnost, varovanje, zaščita in reševanje.

V primerjavi z letom 2019, ko je bilo sklenjenih 1.249 pogodb, je viden upad vključitev (350 oziroma skoraj 30 odstotkov manj sklenjenih pogodb).

Razlog za takšen upad je treba pripisati razglasitvi epidemije covida-19, saj se je sredi marca tako rekoč ustavilo vsakršno sklepanje novih pogodb, prav tako se je prekinilo izvajanje programov, ki so že potekali. Prekinitev novega vključevanja je trajala do konca maja, ki je za začetek novih (predvsem daljših) izvedb programa zelo neugoden čas. V obdobju marec–maj zavod v normalnih okoliščinah zaznava največji porast vključitev (v letu 2020 zgolj 155 vključitev). Tako so se od konca maja naprej večinoma nadaljevali programi, ki so bili marca prekinjeni, novih vključevanj pa zavod tako rekoč ne zaznava.

Ker je v poletnih mesecih (junij–avgust) tudi sicer veliko manj vključitev v izobraževanje, je spomladanska prekinitev novega vključevanja negativno vplivala tudi na začetek novih izvedb programov vse do septembra leta 2020. V oktobru je bila ponovno razglašena epidemija. Prav tako je zavod v oktobru od MDDSZ prejel soglasje za izvedbo programov na daljavo ter upravičenosti stroškov. S pridobljenim soglasjem je bilo izvajalcem in udeležencem omogočeno, da so v času razglašene epidemije prekinjene izobraževalne programe, ki so pretežno teoretično naravnani, vsaj delno ali v celoti nadaljevali in zaključili, prav tako so se udeleženci tudi na novo vključevali v določene programe*.*

Delni upad vključitev v programe zavod zaznava tudi zaradi začasne zaustavitve napotovanj oseb iz vzhodne kohezijske regije v drugi polovici leta 2020, saj so do konca avgusta 2020 s pogodbami angažirali vsa razpoložljiva sredstva za leto 2020.

Preglednica 6: Programi neformalnega izobraževanja in usposabljanja za mlade s 15 ali več vključitvami, leto 2020

|  |  |
| --- | --- |
| Ime programa neformalnega izobraževanja in usposabljanja za mlade | 2020 |
| 1032/1 varnostnik | 124 |
| 0231/2 nemški jezik, ravni A1–C2 | 110 |
| 0231/13 slovenski jezik za tujce, stopnje I do III | 67 |
| 1041/1 usposabljanje in pridobitev vozniškega izpita kategorije C | 64 |
| 0413/1 podjetniška delavnica (osnove podjetništva, trženje, poslovni načrt) | 47 |
| 0411/2 računovodja za manjše družbe, samostojne podjetnike in zavode | 39 |
| 1041/8 tečaj za voznika viličarja | 32 |
| 0688/3 LinkedIn – napredno usposabljanje za učinkovito poslovno uporabo | 25 |
| 0414/2 strokovnjak za digitalni marketing – usposabljanje in pridobitev certifikata | 21 |
| 1041/4 usposabljanje in pridobitev vozniškega izpita kategorije CE | 19 |
| 0231/1 angleški jezik – ravni A1–C2 | 19 |
| 0611/4 pridobitev osnovnega spričevala ECDL (evropsko računalniško spričevalo) | 16 |
| 0715/6 operater CNC-naprav | 16 |
| 0231/7 tečaj nemščine kot priprava na zaposlitev v tujini – obnovitveni tečaj | 16 |
| 0411/1 usposabljanje za knjigovodska dela | 16 |
| 0611/6 pridobitev spričevala ECDL (evropsko računalniško spričevalo) – modul AM4 – preglednice – napredna raven | 15 |
| 0011/4 posebni program za etnično skupino Romov: osnovno opismenjevanje za etnično skupino Romov | 15 |
| 0231/3 italijanski jezik, ravni A1–C2 | 15 |

*Vir: Zavod RS za zaposlovanje*

Zaradi epidemije covida-19 je bila večina promocijskih dejavnosti izvedena v digitalni obliki (na primer obveščanje na družbenih omrežjih). Pri promociji programa smo se usmerili predvsem v pripravo radijskih oglasov, prav tako so se nekateri zaposlitveni sejmi izvedli na spletu.

Od vseh vključenih se je do 31. januarja 2021 zaposlilo 369 oseb (41,1 odstotka vseh). Končni in primerljivi podatki izhodov v zaposlitev za posamezno leto bodo razvidni po preteku 12 mesecev od konca zadnje vključitve. V letu 2020 je zavod izvedel deset spremljanj na kraju samem, nepravilnosti niso bile ugotovljene.

**Lokalni programi neformalnega izobraževanja in usposabljanja (1.1.1.4)**

Namen vključitve v lokalne programe je pridobitev spretnosti, veščin, znanj in kompetenc, ki bodo brezposelnim izboljšali zaposlitvene možnosti. Program pripomore k spodbujanju zaposlovanja brezposelnih oseb. Lokalni programi neformalnega izobraževanja in usposabljanja se oblikujejo glede na potrebe lokalnega trga. To so predvsem programi, ki so oblikovani v sodelovanju z lokalnimi delodajalci. Program je financiran iz sredstev proračuna RS.

V programe neformalnega izobraževanja in usposabljanja ter neformalnega izobraževanja in usposabljanja za mlade (oboje sofinancirano iz ESS) se namreč ne morejo vključiti določene skupine brezposelnih oseb, ki so na lokalnem trgu najbolj zanimive za delodajalce (na primer stari od 30 do 50 let, ki niso dolgotrajno brezposelni in imajo izobrazbo), vendar nimajo potrebnih znanj. Namen programa je torej zadostiti potrebam delodajalcev v posameznem lokalnem okolju in jim tako zagotoviti ustrezno usposobljene posameznike za zasedbo prostih delovnih mest.

Po podatkih zavoda je bilo v program vključenih 2.774 brezposelnih oseb, od tega več kot polovica žensk, in sicer 1.658 (59,8 odstotka), 756 vključenih oseb je bilo dolgotrajno brezposelnih (27,3 odstotka), 395 je bilo starejših od 50 let (14,2 odstotka) ter 468 oseb z nizko izobrazbo (16,9 odstotka). Vključenih je bilo 145 invalidnih oseb (5,2 odstotka) in 980 prejemnikov denarne socialne pomoči (35,3 odstotka).

Od vseh vključenih brezposelnih oseb jih je bilo 10 odstotkov vključenih v program varnostnik, 8 odstotkov v program nemški jezik, ravni A1–C2, in 6,7 odstotka v program slovenski jezik za tujce, stopnje I do III. Po področjih je bilo največ vključitev na področju usvajanje jezikov (drugih, tujih, znakovnih, prevajalstvo), in sicer 652 (23,5 odstotka), sledita področje transport s 342 vključitvami (12,3 odstotka) in področje poslovanje in upravljanje, menedžment s 322 vključitvami (11,6 odstotka).

V primerjavi z letom 2019, ko je bilo sklenjenih 2.152 pogodb, je viden porast vključitev (622 oziroma dobrih 30 odstotkov več sklenjenih pogodb). Kot prej omenjeno, je treba porast vključitev pripisati predvsem vključitvam oseb iz vzhodne kohezijske regije, ki bi jih sicer glede na ciljno skupino zavod lahko vključeval v program neformalno izobraževanje in usposabljanje, vendar za leto 2020 v tej operaciji za osebe iz vzhodne kohezijske regije ni bilo predvidenih sredstev (razen za prevzete obveznosti iz leta 2019). Prav tako je zavod v drugi polovici leta 2020 v program vključeval tudi osebe, stare do 30 let, iz vzhodne kohezijske regije, ki bi se sicer vključile v program neformalno izobraževanje in usposabljanje za mlade.

Na podlagi interventne zakonodaje (tako imenovani PKP) bi se lahko v drugem polletju 2020 v programe vključevali tudi iskalci zaposlitve, vključeni v ukrep skrajšanja polnega delovnega časa, ter iskalci zaposlitve, ki so bili napoteni na čakanje na delo. Kljub sprva velikemu zanimanju se je v programe lokalnih programov neformalnega izobraževanja in usposabljanja vključilo le osem oseb, od tega sedem iskalcev zaposlitve, vključenih v ukrep skrajšanje polnega delovnega časa, in en iskalec zaposlitve, napoten na čakanje na delo. Vključili so se v programe digitalnih kompetenc in jezikovne tečaje. V veliki meri je to posledica omejenega števila programov, ki so se lahko izvajali na daljavo. Osebe so se zanimale tudi za specialne programe, ki pa jih katalog programov neformalnega izobraževanja in usposabljanja ne vsebuje.

Preglednica 7: Lokalni programi neformalnega izobraževanja in usposabljanja s 40 ali več vključitvami, leto 2020

|  |  |
| --- | --- |
| **Ime lokalnega programa neformalnega izobraževanja in usposabljanja** | **2020** |
| 1032/1 varnostnik | 277 |
| 0231/2 nemški jezik, ravni A1–C2 | 223 |
| 0231/13 slovenski jezik za tujce, stopnje I do III | 186 |
| 0413/2 računovodja za manjše družbe, samostojne podjetnike in zavode | 143 |
| 0688/3 LinkedIn – napredno usposabljanje za učinkovito poslovno uporabo | 140 |
| 0413/1 podjetniška delavnica (osnove podjetništva, trženje, poslovni načrt) | 136 |
| 0921/1 socialni oskrbovalec na domu | 121 |
| 0413/6 osnove agilnih metod | 114 |
| 0231/1 angleški jezik – ravni A1–C2 | 104 |
| 1041/8 tečaj za voznika viličarja | 104 |
| 0414/2 strokovnjak za digitalni marketing – usposabljanje in pridobitev certifikata | 84 |
| 1041/1 usposabljanje in pridobitev vozniškega izpita kategorije C | 80 |
| 0715/6 operater CNC-naprav | 52 |
| 1041/6 usposabljanje za voznika v cestnem prometu (temeljna kvalifikacija) TK | 51 |
| 0411/3 računovodja | 49 |
| 0611/1 računalniška pismenost za odrasle | 46 |
| 0688/1 digitalna pismenost (osnove) | 45 |
| 1041/4 usposabljanje in pridobitev vozniškega izpita kategorije CE | 44 |
| 0011/4 posebni program za etnično skupino Romov: osnovno opismenjevanje za etnično skupino Romov | 40 |

*Vir: Zavod RS za zaposlovanje*

Zavod načrtno spremlja izhode v zaposlitev po vrstah programov (na vsake tri mesece) ter se usmerja v izvajanje tistih programov, ki prinašajo boljše učinke izhodov v zaposlitev. Od vseh vključenih se je do 31. januarja 2021 zaposlilo 906 oseb oziroma 32,7 odstotka. V letu 2020 je zavod izvedel štiri spremljanja na kraju samem, nepravilnost niso bile ugotovljene.

**Vključevanje brezposelnih oseb v podporne in razvojne programe (1.1.2.2)**

Nameni programa so izboljšanje zaposlitvenih možnosti, odpravljanje ovir pri iskanju zaposlitve in pridobivanje dodatnih znanj, veščin in spretnosti. Posebnost tega programa je, da so sredstva za izvajanje programa izvajalcem zagotovljena iz drugih virov.

Po podatkih zavoda je bilo v letu 2020 v različne podporne in razvojne programe vključenih 857 oseb. Med vsemi vključenimi je bilo 597 žensk (69,7 odstotka), 127 oseb iskalcev prve zaposlitve (14,8 odstotka), 206 dolgotrajno brezposelnih (24 odstotkov), mlajših od 30 let se je vključilo 199 (23 odstotkov), 273 oseb pa je pred vključitvijo v program že dopolnilo 50 let (31,9 odstotka). Med vključenimi je bilo še 74 invalidov (8,6 odstotka), 184 prejemnikov denarnega nadomestila (21,5 odstotka) in 221 prejemnikov denarne socialne pomoči (25,8 odstotka).

V okviru podpornih in razvojnih programov je bilo največ vključitev v splošne izobraževalne programe, ki jih financira Ministrstvo za izobraževanje, znanost in šport (v nadaljevanju: MIZŠ), v katere je bilo vključenih 338 oseb (39,4 odstotka), 519 udeležencev (60,6 odstotka) pa je obiskovalo druge izobraževalne programe, financirane iz drugih javnih sredstev, med njimi se jih je 187 vključilo v projekt SPIN.

V letu 2020 je bilo največ zanimanja za vključitev v projekt SPIN, sledi tečaj iz upravnega postopka s 163 vključitvami (19 odstotkov), 116 brezposelnih pa se je vključilo v programe izpopolnjevanja v uporabi računalnika, med katerimi prevladujejo programi računalniške in digitalne tehnologije (13,5 odstotka). 93 oseb se je vključilo v program Štartaj kariero s potencialom (10,9 odstotka), 38 pa v program Zaposlitveni kamp (4,4 odstotka). V jezikovna usposabljanja, pretežno iz angleščine, je bilo vključenih 25 oseb (2,9 odstotka).

Poleg programov, financiranih iz sredstev MIZŠ, je zavod v letu 2020 izvajal tudi programe, namenjene iskalcem zaposlitve, katerih zaposlitev je ogrožena. Vključitev oseb v postopku izgubljanja zaposlitve v projekta SPIN in Štartaj kariero s potencialom je namenjena pomoči pri razvoju kariere, pridobitvi dodatnih veščin, spretnosti in znanj ter hitrejšemu in lažjemu prehodu v novo zaposlitev. V omenjena projekta je bilo v letu 2020 skupno vključenih 280 iskalcev zaposlitve (32,7 odstotka vseh vključitev).

Podrobnejši pregled vključitve v podporne in razvojne programe je razviden iz spodnje preglednice.

Preglednica 8: Preglednica vključitev brezposelnih oseb v podporne in razvojne programe s 15 vključitvami in več, leto 2020

|  |  |
| --- | --- |
| Ime podpornega in razvojnega programa | 2020 |
| SPIN | 187 |
| Štartaj kariero s potencialom | 93 |
| Priprava na strokovni izpit iz upravnega postopka | 90 |
| Opravljanje strokovnega izpita iz upravnega postopka | 64 |
| Uporaba računalniške in digitalne tehnologije | 49 |
| Prednostna os 3: zdrava, varna in dostopna obmejna območja | 28 |
| Računalniška pismenost za odrasle (RPO) | 26 |
| Izdelava tradicionalnih wellness izdelkov | 22 |
| UŽU – Most do izobrazbe | 20 |
| Akademija Brez izgovora | 17 |
| Mladi v praksi – MVP | 15 |

*Vir: Zavod RS za zaposlovanje*

Od vseh 857 na novo vključenih v letu 2020 se jih je do 31. januarja 2021 zaposlilo 313, kar je 36,5-odstotni izhod v zaposlitev. Šteti so izhodi v zaposlitev 12 mesecev po končanju programa oziroma do 31. decembra 2020. Rezultati so še začasni, saj za vse vključene še ni poteklo obdobje spremljanja (12 mesecev od konca programa). Zavod je v letu 2020 opravil eno spremljanje na kraju samem.

**Projektno učenje mlajših odraslih (1.1.2.4)**

Projektno učenje mlajših odraslih (v nadaljevanju: PUM-O) delno financira Evropska unija, in sicer se izvaja v okviru OP EKP 2014–2020, 9. prednostne osi socialna vključenost in zmanjševanje tveganja revščine, 9.1 prednostne naložbe aktivno vključevanje, vključno s spodbujanjem enakih možnosti in dejavnega sodelovanja ter izboljšanje zaposljivosti, 9.1.2 specifičnega cilja opolnomočenje ciljnih skupin za približevanje trgu dela.

PUM-O je program neformalnega izobraževanja, namenjen mlajšim odraslim od 15. do dopolnjenega 26. leta starosti, ki imajo status brezposelne osebe ali status iskalca prve zaposlitve, niso vključeni v izobraževanje, se pri izobraževanju ukvarjajo s težavami, ki lahko vodijo v prekinitev šolanja, in niso zaposleni oziroma nimajo zaposlitve.

Temeljni namen programa je razvijati potenciale ranljivih mlajših odraslih za uspešno vključevanje v izobraževanje za pridobitev izobrazbe, razvijanje poklicne identitete in tako uspešno vključevanje na trg dela ter uspešno socialno integracijo. V programu se enakovredno uresničujejo naslednji temeljni cilji:

* oblikovanje poklicne identitete, samoiniciativnosti in podjetnosti z namenom približevanja oziroma vstopa na trg dela;
* razvijanje učljivosti in razvijanje temeljnih zmožnosti, oblikovanje osebne identitete in spodbujanje dejavne udeležbe v družbi.

Program PUM-O je od 1. januarja 2020 do 30. aprila 2020 izvajalo 13 izvajalcev, osem iz vzhodne kohezijske regije in pet iz zahodne kohezijske regije. S 30. aprilom 2020 so se vsem izvajalcem iztekle dvoletne pogodbe. Zavod je v marcu pripravil nove dvoletne pogodbe za 12 izvajalcev PUM-O, 11 že delujočih in enega novega (Andragoški zavod Ljudska univerza Velenje). Sedem izvajalcev je iz vzhodne kohezijske regije in pet iz zahodne kohezijske regije. Od maja leta 2020 je program izvajalo 11 izvajalcev, saj novi izvajalec ni mogel začeti delovanja na daljavo (program je začel izvajati 1. julija 2020).

V letu 2020 je potekala promocija programa PUM-O, in sicer so jo izvajali tako svetovalci v območnih službah kakor tudi izvajalci programa: osebno v svetovalnem procesu, s pripravo različnih skupinskih predstavitev programa, objavo informacij na družbenih omrežjih, v lokalnih časopisih, na radiu in podobno. V posameznih območnih službah zavoda so potekale skupinske predstavitve programa PUM-O.

Zaradi omejitev, povezanih z epidemijo covida-19, so se skupine PUM-O za že vključene osebe 13. marca 2020 zaprle, sledilo je delovanje na daljavo. V tednu od 18. oziroma 25. maja dalje so se postopoma odprle vse skupine, program je potekal v fizični obliki po navodilih in priporočilih za omejevanje širjenje novega koronavirusa. Ponovno je bilo vzpostavljeno tudi napotovanje novih udeležencev. MDDSZ je tudi izdal soglasje za delo na domu v primeru odrejene karantene in posledično onemogočenega dela v skupinah. Od 19. oktobra 2020 se je program zaradi druge razglasitve epidemije covida-19 spet izvajal na daljavo.

Zavod je v letu 2020 sklenil 441 pogodb za vključitev v program z brezposelnimi osebami in iskalci zaposlitve, in sicer 239 iz vzhodne kohezijske regije (54,2 odstotka) ter 202 iz zahodne kohezijske regije (45,8 odstotka). Med njimi je bilo 208 žensk (47,2 odstotka), 217 iskalcev prve zaposlitve (49,2 odstotka), 58 dolgotrajno brezposelnih mladih (13,2 odstotka), 390 oseb z osnovnošolsko izobrazbo (88,4 odstotka) in 198 prejemnikov denarne socialne pomoči (44,9 odstotka). V letu 2020 se je zaposlilo 53 oseb (12 odstotkov vseh vključenih).

**Praktični programi za spodbujanje zaposlovanja (MIC) (1.1.2.5)**

Namena vključitve v praktične programe za spodbujanje zaposlovanja (MIC)sta povečanje zaposljivosti in izboljšanje možnosti za vstop na trg dela s pridobitvijo novih znanj, veščin in spretnosti ter boljšo usposobljenostjo za opravljanje konkretnih del in nalog na določenem delovnem mestu.

Program delno financira Evropska unija iz ESS OP EKP 2014–2020 v okviru 8. prednostne osi spodbujanje zaposlovanja in transnacionalna mobilnost delovne sile, 8.1 prednostne naložbe dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so oddaljene od trga dela, tudi prek lokalnih pobud za zaposlovanje in spodbujanje mobilnosti delavcev, in 8.1.1 specifičnega cilja povečanje zaposlenosti brezposelnih, še posebej starejših od 50 let, dolgotrajno brezposelnih in tistih z izobrazbo pod ISCED 3.

Praktične programe za spodbujanje zaposlovanja (MIC) izvajajo zunanji izvajalci, vpisani v register zunanjih izvajalcev pri zavodu, ter so za izvajanje določenega programa izbrani v skladu s postopki izbora, kot to določa ZUTD. Osebe iz ciljnih skupin se k izbranim izvajalcem vključijo v proces izobraževanja in usposabljanja.

Po podatkih zavoda se je v letu 2020 v program vključilo 52 brezposelnih oseb, od tega 37 žensk (71,2 odstotka vseh), 30 vključenih oseb je bilo dolgotrajno brezposelnih (57,7 odstotka), 12 oseb je bilo starejših od 50 let (23,1 odstotka) in 34 oseb brez izobrazbe (65,4 odstotka). Vključene so bile tudi štiri invalidne osebe (7,7 odstotka) in 32 prejemnikov denarne socialne pomoči (61,5 odstotka).

Največ oseb, 71,2 odstotka, je bilo vključenih v program usposabljanje za pomočnika kuharja, 15,4 odstotka v program pomočnik v lesno obdelovalni industriji in 13,5 odstotka v program usposabljanja za sobarico. Do 31. januarja 2021 se je zaposlilo devet oseb, kar pomeni 17,3 odstotka vseh vključenih.

**Kompetenčni centri za razvoj kadrov 2019–2022 (KOC 3.0) (1.1.3.3)**

Program KOC 3.0 je sofinanciran iz sredstev ESS v okviru OP EKP 2014−2020, in sicer 10. prednostne osi znanje, spretnosti in vseživljenjsko učenje za boljšo zaposljivost. Namena operacije sta izboljšanje kompetenc, produktivnosti, ustvarjalnosti in inovativnosti zaposlenih in krepitev konkurenčnosti slovenskega gospodarstva. Program uresničuje naslednje cilje:

* izboljšanje kompetenc zaposlenih in s tem povečanje njihove prilagodljivosti, zaposljivosti in učinkovitosti;
* krepitev ozaveščenosti zaposlenih in delodajalcev o nujnosti vseživljenjskega usposabljanja;
* krepitev povezovanja, mreženja podjetij in prenosa dobrih praks na področju razvoja kadrov;
* krepitev konkurenčnosti in inovativnosti slovenskega gospodarstva;
* predstavljanje gospodarskih panog in/ali prednostnih področij, opredeljenih v Strategiji pametne specializacije.

Program se izvaja kot sklop dveh podaktivnosti (katalog APZ):

* usposabljanje za krepitev kompetenc, ki jih izvaja sklad v okviru projekta Kompetentna Slovenija,
* vzpostavitev in delovanje kompetenčnih centrov za razvoj kadrov (KOC).

V okviru podaktivnosti Kompetentna Slovenija so delavnice in usposabljanja usmerjeni predvsem v povečanje kompetenc in zmanjšanje neskladij med obstoječim znanjem in na novo nastajajočimi potrebami na trgu dela. Teme delavnic so bile izbrane na podlagi analize S4 in pregleda potreb po usposabljanjih, izvedenih v okviru projekta KOC 2.0. V letu 2020 je bilo izvedenih 66 delavnic s 1.468 vključitvami. Zaradi epidemije covida-19 so potekale tudi na daljavo.

V okviru podaktivnosti delovanja KOC so se v letu 2020 kljub omejitvam in težavam, ki so jih prinesli ukrepi za zajezitev epidemije covida-19, dokaj uspešno izvajala usposabljanja in izobraževanja, saj je bilo vključenih 9.770 oseb. Sicer je bilo zaradi ukrepov zajezitve širjenja covida-19 izvedenih nekoliko manj izobraževanj od načrtovanih, izstopal pa je KOC Turizem II, ki je zaradi epidemije covida-19 zmogljivosti od marca leta 2020 naprej imel večino časa zaprte. Tako je bilo v tem KOC izvedenih le slabih 20 odstotkov načrtovanih izobraževanj

V letu 2020 je bilo v obeh podaktivnostih 11.238 vključitev (od začetka izvajanja pa 14.114 vključitev, kar je 83-odstotna uresničitev zastavljenega cilja).

**Celovita podpora podjetjem za aktivno staranje delovne sile (ASI) (1.1.3.2)**

Projekt sofinancira EU iz sredstev ESS v okviru OP EKP 2014−2020, 8. prednostne osi spodbujanje zaposlovanja in transnacionalna mobilnost delovne sile. Program obravnava izzive zaradi negativnih demografskih gibanj in se usmerja v krepitev kompetenc, to je usposabljanja in izpopolnjevanja starejših zaposlenih (nad 45 let) kot posebej ranljive skupine na trgu dela, in sicer za podaljševanje delovne aktivnosti starejših zaposlenih. Namen projekta je tudi večja vloga delodajalcev pri upravljanju starajoče se delovne sile. Program se izvaja kot sklop različnih dejavnosti, pri čemer sta predmet APZ naslednji podaktivnosti:

1. podpora delodajalcem pri oblikovanju in uveljavljanju strategij in/ali načrtov ukrepov za učinkovito upravljanje starejših zaposlenih in krepitev kompetenc starejših zaposlenih in
2. pilotni projekti razvoja in uvedbe inovativnih rešitev za ohranjanje zavzetosti, produktivnosti in učinkovitosti starejših zaposlenih.

V okviru podaktivnosti pod točko i podpora delodajalcem so se v letu 2020 izvajale dejavnosti drugega javnega povabila za sofinanciranje podjetij (JP ASI 2019) za pripravo strategij za učinkovito upravljanje starejših zaposlenih (sklop A) in krepitev njihovih kompetenc (sklop B) in končale zadnje dejavnosti v okviru JP ASI 2017.

V letu 2020 so bili doseženi naslednji kazalniki pri podpori delodajalcem v okviru APZ:

* 317 izdelanih strategij za učinkovito upravljanje starejših zaposlenih;
* 5.132 starejših, vključenih v programe usposabljanja in motivacijske programe, od tega 2.707 žensk.

V okviru podaktivnosti pod točko ii pilotni projekti se je v letu 2020 izvajalo 13 pilotnih projektov, ki so bili izbrani v okviru prvega javnega razpisa pilotni projekti iz leta 2018. Vsi izbrani projekti so bili uspešno končani do roka za dokončanje dejavnosti (30. junija 2020). V avgustu leta 2020 je bil objavljen drugi javni razpis za sofinanciranje pilotnih projektov. Do roka za prijavo na razpis je bilo prejetih 23 vlog, od katerih je bilo izbranih 12 pilotnih projektov. Izbrani bodo izvajali projekte z naslednjih vsebinskih področij: mentorstvo in medgeneracijski prenos znanja, nasledstva, izboljšanje telesnega in duševnega zdravja zaposlenih, motiviranje zaposlenih, vpeljava ergonomskih rešitev, prilagoditev delovnega časa, dela in okolja, spodbujanje zavzetosti in vključenosti.

**Usposabljanje na delovnem mestu (1.1.4.3)**

Programje namenjen pridobivanju in krepitvi sposobnosti, znanj, veščin in spretnosti brezposelnih oseb, katerih znanja oziroma delovne izkušnje ne omogočajo neposredne zaposlitve. Program spodbuja zaposlovanje brezposelnih oseb iz ciljnih skupin.

Program, ki se je začel izvajati marca 2016, delno financira Evropska unija iz ESS OP EKP 2014–2020 v okviru 8.1 prednostne naložbe dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so najdlje od trga dela, tudi prek lokalnih pobud za zaposlovanje in spodbujanje mobilnosti delavcev, in 8.1.1 specifičnega cilja povečanje zaposlenosti brezposelnih, še posebno starejših od 50 let, dolgotrajno brezposelnih in tistih z izobrazbo pod ISCED 3.

Usposabljanje traja tri mesece. Izjemoma traja dva meseca, če tako odloči zavod na podlagi prejete ponudbe delodajalca. Usposabljanje poteka pod strokovnim vodstvom mentorja, ki ga zagotovi delodajalec. Mentorstvo mora biti opravljeno kakovostno in v predpisanem obsegu, najmanj 90 ur pri trimesečnem ali najmanj 60 ur pri dvomesečnem usposabljanju.

27. januarja 2020 je zavod na spletni strani objavil enotno javno povabilo delodajalcem za izvedbo lokalnih programov usposabljanja na delovnem mestu »Usposabljam.se« 2020. Z enotnim javnim povabilom je zavod na enem mestu združil več ukrepov usposabljanja za različne ciljne skupine brezposelnih, ki so prijavljeni v evidenci brezposelnih oseb. V okviru novega enotnega javnega povabila so za povabilo na voljo različni viri financiranja za različne ciljne skupine (za ciljne skupine programov UDM, UDM – mladi in Usposabljamo lokalno). Namen usposabljanja z novim povabilom ostaja enak, prav tako višina upravičenega standardnega stroška delodajalca, spremenjena pa je obravnava ponudb na zavodu oziroma napotovanje udeležencev. Prvi udeleženci so se po javnem povabilu 2020 začeli vključevati sredi februarja.

Marca leta 2020 je Vlada RS razglasila epidemijo covida-19. Zavod je v zvezi s tem na spletni strani objavil napotke in usmeritve glede izvedbe programov aktivne politike zaposlovanja, po katerih so vključene osebe ali izvajalci programov praktičnega usposabljanja brez ugotavljanja krivde lahko predlagali prekinitev izvajanja. Usposabljanje na delovnem mestu se je tako lahko predčasno prekinilo ali pa je zavod tam, kjer je bilo nadaljevanje smiselno in možno, sklepal anekse za podaljšanje izvajanja v časovnem obsegu preostalega dela usposabljanja. Usposabljanja, ki so zaradi epidemije mirovala, so se nadaljevala v maju. Za programe, ki se še niso začeli izvajati, je zavod predlagal odlog začetka preko pogodbenega roka 30 dni, vendar ne dlje kot do 30. maja 2020. Posledično je zavod konec marca, aprila in v maju prejel manj novih ponudb od pričakovanih in tudi vključilo se je manj oseb. V obdobju od julija do septembra 2020 se je število vključenih po upadu v prvi polovici leta, ki je bil posledica epidemije, ponovno povečalo. Intenzivna promocija, ki jo je zavod izvajal od konca maja do konca septembra, se je odražala tudi v večjem deležu vključitev v zahodni kohezijski regiji.

Zaradi predvidene porabe sredstev v vzhodni kohezijski regiji je zavod avgusta 2020 prenehal vključevati osebe s stalnim prebivališčem v tej regiji. Oktobra so se razmere zaradi širjenja covida-19 ponovno poslabšale, ponovno je bila razglašena epidemija. Zavod je vključenim osebam ali izvajalcem programov tako kot v času razglašene prve razglasitve epidemije ponovno omogočil, da so lahko brez ugotavljanja krivde predlagali prekinitev izvajanja. Usposabljanje na delovnem mestu se je tako lahko predčasno prekinilo ali pa je zavod tam, kjer je bilo nadaljevanje smiselno in možno, sklepal anekse za podaljšanje izvajanja v časovnem obsegu preostalega dela usposabljanja. Za programe, ki se še niso začeli izvajati, je zavod predlagal odlog začetka preko pogodbenega roka preko 30 dni. Zaradi razglašene epidemije je večina usposabljanj konec leta mirovala.

19. novembra 2020 je zavod objavil prvo spremembo javnega povabila, s katero so se razširile ciljne skupine. V usposabljanje na delovno mesto se tako lahko vključijo tudi brezposelne osebe, ki so stare 30 let in več, ki so izgubile delo iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 in so se v evidenco brezposelnih oseb prijavile v obdobju od 13. marca 2020 do 28. februarja 2021.

Zavod je v letu 2020 sklenil pogodbe o vključitvi v program s 457 brezposelnimi osebami, od tega s 313 ženskami (68,5 odstotka). Med njimi je bilo tudi 248 dolgotrajno brezposelnih (54,3 odstotka), 16 oseb pa se je vključilo v usposabljanje po osmih ali več letih brezposelnosti. Glede na izobrazbo je bilo v program vključenih največ oseb s končano V. ravnjo izobrazbe (160 ali 35 odstotkov vseh). Vključenih je bilo 137 starejših od 50 let (30 odstotkov), 30 invalidnih oseb (6,6 odstotka vseh), 62 prejemnikov denarnega nadomestila (13,6 odstotka) in 229 prejemnikov denarne socialne pomoči (50,1 odstotka).

Po eno merilo ciljne skupine je izpolnjevalo naslednje število vključenih: 163 dolgotrajno brezposelnih oseb (35,7 odstotka), 68 oseb, starejših od 50 let (14,9 odstotka), 41 oseb z osnovnošolsko izobrazbo (9 odstotkov). Hkrati je merilo dveh ciljnih skupin izpolnjevalo: 52 oseb, starejših od 50 let in hkrati dolgotrajno brezposelnih (11,4 odstotka), 13 oseb, starejših od 50 let in hkrati brez izobrazbe (2,8 odstotka), 29 dolgotrajno brezposelnih oseb in brez izobrazbe (6,4 odstotka). Merilo treh ciljnih skupin so hkrati izpolnjevale štiri vključene osebe (bile so starejše od 50 let, dolgotrajno brezposelne in brez izobrazbe).

Do konca januarja 2021 se je zaposlilo 193 vključenih oseb. V tem obdobju se je izteklo 435 pogodb z osebami, kar pomeni, da se je zaposlilo 44,4 odstotka vseh vključenih, ki so program končali.

**Usposabljanje na delovnem mestu – mladi (1.1.4.4)**

Program je namenjen pridobivanju in krepitvi sposobnosti, znanj, veščin in spretnosti brezposelnih oseb, katerih znanja oziroma delovne izkušnje ne omogočajo neposredne zaposlitve. Program spodbuja zaposlovanje brezposelnih oseb iz ciljne skupine.

Program delno financira Evropska unija iz ESS OP EKP 2014**‒**2020 v okviru 8. prednostne osi spodbujanje zaposlovanja in transnacionalna mobilnost delovne sile, 8.2 prednostne naložbe trajnostno vključevanje mladih na trg dela, predvsem tistih, ki niso zaposleni in se ne izobražujejo ali usposabljajo, vključno z mladimi, ki so izpostavljeni socialni izključenosti, in mladimi iz marginaliziranih skupnosti, vključno z izvajanjem jamstva za mlade, in 8.2.1 specifičnega cilja znižanje brezposelnosti mladih.

Ciljna skupina programa so brezposelne osebe, stare do 29 let oziroma mlajše od 30 let, ki so prijavljene v evidenci brezposelnih oseb na zavodu in katerih znanja oziroma delovne izkušnje ne omogočajo neposredne zaposlitve.

Usposabljanje traja tri mesece. Izjemoma traja dva meseca, če tako odloči zavod na podlagi prejete ponudbe delodajalca. Usposabljanje poteka pod strokovnim vodstvom mentorja, ki ga zagotovi delodajalec. Mentorstvo mora biti opravljeno kakovostno in v predpisanem obsegu najmanj 90 oziroma 60 ur.

Zavod je 27. januarja 2020 na spletni strani objavil enotno javno povabilo delodajalcem za izvedbo lokalnih programov usposabljanja na delovnem mestu »Usposabljam.se« 2020. Z enotnim javnim povabilom se je na enem mestu združilo več ukrepov usposabljanja za različne ciljne skupine brezposelnih, ki so prijavljeni v evidenci brezposelnih oseb. Za enotno javno povabilo so na voljo različni viri financiranja za različne ciljne skupine. Namen usposabljanja z novim povabilom ostaja enak, prav tako višina upravičenega standardnega stroška delodajalca. Prvi udeleženci so se po javnem povabilu 2020 začeli vključevati sredi februarja.

Marca leta 2020 je Vlada RS razglasila epidemijo covida-19. Zavod je na spletni strani objavil napotke in usmeritve glede izvedbe programov aktivne politike zaposlovanja, po katerih so vključene osebe ali izvajalci programov praktičnega usposabljanja brez ugotavljanja krivde lahko predlagali prekinitev izvajanja. Usposabljanje na delovnem mestu se je tako lahko predčasno prekinilo ali pa je zavod tam, kjer je bilo nadaljevanje smiselno in možno, sklepal anekse za podaljšanje izvajanja v časovnem obsegu preostalega dela usposabljanja. Usposabljanja, ki so zaradi višje sile (covid-19) mirovala, so se nadaljevala v maju. Za programe, ki se še niso začeli izvajati, je zavod predlagal odlog začetka preko pogodbenega roka 30 dni, vendar ne dlje kot do 30. maja 2020. Posledično je zavod konec marca, aprila in v maju prejel manj novih ponudb

V letu 2020 sta bili objavljeni dve spremembi javnega povabila. Prva sprememba z dne 19. novembra 2020 se nanaša na razširitev ciljne skupine, z drugo spremembo z dne 16. decembra 2020 se je podaljšala veljavnost javnih povabil do 30. oktobra 2021 in je bila dopolnjena okvirna višina sredstev, ki je na voljo za izvajanje programov.

Poleti in v začetku jeseni se je postopoma povečevalo število oddanih ponudb delodajalcev. Pozneje je bila spet razglašena epidemija, kar je vplivalo na nadaljnje vključevanje oseb v programe. Podobno kot spomladi je bil zavod primoran prilagoditi izvajanje programov praktičnega usposabljanja.

Zavod je v letu 2020 sklenil pogodbe o vključitvi v program s 790 mladimi brezposelnimi osebami, med njimi je bilo 411 žensk (52 odstotkov vseh) in 119 dolgotrajno brezposelnih oseb (15,1 odstotka). Največ vključenih je imelo končano V. raven izobrazbe (333 ali 42,2 odstotka). S končano največ osnovnošolsko izobrazbo (ISCED 2) se jih je vključilo 111 (14,1 odstotka). Med vključenimi je bilo 37 prejemnikov denarnega nadomestila (4,7 odstotka) in 289 prejemnikov denarne socialne pomoči (36,6 odstotka). Vključene so bile tudi tri invalidne osebe.

V letu 2020 je zavod izvedel osem spremljanj na kraju samem. V obdobju poročanja je Urad RS za nadzor proračuna Ministrstva za finance izvedel revizijo. V končnem poročilu z dne 2. julija 2020 navaja, da je bila ugotovljena naključna napaka oziroma nepravilnost pri obračunu in izplačilu dodatka za prevoz za udeleženko, zaradi česar so nastali neupravičeni izdatki. Druge nepravilnosti pri upravičenosti izdatkov niso bile ugotovljene.

Do 31. januarja 2021 se je zaposlilo 324 vključenih, kar je 41 odstotkov vseh vključenih (199 sklenjenih pogodb z osebami se v času poročanja še ni končalo).

**Usposabljanje na delovnem mestu za osebe z mednarodno zaščito (1.1.4.6)**

Programje namenjen delovni in socialni integraciji ter povečanju zaposlitvenih možnosti oseb z mednarodno zaščito, ki so kot brezposelne prijavljene v evidenci zavoda. S pridobitvijo in krepitvijo znanj, veščin in spretnosti na konkretnem delovnem mestu je vključenim osebam z mednarodno zaščito omogočen dostop do dela in zaposlitve, poveča se tudi njihova konkurenčnost na trgu dela.

Program poteka pod vodstvom mentorja, ki ga določi delodajalec, in ob sodelovanju s strokovnim delavcem zavoda, ki ga za posameznega udeleženca določi zavod. S slovarčkom, ki je dosegljiv na vidnem mestu, program pripomore k pridobivanju veščin jezikovnega komuniciranja v slovenskem jeziku. Za usposabljanje udeleženca mora mentor opraviti najmanj 40 ur individualnega mentorstva mesečno. Usposabljanje traja šest mesecev.

V januarju leta 2020 se je končala obravnava ponudb za javno povabilo 2019 (31. decembra 2019 je potekel skrajni rok za oddajo ponudb), osebe pa so bile lahko vključene najdlje do 31. julija 2020. Zavod je 20. januarja 2020 na spletni strani objavil novo javno povabilo delodajalcem za izvedbo usposabljanja na delovnem mestu za osebe z mednarodno zaščito 2020. V novem javnem povabilu je zavod poenotil postopek oddaje ponudbe z drugimi programi usposabljanja na delovnem mestu, prav tako pa je z drugimi javnimi povabili, ki se nanašajo na (druge) programe APZ, poenotil je tudi splošne pogoje za delodajalce. Skrajni rok za oddajo ponudb je bil 30. december 2020. Usposabljanja pri izbranih izvajalcih pa se lahko izvajajo najdlje do 30. septembra 2021.

Po podatkih zavoda se je v letu 2020 v program vključilo 11 brezposelnih oseb, med njimi ena ženska. Vsi vključeni so imeli največ osnovnošolsko izobrazbo. Največ, sedem vključenih (63,6 odstotka), je bilo ob vključitvi brezposelnih od 12 do 23 mesecev. Prevladujoči delež vključenih so bili iskalci prve zaposlitve (osem oseb), dolgotrajno brezposelni (devet oseb) in prejemniki denarne socialne pomoči (osem oseb).

V času poročanja je usposabljanje končalo pet oseb, od katerih se še nobena ni zaposlila.

**Usposabljamo lokalno (1.1.4.7)**

Namena programa sta pridobivanje in krepitev sposobnosti, znanj, veščin in spretnosti brezposelnih oseb, katerih znanja oziroma delovne izkušnje ne omogočajo neposredne zaposlitve na delovnih mestih za deficitarne poklice. Program pripomore tudi k odpravi strukturnih neskladij na trgu delovne sile v posameznem lokalnem okolju. Ciljna skupina so brezposelne osebe, prijavljene v evidenci brezposelnih oseb na zavodu. Program je sofinanciran iz sredstev proračuna RS.

Program se izvaja z usposabljanjem na delovnem mestu, pri delodajalcih na konkretnem delovnem mestu. V času izvajanja delodajalec zagotavlja ustrezno strokovno vodstvo. Usposabljanje traja tri mesece. Izjemoma traja dva meseca, če tako odloči zavod na podlagi prejete ponudbe delodajalca. Mentorstvo mora biti opravljeno kakovostno in v predpisanem obsegu, najmanj 90 ur pri trimesečnem ali najmanj 60 ur pri dvomesečnem usposabljanju.

Zavod je na spletni strani 27. januarja 2020 objavil javno povabilo za izvedbo lokalnih programov usposabljanja na delovnem mestu »Usposabljam.se«. Povabilo združuje na enem mestu več programov usposabljanja (enotno javno povabilo) in več virov njihovega sofinanciranja za različne ciljne skupine brezposelnih, ki so prijavljeni v evidenci brezposelnih oseb. Z drugo spremembo javnega povabila, objavljeno 19. novembra 2020, so se podaljšali veljavnost povabila, roki povabila, dopolnile so se okvirne višine sredstev, ki so na voljo za izvajanje programov. Skrajni rok za oddajo ponudb na javno povabilo je podaljšan do 30. oktobra 2021. Usposabljanja se pri izbranih delodajalcih lahko izvajajo najdlje do 30. aprila 2022.

Prvi udeleženci so se po novem povabilu začeli vključevati sredi februarja 2020. Sredi marca je bila razglašena epidemija. Zavod je v zvezi s tem na spletni strani objavil napotke in usmeritve glede izvedbe programov aktivne politike zaposlovanja, po katerih so vključene osebe ali izvajalci programov praktičnega usposabljanja brez ugotavljanja krivde lahko predlagali prekinitev izvajanja. Usposabljanje se je tako lahko predčasno prekinilo ali pa je zavod tam, kjer je bilo nadaljevanje smiselno in možno, sklepal anekse za podaljšanje izvajanja v časovnem obsegu preostalega dela usposabljanja. Usposabljanja, ki so zaradi višje sile mirovala, so se po spomladanskem valu epidemije nadaljevala v maju. Za programe, ki se še niso začeli izvajati, je zavod predlagal odlog začetka preko pogodbenega roka 30 dni, najdlje do 30. maja 2020. Posledično je zavod konec marca, aprila in v maju prejel manj novih ponudb.

Oktobra je bila drugič razglašena epidemija. Zavod je tudi v jesenskem valu epidemije, kjer je bilo to potrebno, delodajalcem omogočal ustrezne prilagoditve izvajanja programa, in sicer predčasne prekinitve iz razloga višje sile, mirovanja že začetih usposabljanj ter odložene začetke izvajanj preko 30-dnevnega pogodbenega roka. Navedeno stanje je močno vplivalo na izvajanje programa, posledično je bilo vključitev manj, nekatere že predvidene pa so se zamaknile.

Po podatkih zavoda se je v letu 2020 v program vključilo 790 brezposelnih oseb, med njimi je bilo 530 žensk (67,1 odstotka). Glede na raven izobrazbe je imelo največ vključenih končano V. raven izobrazbe (300 ali 38 odstotkov vseh). Med vključenimi je bilo največ udeležencev starih od 30 do 39 let (328 ali 41,5 odstotka). Vključenih je bilo tudi 132 iskalcev prve zaposlitve (16,7 odstotka), 108 dolgotrajno brezposelnih oseb (13,7 odstotka) in 24 invalidov (3 odstotki). 143 vključenih je prejemalo denarno nadomestilo (18,1 odstotka), 220 pa denarno socialno pomoč (27,9 odstotka).

Do 31. januarja 2021 se je zaposlilo 399 vključenih v program. V tem obdobju se je izteklo 666 pogodb, tako da je delež izhodov v zaposlitev glede na zaključene pogodbe 59,9-odstoten.

**Delovni preizkus 30 plus (1.1.5.1.)**

Program Delovni preizkus 30 plus se izvaja v okviru operacije usposabljanje na delovnem mestu **(1.1.4.3.)**, ki jo delno financira Evropska unija iz evropskega socialnega sklada, in sicer se izvaja na podlagi OP EKP 2014**‒**2020 v okviru 8.1 prednostne naložbe dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so najdlje od trga dela, tudi prek lokalnih pobud za zaposlovanje in spodbujanje mobilnosti delavcev, 8.1.1 specifičnega cilja povečanje zaposlenosti brezposelnih, še posebej starejših od 50 let, dolgotrajno brezposelnih in tistih z izobrazbo pod ISCED 3.

Namen programa je omogočiti brezposelnim, da pred zaposlitvijo oziroma pred odločitvijo o nadaljnjih korakih pri izdelavi zaposlitvenega načrta na delovnem mestu preizkusijo svoja znanja, veščine, kompetence in/ali spretnosti. Delodajalci lahko z delovnim preizkusom bodočega sodelavca oziroma sodelavko pred sklenitvijo delovnega razmerja preizkusijo in spoznajo.

Delovni preizkus se izvaja pri delodajalcih na delovnem mestu v skladu s sprejeto ponudbo, v kateri delodajalec opredeli program izvajanja delovnega preizkusa. Delodajalec je dolžan osebi zagotoviti mentorja, predpisan je minimalni obseg mentorstva (20 ur). Dejavnost traja najmanj 100 ur in največ en mesec. Delovni preizkus je lahko daljši od enega meseca v primeru vključitve invalida ali osebe z odločbo za delo s krajšim delovnim časom od polnega. Osebe se vključijo na podlagi zaposlitvenega načrta, po uspešno opravljenem zdravniškem pregledu in sklenitvi pogodbe o vključitvi.

V program delovni preizkus 30 plus se vključujejo brezposelne osebe, ki so starejše od 50 let, dolgotrajno brezposelne osebe, stare 30 let in več, brezposelne osebe, stare 30 let in več, ki imajo končano največ osnovnošolsko izobrazbo (ISCED 2), brezposelne osebe, stare 30 let in več, ki se po vključitvi v program socialne aktivacije ponovno vključujejo na trg dela, brezposelne osebe, stare 30 let in več, ki so prejemnice denarne socialne pomoči, in brezposelne osebe, stare 30 let in več, ki so delo izgubile iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 in so se v evidenco brezposelnih oseb prijavile v obdobju od 13. marca 2020 do 28. februarja 2021.

Enotno javno povabilo delodajalcem za izvedbo lokalnih programov delovnega preizkusa 2020 je bilo objavljeno na spletni strani zavoda 27. januarja 2020. Z enotnim javnim povabilom se je na enem mestu združilo več programov delovnega preizkusa za različne ciljne skupine brezposelnih, ki so prijavljeni v evidenci brezposelnih oseb. Novo enotno javno povabilo je zasnovano tako, da so za povabilo na voljo različni viri financiranja za različne ciljne skupine. Predmet javnega povabila je zbiranje ponudb delodajalcev za izvedbo projektov delovnega preizkusa, med drugim za izvedbo v okviru tega programa. Prvi udeleženci so se v program začeli vključevati sredi februarja leta 2020.

Zavod je v zvezi z razglašeno epidemijo covida-19 na spletni strani objavil napotke in usmeritve glede izvedbe programov aktivne politike zaposlovanja, po katerih so vključene osebe ali izvajalci programov delovnega preizkusa brez ugotavljanja krivde lahko predlagali prekinitev izvajanja. Program se je tako lahko predčasno prekinil ali pa je zavod tam, kjer je bilo nadaljevanje smiselno in možno, sklepal anekse za podaljšanje izvajanja v časovnem obsegu preostalega dela preizkusa. Preizkusi, ki so zaradi višje sile (epidemija) mirovali, so se nadaljevali v maju. Za programe, ki se še niso začeli izvajati, je zavod predlagal odlog začetka preko pogodbenega roka 30 dni, vendar ne dlje kot do 30. maja 2020. Posledično je zavod konec marca, aprila in v maju prejel manj novih ponudb od pričakovanih in zato je bilo vključenih manj oseb.

Zaradi predvidene porabe sredstev v vzhodni kohezijski regiji je zavod avgusta leta 2020 prenehal vključevati osebe s stalnim prebivališčem v tej regiji. Oktobra je bila ponovno razglašena epidemija. Vključenim osebam ali izvajalcem programov je zavod tako kot v času razglašene prve epidemije marca leta 2020 ponovno omogočil, da so lahko brez ugotavljanja krivde predlagali prekinitev izvajanja. Izvajanje programa se je tako lahko predčasno prekinilo ali pa je zavod tam, kjer je bilo nadaljevanje smiselno in možno, sklepal anekse za podaljšanje izvajanja v časovnem obsegu preostalega dela preizkusa. Za programe, ki se še niso začeli izvajati, je zavod predlagal odlog začetka preko pogodbenega roka več kot 30 dni. Zaradi razglašene epidemije je bila večina delovnih preizkusov konec leta v mirovanju, zaradi upoštevanja ukrepov pa zavod ni izvajal promocijskih dejavnosti za nove ponudbe in nove vključitve.

19. novembra 2020 je zavod objavil prvo spremembo javnega povabila, s katero se je razširila ciljna skupina. V program se tako lahko vključijo tudi brezposelne osebe, ki so stare 30 let in več, ki so izgubile delo iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 in so se v evidenco brezposelnih oseb prijavile v obdobju od 13. marca 2020 do 28. februarja 2021.

Zavod je v letu 2020 sklenil pogodbe o vključitvi v program delovni preizkus 30 plus z 99 brezposelnimi osebami iz ciljnih skupin, med njimi je bilo 53 žensk (53,5 odstotka vseh). Po eno merilo ciljne skupine je izpolnjevalo 21 dolgotrajno brezposelnih oseb (21,2 odstotka), 19 oseb, starejših od 50 let (19,2 odstotka) in 16 oseb s končano največ osnovnošolsko izobrazbo (16,2 odstotka). Merilo dveh ciljnih skupin hkrati je izpolnjevalo devet oseb, starejših od 50 let in hkrati dolgotrajno brezposelnih (9,1 odstotka), devet oseb, starejših od 50 let ter hkrati brez izobrazbe (9,1 odstotka), in pet dolgotrajno brezposelnih oseb in brez izobrazbe (5,1 odstotka). Merilo treh ciljnih skupin hkrati je izpolnjevala ena vključena oseba, ki je bila starejša od 50 let, dolgotrajno brezposelna in brez izobrazbe.

Med vključenimi je bilo 31 oseb z nizko izobrazbo (31,3 odstotka), 36 oseb je bilo dolgotrajno brezposelnih (36,4 odstotka in 38 je bilo starejših od 50 let (38,4 odstotka). Vključenih je bilo tudi 15 invalidnih oseb (15,2 odstotka), 23 prejemnikov denarnega nadomestila (23,2 odstotka) in 49 prejemnikov denarne socialne pomoči (49,5 odstotka).

Do konca januarja 2021 se je zaposlilo 74 vključenih oseb. V tem obdobju se je izteklo 99 pogodb z osebami, kar pomeni, da se je zaposlilo 74,8 odstotka vseh vključenih, ki so program končali.

**Delovni preizkus za mlade (1.1.5.2.)**

Program Delovni preizkus za mlade se izvaja v okviru programa Usposabljanje na delovnem mestu – mladi (**1.1.4.4**.), ki ga delno financira Evropska unija iz ESS na podlagi OP EKP 2014**‒**2020 v okviru 8.2 prednostne naložbe trajnostno vključevanje mladih na trg dela, predvsem tistih, ki niso zaposleni in se ne izobražujejo ali usposabljajo, vključno z mladimi, ki so izpostavljeni socialni izključenosti, in mladimi iz marginaliziranih skupnosti, vključno prek izvajanja jamstva za mlade, in 8.2.1 specifičnega cilja znižanje brezposelnosti mladih.

Namen programa je omogočiti brezposelnim, da pred zaposlitvijo oziroma odločitvijo o nadaljnjih korakih pri izdelavi zaposlitvenega načrta na delovnem mestu preizkusijo svoja znanja, veščine, kompetence in/ali spretnosti. Delodajalci lahko z delovnim preizkusom bodočega sodelavca oziroma sodelavko pred sklenitvijo delovnega razmerja preizkusijo in spoznajo.

Delovni preizkus se izvaja pri delodajalcih na konkretnem delovnem mestu v skladu s sprejeto ponudbo, v kateri delodajalec opredeli program izvajanja delovnega preizkusa. Delodajalec je dolžan osebi zagotoviti mentorja, predpisan je minimalni obseg mentorstva (20 ur). Dejavnost traja najmanj 100 ur in največ en mesec. Delovni preizkus je lahko daljši od enega meseca v primeru vključitve invalida ali osebe z odločbo za delo s krajšim delovnim časom od polnega.

V delovni preizkus za mlade se vključujejo brezposelne osebe, stare do 29 let oziroma mlajše od 30 let, ki so prijavljene v evidenci brezposelnih oseb na zavodu.

Javno povabilo delodajalcem za izvedbo delovnega preizkusa 2020 je zavod objavil na spletni strani 27. januarja 2020. Novo, enotno javno povabilo na enem mestu združuje več ukrepov delovnega preizkusa in več virov njihovega sofinanciranja za različne ciljne skupine brezposelnih, ki so prijavljeni v evidenci brezposelnih oseb. Prvi udeleženci so se v program začeli vključevati sredi februarja.

Marca 2020 so začeli veljati ukrepi za zajezitev epidemije covida-19. Zavod je na spletni strani objavil napotke in usmeritve glede izvedbe programov aktivne politike zaposlovanja, po katerih so vključene osebe ali izvajalci programov delovnega preizkusa brez ugotavljanja krivde lahko predlagali prekinitev izvajanja. Delovni preizkus se je tako lahko predčasno prekinil ali pa smo tam, kjer je bilo nadaljevanje smiselno in možno, sklepali anekse za podaljšanje izvajanja v časovnem obsegu preostalega dela preizkusa. Preizkusi, ki so zaradi višje sile mirovali, so se nadaljevali v maju. Za programe, ki se še niso začeli izvajati, smo predlagali odlog začetka preko pogodbenega roka 30 dni, vendar ne dlje kot do 30. maja 2020. Posledično je zavod konec marca, aprila in v maju prejeli manj novih ponudb. V letu 2020 sta bili objavljeni dve spremembi javnega povabila.

Zaradi negotovosti v gospodarstvu poleti in v začetku jeseni ni bilo velikih sprememb v številu oddanih ponudb. Pozneje je bila spet razglašena epidemija, kar je vplivalo na nadaljnje vključevanje oseb v programe. Podobno kot spomladi je bil zavod primoran prilagoditi izvajanje programov delovnega preizkusa.

Zavod je v letu 2020 sklenil pogodbe o vključitvi v program s 188 brezposelnimi osebami, med njimi je bilo 81 žensk (43,1 odstotka). Med vključenimi je bilo tudi 67 iskalcev prve zaposlitve (35,6 odstotka), 11 dolgotrajno brezposelnih oseb (5,9 odstotka) ter dve invalidni osebi. Vključenih je bilo 16 prejemnikov denarnega nadomestila in 51 prejemnikov denarne socialne pomoči. Glede na izobrazbeno strukturo je imelo največ vključenih, 74 (39,4 odstotka), končano srednjo izobrazbo (V. raven izobrazbe).

Do 31. januarja 2021 se je zaposlilo 119 vključenih, kar pomeni, da se je zaposlilo 63,6 odstotka oseb, ki so program že končale.

**Delovni preizkus (1.1.4.1. in 1.1.5.3.)**

Namen programa je omogočiti brezposelnim, da pred zaposlitvijo oziroma odločitvijo o nadaljnjih korakih pri izdelavi zaposlitvenega načrta na delovnem mestu preizkusijo svoja znanja, veščine, kompetence in/ali spretnosti. Delodajalci lahko z delovnim preizkusom bodočega sodelavca oziroma sodelavko pred sklenitvijo delovnega razmerja preizkusijo in spoznajo. Delovni preizkus se izvaja pri delodajalcih na konkretnem delovnem mestu. Delodajalec je dolžan osebi zagotoviti mentorja, predpisan je minimalni obseg mentorstva (20 ur). Program je v celoti financiran iz sredstev proračuna RS.

V januarju 2020 se je končala obravnava ponudb za javno povabilo 2018/2019 (31. decembra 2019 je potekel skrajni rok za oddajo ponudb). Delovni preizkusi so se pri delodajalcih lahko izvajali še do 29. februarja 2020, po tem javnem povabilu pa se je v letu 2020 v dejavnost vključilo še 111 brezposelnih.

Novo javno povabilo za izvedbo delovnega preizkusa je zavod objavil na spletni strani 27. januarja 2020. Povabilo združuje na enem mestu več ukrepov delovnega preizkusa in več virov njihovega sofinanciranja za različne ciljne skupine brezposelnih, ki so prijavljeni v evidenci brezposelnih oseb (enotno javno povabilo). Skrajni rok za oddajo ponudb na javno povabilo je 30. oktober 2021, delovni preizkusi pa se pri izbranih delodajalcih lahko izvajajo do 28. februarja 2022.

Sredi marca so prvič začeli veljati ukrepi za zajezitev epidemije. Zavod je v zvezi s tem na spletni strani objavil napotke in usmeritve glede izvedbe programov aktivne politike zaposlovanja, po katerih so vključene osebe ali izvajalci programov delovnega preizkusa brez ugotavljanja krivde lahko predlagali prekinitev izvajanja. Delovni preizkus se je tako lahko predčasno prekinil ali pa je zavod tam, kjer je bilo nadaljevanje smiselno in možno, sklepal anekse za podaljšanje izvajanja v časovnem obsegu preostalega dela preizkusa. Preizkusi, ki so zaradi epidemije mirovali, so se nadaljevali v maju. Za programe, ki se še niso začeli izvajati, je zavod predlagal odlog začetka preko pogodbenega roka 30 dni, najdlje do 30. maja 2020. Posledično je zavod konec marca, aprila in v maju prejel manj novih ponudb.

Oktobra so se epidemične razmere zaradi epidemije covida-19 v Sloveniji znova poslabšale, 19. oktobra 2020 je bila drugič razglašena epidemija. Zavod je tudi v jesenskem valu epidemije, kjer je bilo to potrebno, delodajalcem omogočal ustrezne prilagoditve izvajanja programa, in sicer predčasne prekinitve iz razloga višje sile, mirovanja že za preizkusov in odložene začetke izvajanja preko 30-dnevnega pogodbenega roka. Takšno stanje je močno vplivalo na izvajanje programa, posledično je bilo vključitev manj, nekatere pa so se predčasno končale.

Po podatkih zavoda se je v letu 2020 v program delovni preizkus vključilo 340 brezposelnih oseb, med njimi je bilo žensk 191 (56,2 odstotka vseh). Med vključenimi je bilo 34 iskalcev prve zaposlitve (10 odstotkov), 86 presežnih delavcev in stečajnikov (25,3 odstotka), 37 dolgotrajno brezposelnih (10,9 odstotka) ter 27 invalidnih oseb (7,9 odstotka). Vključenih je bilo tudi 95 prejemnikov denarnega nadomestila (27,9 odstotka) in 69 prejemnikov denarne socialne pomoči (20,3 odstotka).

Glede na izobrazbeno strukturo je največ vključenih, 124 (36,5 odstotka), imelo končano poklicno izobrazbo (III. in IV. raven). Vključevale so se brezposelne osebe vseh starostnih obdobij, največ vključenih pa je bilo starih od 30 do 39 let, in sicer 145 (42,7 odstotka).

Med vključenimi v delovni preizkus se je zaposlilo 245 oseb (76,6 odstotka vseh, ki so program že končali).

* + - 1. Programi formalnega izobraževanja

**Program formalnega izobraževanja (1.2.1.1)**

Program je v celoti financiran iz sredstev proračuna RS. Programe formalnega izobraževanja izvajajo izobraževalne organizacije, ki so vpisane v razvid Ministrstva za izobraževanje, znanost in šport. Namen programa je izobraževanje odraslih po javno veljavnih programih. Udeleženci po uspešno končanem programu pridobijo javno veljavno formalno izobrazbo.

V okviru formalnega izobraževanja se lahko brezposelne osebe vključijo v:

* osnovno šolo za odrasle,
* zaključne letnike oziroma zaključne obveznosti srednjega poklicnega ali srednjega strokovnega izobraževanja na deficitarnih področjih,
* vse zaključnega letnike srednjega izobraževanja ne glede na smer,
* priprave in opravljanje zaključnega izpita/poklicne ali splošne mature in
* zaključne letnike nižje poklicnega izobraževanja.

Po podatkih zavoda je bilo v programe formalnega izobraževanja v letu 2020 vključenih 349 oseb, med njimi je 159 žensk (45,6 odstotka), 119 dolgotrajno brezposelnih (34,1 odstotka), pet invalidov (1,4 odstotka) ter 276 prejemnikov denarne socialne pomoči (79,1 odstotka). Med vključenimi je bilo 276 oseb starih do 29 let (79,1 odstotka). Največ vključitev, in sicer 248 (71,1 odstotka), je bilo v program osnovna šola za odrasle, 101 vključitev pa v zaključne letnike nižjega poklicnega ter srednješolskega izobraževanja. V letu 2020 se je med na novo vključenimi osebami zaposlilo 32 oseb.

Preglednica 9: Programi formalnega izobraževanja s tremi ali več vključitvami, leto 2020

|  |  |
| --- | --- |
| Ime nižjega poklicnega in srednješolskega izobraževanja | 2020 |
| priprave in opravljanje splošne mature | 19 |
| ekonomski tehnik | 15 |
| frizer | 6 |
| trgovec | 7 |
| tehnik računalništva | 6 |
| gastronomske in hotelirska storitve | 4 |
| bolničar - negovalec | 3 |
| administrator | 3 |
| gastronomsko-turistični tehnik | 3 |

*Vir: Zavod RS za zaposlovanje*

* + 1. UKREP 3: SPODBUDE ZA ZAPOSLOVANJE

*Ukrep je namenjen povečanju zaposlitvenih možnosti ranljivih skupin brezposelnih oseb in se večinoma izvaja v obliki subvencij za zaposlitev delodajalcem. V ukrep se lahko poleg ciljnih skupin, določenih v posameznem programu, vključujejo tudi iskalci zaposlitve, katerih zaposlitev je ogrožena.*

Slika 6: Struktura ukrepa 3

* + - 1. Subvencije za zaposlitev

**Spodbujanje zaposlovanja – Zaposli.me (3.1.1.3 in 3.1.1.9)**

Program je delno financiran iz sredstev ESS v okviru OP EKP 2014‒2020, in sicer znotraj 8. prednostne osi spodbujanje zaposlovanja in transnacionalna mobilnost delovne sile, 8.1 prednostne naložbe dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so oddaljene od trga dela, tudi prek lokalnih pobud za zaposlovanje, in spodbujanjem mobilnosti delavcev in 8.1.1 specifičnega cilja povečanje zaposlenosti brezposelnih, še posebej starejših od 50 let, dolgotrajno brezposelnih in tistih z izobrazbo pod ISCED 3.

Namen programa Spodbujanje zaposlovanja – Zaposli.me je spodbujanje zaposlovanja brezposelnih oseb iz ciljne skupine javnega povabila. V letu 2020 je zavod 1. aprila 2020 objavil že tretje javno povabilo Zaposli.me 2020 (3.1.1.9), potem ko se je 31. 3. 2020 izteklo javno povabilo Spodbujanje zaposlovanja – Zaposli.me 2017/2019 (3.1.1.3).

V prvem četrtletju leta 2020 je bila pripravljena nova metodologija kot osnova za spremenjeni način izplačevanja subvencij, ki je bil uveden z novim javnim povabilom Zaposli.me 2020. Spremenjena metodologija je namesto izplačila subvencije v dveh delih uvedla izplačilo subvencije v 12 enakih mesečnih zneskih (po izpolnjenem polnem mesecu zaposlitve, preveritvi statusa zaposlitve vključene osebe in nastanku stroška z zaposlitvijo pri delodajalcu). S takšnim izplačevanjem subvencij se je uresničilo priporočilo Evropskega računskega sodišča (Zaključek v zvezi z ugotovitvami revizije za izjavo o zanesljivosti za proračunsko leto 2018).

Delodajalec lahko prejme subvencijo za zaposlitev brezposelnih oseb, ki izpolnjujejo vsaj eno od meril, navedenih v javnem povabilu (poglavje 5: Informacija o ciljni skupini). Višina mesečne subvencije je odvisna od kategorije, ki ji pripada vključena brezposelna oseba. V primeru, da oseba izpolnjuje:

* eno merilo ciljne skupine, spada v I. kategorijo;
* dve merili, spada v II. kategorijo;
* tri merila, spada v III. kategorijo in
* štiri merila ali več, spada v IV. kategorijo.

Višina mesečne subvencije za zaposlitev osebe iz ciljne skupine za neprekinjeno obdobje najmanj 12 mesecev, in sicer za polni delovni čas, 40 ur na teden, znaša:

* 416 evrov za osebe, ki izpolnjujejo eno merilo ciljne skupine (spadajo v I. kategorijo), kar za 12 mesecev znaša 4.992 evrov,
* 500 evrovza osebe, ki izpolnjujejo dve merili ciljne skupine (spadajo v II. kategorijo), kar za 12 mesecev znaša 6.000 evrov,
* 583 evrov za osebe, ki izpolnjujejo tri merila ciljne skupine (spadajo v III. kategorijo), kar za 12 mesecev znaša 6.996 evrov,
* 666 evrov za osebe, ki izpolnjujejo štiri ali več meril ciljne skupine (spadajo v IV. kategorijo), kar za 12 mesecev znaša 7.992 EUR.

Subvencija za zaposlitev je sorazmerno nižja v primeru zaposlitve:

* invalidov, ki lahko opravljajo delo le krajši delovni čas, vendar ne krajši od 20 ur na teden, ali
* dolgotrajno brezposelne osebe, ki so najmanj 12 mesecev prijavljene v evidenci brezposelnih oseb in se zaposlijo za krajši tedenski delovni čas od polnega, vendar ne krajši od 20 ur na teden.

Zavod je zaradi spremenjenih razmer na trgu dela (povečanje števila brezposelnih oseb), ki so posledica epidemije covida-19, in z namenom spodbuditve zaposlovanja brezposelnih oseb, ki so v večji meri zastopane v evidenci brezposelnih oseb, na svoji spletni strani 15. maja 2020 objavil spremembo javnega povabila Zaposli.me 2020. Sprememba se je nanašala na informacijo o ciljni skupini, saj se je dodala nova ciljna skupina za vključitev v program, in sicer osebe, ki »so stare 30 ali več let in so delo izgubile iz poslovnih razlogov, zaradi stečaja, likvidacije ali prisilne poravnave kot posledica epidemije covida-19 ter so se v evidenco brezposelnih oseb prijavile v obdobju od 13. marca 2020 do 30. septembra 2020«.

Zavod je 11. novembra 2020 objavil drugo spremembo javnega povabila Zaposli.me 2020, s katero se je podaljšal rok za oddajo ponudbe do 31. marca 2021 in hkrati podaljšal rok za ciljno skupino, omenjeno v prejšnjem odstavku, in sicer s 30. septembra 2020 na 28. februar 2021.

V letu 2020 je tako zavod v projekte v okviru javnega povabila Zaposli.me 2020 vključil brezposelne osebe, ki izpolnjujejo vsaj eno od naslednjih meril:

* so starejše od 50 let,
* so vsaj 12 mesecev prijavljene v evidenci brezposelnih oseb in stare 30 ali več let,
* so stare 30 ali več let in imajo nedokončano ali končano največ osnovnošolsko izobrazbo (od ISCED 0 do vključno ISCED 2),
* so stare 30 ali več let ter se bodo po vključitvi v programe socialne aktivacije ponovno aktivirale na trgu dela,
* so stare 30 ali več let in so prejemnice denarne socialne pomoči,
* so stare 30 ali več let in pri njih od zaključka zaposlitve v okviru programa javnih del še ni poteklo 12 mesecev,
* so stare 30 ali več let in so delo izgubile iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 ter so se v evidenco brezposelnih oseb prijavile v obdobju od 13. marca 2020 do 28. februarja 2020.

Zavod je v letu 2020 sklenil pogodbe o vključitvi v program s 3.294 brezposelnimi osebami. Med njimi je bilo 1.728 oseb s stalnim prebivališčem v kohezijski regiji vzhodna Slovenija in 1.566 oseb s stalnim prebivališčem v kohezijski regiji zahodna Slovenija. V program se je vključilo 1.630 žensk (49,5 odstotka). Med vsemi vključenimi (ena oseba lahko izpolnjuje več meril) je bilo v letu 2020:

* 1.389 dolgotrajno brezposelnih ali 42,2 odstotka (od tega 719 oseb iz vzhodne kohezijske regije),
* 1.759 starejših od 50 let ali 53,4 odstotka (od tega 906 oseb iz vzhodne kohezijske regije) in
* 759 oseb z največ končano osnovnošolsko izobrazbo ali 23 odstotkov (od tega 387 oseb iz vzhodne kohezijske regije).

V program je bilo vključenih 1.122 prejemnikov denarnega nadomestila (34,1 odstotka vseh), 655 prejemnikov denarne socialne pomoči (19,9 odstotka) in 326 invalidov (9,9 odstotka). Glede na izobrazbeno strukturo je imelo največ vključenih končano višjo sekundarno (ISCED 3) ali posekundarno izobrazbo (ISCED 4), in sicer 1.807 oseb (54,9 odstotka).

Zavod ugotavlja, da je bil v letu 2020 odziv delodajalcev na javna povabila manjši od načrtovanega, zato je bilo nižje tudi število vključitev brezposelnih oseb v program. Odstopanje se je odražalo predvsem v prvi polovici leta in bi ga lahko pripisali razglašeni epidemiji covida-19 in ukrepom za njeno zajezitev. Glede na to, da so se ukrepi na področju gospodarstva v večji meri nanašali na omejitev oziroma prepoved poslovanja poslovnih subjektov (na primer gostinstvo, prodaja neživilskega blaga in podobno), se je pri delodajalcih zato zmanjšalo povpraševanje po delovni sili. Delodajalci, ki so že imeli sklenjene pogodbe o izvedbi projekta v okviru javnega povabila Zaposli.me 2017/2019, so imeli težave s pridobitvijo termina za zdravniških pregled vključene osebe ali težave pri poslovanju (začasna omejitev oziroma prepoved zaposlovanja), zato je zavod na njihovo vlogo podaljšal rok za zaposlitev vključene osebo najdlje do 30. maja 2020, ko se je iztekel končni rok za zaposlitev oseb po javnem povabilu.

Zaradi preobremenjenosti zaposlenih zavoda z interventnimi ukrepi za ohranitev delovnih mest se je nekoliko zamaknila tudi dejanska izvedba javnega povabila Zaposli.me 2020 (možnost oddaje ponudb) od prvotno načrtovane. Tako je prvo polovico leta zaznamovalo veliko manjše vključevanje brezposelnih oseb od predvidenega. V drugi polovici leta 2020 je bilo v program vključenih več brezposelnih oseb kakor v prvi polovici leta, in sicer kar 79,2 odstotka več. Večje število vključitev pripisujemo izboljšani gospodarski aktivnosti po razglasitvi konca prvega vala epidemije, razširitvi meril ciljne skupine z brezposelnimi osebami, starimi več kot 30 let, ki so delo izgubile iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 ter so se v evidenco brezposelnih oseb prijavile v obdobju od 13. marca 2020 do 28. februarja 202, ter intenzivni radijski promociji javnega povabila Zaposli.me 2020. Vendar občutno manjšega vključevanja brezposelnih oseb v program v prvi polovici leta tudi v drugi polovici leta ni bilo mogoče nadomestiti, saj je bila oktobra zopet razglašena epidemija covida-19.

V letu 2020 je Urad za nadzor proračuna Republike Slovenije pri Ministrstvu za finance začel revizijo programa, in sicer z namenom preverjanja ustreznosti izplačil iz proračuna Republike Slovenije in evropskega socialnega sklada. Urad za nadzor proračuna je ugotovil dve nepravilnosti pri izplačilih, po prejemu končnega poročila je zavod izpolnil priporočila revizorjev za odpravo ugotovljenih nepravilnosti.

**Spodbude za trajno zaposlovanje mladih (3.1.1.4 in 3.1.2.1)**

**Spodbude za trajno zaposlovanje mladih v vzhodni regiji (3.1.1.8 in 3.1.2.2.)**

Program je delno financiran iz sredstev ESS v okviru OP EKP 2014‒2020, v okviru 8. prednostne osi spodbujanje zaposlovanja in transnacionalna mobilnost delovne sile, 8.2. prednostne naložbe trajnostna vključitev mladih na trg dela, zlasti tistih, ki niso niti zaposleni niti vključeni v izobraževanje ali usposabljanje, vključno z mladimi, ki jim grozi socialna izključenost, in mladimi iz marginaliziranih skupnosti, tudi prek izvajanja jamstva za mlade, in 8.2.1. specifičnega cilja znižanje brezposelnosti mladih.

Namen programa je spodbujanje delodajalcev k zaposlovanju brezposelnih oseb, mlajših od 30 let, ki so vpisane v evidenci brezposelnih, za nedoločen čas, s čimer se pripomore k njihovi trajnejši delovni in socialni aktivaciji, s tem pa tudi k zmanjševanju neskladja med ponudbo in povpraševanjem na trgu dela.

Program se je začel izvajati v začetku aprila leta 2017, ko je zavod objavil [javno povabilo](https://www.ess.gov.si/delodajalci/financne_spodbude/razpisi/trajno-zaposlovanje-mladih-1) za dodelitev subvencij za zaposlitev delodajalcem. Z javnim povabilom je zavod povabil delodajalce k oddaji ponudb za zaposlovanje mladih brezposelnih oseb, ki jim jih napoti zavod. Izbrani delodajalci za zaposlitev oseb pridobijo subvencijo, osebe pa se zaposlijo ter si s pridobljenimi izkušnjami povečajo zaposljivost. Za ponudbe, prejete do 31. marca 2020, je subvencija znašala 5.000 evrov za zaposlitev za 40 ur tedensko in bo izplačana v dveh enakih delih (po zaposlitvi in po izplačilu plače za 24. mesec zaposlitve). Zavod zaposlitve spremlja dnevno do izteka 24. meseca zaposlitve. Javno povabilo je bilo odprto do 31. marca 2020. Po podatkih zavoda je bilo v letu 2020 v program po tem javnem povabilu vključenih 225 mladih.

Zaradi porabe sredstev za zaposlovanje mladih s stalnim prebivališčem v kohezijski regiji vzhodna Slovenija je bilo javno povabilo od 15. januarja 2019 odprto le za brezposelne mlade s stalnim prebivališčem v kohezijski regiji zahodna Slovenija.

Zaradi porabe sredstev ESS za zaposlovanje mladih s stalnim prebivališčem v kohezijski regiji vzhodna Slovenija je MDDSZ za ta namen zagotovil sredstva iz proračuna RS. Zavod je zato februarja 2020 objavil novo javno povabilo, ki spodbuja delodajalce k zaposlovanju mladih iz iste ciljne skupine, vendar le tiste s stalnim prebivališčem v vzhodni kohezijski regiji, in je v celoti financirano iz proračuna RS, in sicer za program **Spodbude za trajno zaposlovanje mladih v vzhodni regiji (3.1.1.8)**. Vsebina javnega povabila je enaka javnemu povabilu za program 3.1.1.4. Spodbude za trajno zaposlovanje mladih, s to razliko, da je v celoti financiran iz proračuna RS. Javno povabilo je bilo odprto od 20. februarja 2020 do 31. marca 2020. Po podatkih zavoda je bilo v ta program vključenih 224 mladih.

Na podlagi ugotovitev Evropskega računskega sodišča se je spremenil način izplačevanja subvencije. Glede na to je zavod dne 1. aprila 2020 (takoj po zaprtju javnih povabili v okviru 3.1.1.4 in 3.1.1.8) objavil novo (enotno) javno povabilo, na podlagi katerega se izplačuje mesečna subvencija, in sicer za vsak polni mesec subvencionirane zaposlitve za največ 24 mesecev. Mesečna subvencija znaša 208 evrov za zaposlitev za 40 ur tedensko.

Enotno javno povabilo tako združuje programa

* **Spodbude za trajno zaposlovanje mladih (3.1.2.1.),** ki je sofinanciran iz sredstev ESS, in
* **Spodbude za trajno zaposlovanje mladih v vzhodni regiji (3.1.2.2.)**, ki je v celoti financiran iz proračuna RS.

Po podatkih zavoda je bilo v okviru enotnega javnega povabila v letu 2020 skupaj vključenih 1.369 mladih:

* v program, ki je financiran iz ESS sredstev (3.1.2.1), 1.054 oseb in
* v program, ki je financiran iz sredstev proračuna RS (3.1.2.2.), 315 oseb.

Za osebe iz kohezijske regije vzhodna Slovenija so bila v oktobru leta 2020 sredstva razdeljena.

V vse štiri naštete programe za spodbujanje trajnega zaposlovanja mladih (3.1.1.4., 3.1.1.8., 3.1.2.1. in 3.1.2.2.), je bilo po podatkih zavoda v letu 2020 skupaj vključenih 1.818 mladih. Med vsemi vključenimi je bilo 693 žensk (38,1 odstotka vseh), 1.090 iskalcev prve zaposlitve (60 odstotkov), 1.229 starih do 25 let (67,6 odstotka), 124 dolgotrajno brezposelnih mladih (6,8 odstotka) in 224 prejemnikov denarne socialne pomoči (12,3 odstotka). Vključenih je bilo 960 oseb s stalnim prebivališčem v kohezijski regiji vzhodna Slovenija (52,8 odstotka).

Zaradi epidemičnih razmer so se v letu 2020 pri izvajanju operacije pojavile težave. Delodajalci, ki so že imeli sklenjene pogodbe o izvedbi projekta v okviru javnega povabila, so imeli težave s pridobitvijo termina za zdravniških pregled vključene osebe pred zaposlitvijo ali težave pri poslovanju (omejitve poslovanja), zato jim je zavod na njihovo vlogo omogočil podaljšanje 30-dnevnega roka za zaposlitev vključene osebe. Po mesecih je največ vključitev oktobra, novembra in decembra, ko se vključi precej brezposelnih mladih, ki jim je septembra iztekel status dijaka/študenta.

Zavod za spodbujanje vključevanja mladih (predvsem s stalnim prebivališčem v kohezijski regiji zahodna Slovenija) izvaja promocijo programa, še posebej s pomočjo svetovalcev zaposlitve, ki obravnavajo mlade brezposelne osebe, in pisarn za delodajalce, z namenom, da še več delodajalcev povabi k sodelovanju v programu.

V času poročanja je Urad RS za nadzor proračuna izdal poročilo o izvedeni reviziji. Nepravilnosti zavoda niso bile ugotovljene.

**Spodbude za zaposlitev mladih – »Zaposlimo mlade« (3.1.1.6.)**

**Inovativni projekti za zaposlovanje mladih (1.1.2.6.)**

Namen programa **Spodbude za zaposlitev mladih – »Zaposlimo mlade«** je spodbujanje delodajalcev k zaposlovanju mladih brezposelnih (starih do vključno 29 let), da se tako delovno in socialno aktivirajo.

Mladi so morali pred vključitvijo v program pridobiti potrdilo o uspešnem končanju projektnih dejavnosti od izbranega prijavitelja/upravičenca. Na javnem razpisu za sofinanciranje inovativnih projektov za zaposlovanje mladih za leti 2018–2019, ki ga je objavilo ministrstvo, pristojno za delo, sta bila izbrana ŠOU Maribor d. o. o. za osebe iz vzhodne kohezijske regije in Deos d. o. o. za osebe iz zahodne kohezijske regije.

Projektne dejavnosti so se izvajale le v letu 2019, in sicer v okviru programa **Inovativni projekti za zaposlovanje mladih (1.1.2.6.)**.

Program se je izvajal v okviru OP EKP 2014–2020, okviru 8. prednostne osi: Spodbujanje zaposlovanja in transnacionalna mobilnost delovne sile, 8.2. prednostne naložbe: trajnostna vključitev mladih na trg dela (pobuda za zaposlovanje mladih), zlasti tistih, ki niso niti zaposleni niti vključeni v izobraževanje ali usposabljanje, vključno z mladimi, ki jim grozi socialna izključenost, in mladimi iz marginaliziranih skupnosti, tudi prek izvajanja jamstva za mlade in 8.2.1. specifičnega cilja znižanje brezposelnosti mladih.

Program se je začel izvajati decembra leta 2018, ko je zavod začel obveščati ciljne skupine mladih brezposelnih o možnosti vključitve v inovativne projekte, ki je prvi pogoj za vključitev in pridobitev subvencije za zaposlitev od delodajalca v okviru programa »Zaposlimo mlade« (3.1.1.6.). Zavod je na svoji spletni strani 12. februarja 2019 objavil [javno povabil](https://www.ess.gov.si/delodajalci/financne_spodbude/razpisi/aktivni-do-upokojitve-3)o delodajalcem za izvedbo projekta v okviru programa spodbude za zaposlitev mladih – »Zaposlimo mlade«. Javno povabilo je bilo zaprto 29. decembra 2019, osebe pa so lahko zaposlili še v januarju 2020.

Delodajalci za zaposlitev oseb, ki jim jih v zaposlitev napoti zavod, pridobijo subvencijo za neprekinjeno zaposlitev za 12 mesecev, osebe pa se zaposlijo ter si s pridobljenimi izkušnjami povečajo zaposljivost. Subvencija znaša 5.000 evrov za zaposlitev za 40 ur tedensko in je izplačana v dveh enakih delih; po zaposlitvi in po izplačilu plače za 12. mesec zaposlitve. Zavod bo zaposlitve spremljal 12 mesecev.

Izmed vseh vključenih v usposabljanje, ki so ga tudi uspešno končali (366 mladih), se jih je po podatkih zavoda 152 (41,5 odstotka) zaposlilo s subvencijo preko programa »Zaposlimo mlade«, od tega štiri osebe v letu 2020.

**Spodbujanje zaposlovanja starejših – Aktivni do upokojitve (3.1.1.7.)**

Program se izvaja v okviru OP EKP 2014−2020, 8. prednostne osi: spodbujanje zaposlovanja in transnacionalna mobilnost delovne sile, 8.1. prednostne naložbe: dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so oddaljene od trga dela, tudi z lokalnimi pobudami za zaposlovanje in spodbujanjem mobilnosti delavcev in 8.1.1. specifičnega cilja: povečanje zaposlenosti brezposelnih, še posebej starejših od 50 let, dolgotrajno brezposelnih in tistih z izobrazbo pod ISCED 3.

Namen programaje spodbujanje delodajalcev k trajnejšemu zaposlovanju starejših brezposelnih oseb (starih 58 let in več), in sicer za nedoločen čas oziroma za čas najmanj do izpolnitve pogojev za predčasno ali starostno upokojitev, ter tako osebe delovno in socialno aktivirati.

Program se je začel izvajati aprila leta 2018 na podlagi [javnega povabila](https://www.ess.gov.si/delodajalci/financne_spodbude/razpisi/aktivni-do-upokojitve-3) delodajalcem za izvedbo projekta v okviru programa Spodbujanje zaposlovanja starejših – Aktivni do upokojitve, ki ga je zavod objavil spletni strani 13. aprila 2017. Zavod je zaprl javno povabilo 30. junija 2020, zadnje zaposlitve so bile v avgustu leta 2020.

Subvencija je znašala do 11.000 evrov za zaposlitev za 40 ur tedensko in je izplačana v dveh enakih delih. Zavod bo zaposlitve spremljal 24 mesecev. Po podatkih zavoda se je v letu 2020 v program vključilo 211 oseb, med katerimi je bilo 123 dolgotrajno brezposelnih (58,3 odstotka), 112 prejemnikov denarnega nadomestila (53,1 odstotka), 74 žensk (36,1 odstotka), 21 invalidov (10 odstotkov) in 17 prejemnikov denarne socialne pomoči (8,1 odstotka).

Na trgu dela so bile v začetku leta 2020 zelo ugodne razmere glede zaposlovanja, v času razglašene epidemije covida-19 pa se je povpraševanje delodajalcev po zaposlovanju starejših močno zmanjšalo. Več je bilo tudi prekinitev subvencioniranih zaposlitev. V letu 2020 je Urad RS za nadzor proračuna izdal poročilo o izvedeni reviziji, nepravilnosti niso bile ugotovljene.

* + - 1. Subvencije za zaposlitev − povračilo dela plače

**Povračilo prispevkov na podlagi ZRPPR1015 (3.2.1.1)**

Povračilo prispevkov na podlagi ZRPPR1015 se izvaja z namenom ustvarjanja novih delovnih mest in ohranitve obstoječih ter odpravljanja posledic gospodarske in finančne krize v Pomurju. Zaposlitve brezposelnih oseb, ki se štejejo za prikrajšane delavce, se izvajajo v skladu z:

* Zakonom o razvojni podpori Pomurski regiji v obdobju 2010 do 2019 (ZRPPR1015, Uradni list RS, št. 87/09, 82/15, 27/17; v nadaljevanju: ZRPPR1015) in
* Uredbo o dodeljevanju regionalnih državnih pomoči ter načinu uveljavljanja regionalne spodbude za zaposlovanje ter davčnih olajšav za zaposlovanje in investiranje (Uradni list RS, št. 93/14, 77/16 in 14/18).

Pravico do povrnitve že izplačanih prispevkov lahko uveljavlja delodajalec, ki je pravna oziroma fizična oseba in se ukvarja z gospodarsko dejavnostjo na območju Republike Slovenije (po uredbi: podjetje), ki zaposli osebo iz ciljne skupine, je davčni zavezanec po Zakonu o dohodnini oziroma po Zakonu o davku od dohodkov pravnih oseb, ima sedež v pomurski regiji ter gospodarske dejavnosti dejansko opravlja v pomurski regiji. Hkrati mora izpolnjevati vse druge pogoje po predpisih, ki to spodbudo omogočajo.

Program se v celoti financira iz sredstev proračuna RS. Delodajalci uveljavijo povračilo prispevkov z individualno vlogo, o kateri odloča zavod z odločbo, izdano v upravnem postopku. Vlogo lahko delodajalec predloži po izteku dveh let od sklenitve pogodbe o zaposlitvi ali ločeno v dveh delih, to je po prvem in drugem letu zaposlitve pod pogojem, da bo oseba zaposlena neprekinjeno najmanj dve leti.

V letu 2020 so delodajalci na zavod predložili 102 vlogi za priznanje pravice do povrnitve prispevkov, izmed katerih jih je 82 izpolnjevalo pogoje. Preostalih 20 vlog ni izpolnjevalo pogojev za priznanje pravice. Največ vlog je bilo zavrnjenih istemu delodajalcu s sedežem zunaj območja pomurske regije, pet jih je bilo zavrženih zaradi zamude zakonskega roka za njihovo predložitev. Nepriznanje pravice se nanaša tudi na okoliščino, da oseba, na zaposlitev katere se nanaša vloga delodajalca, ne ustreza merilom prikrajšanega delavca.

Po podatkih zavoda je bila v letu 2020 pravica do povrnitve prispevkov z odločbo priznana 49 delodajalcem za zaposlitev 81 brezposelnih oseb, med njimi za 46 žensk in 35 moških v starosti med 18 in 58 let. Večini, to je 39 delodajalcem, so bila sredstva dodeljena za zaposlitev po ene brezposelne osebe, šestim delodajalcem za zaposlitev dveh in dvema za zaposlitev treh oseb, po enemu podjetju za zaposlitev sedmih in sedemnajstih prikrajšanih delavcev iz ciljne skupine. Izmed 81 izdanih odločb o priznanju pravice do povrnitve prispevkov delodajalca za socialno varnost se jih 51 nanaša na pravico za celotno, dvoletno obdobje zaposlitve prikrajšanega delavca, 17 odločb na pravico po prvem letu in 13 na pravico po drugem letu zaposlitve delavca.

V letu 2020 je bilo največ odločb (26) o priznanju pravice izdanih delodajalcem s sedežem v Občini Gornja Radgona, 20 prikrajšanih delavcev so zaposlili delodajalci iz Mestne občine Murska Sobota in devet oseb podjetja iz Občine Ljutomer.

Podrobnejši podatki o izvajanju ukrepa bodo predstavljeni v izčrpnem Poročilu o izvajanju Zakona o razvojni podpori pomurski regiji na Zavodu RS za zaposlovanje v letu 2020.

**Povračilo prispevkov na podlagi ZSRR-2 (3.2.1.2)**

Povračilo prispevkov na podlagi ZSRR-2 se izvaja z namenom ustvarjanja novih delovnih mest in spodbujanja zaposlovanja brezposelnih oseb na problemskih območjih z visoko brezposelnostjo. Zaposlitve brezposelnih oseb, ki se štejejo za prikrajšane delavce, se izvajajo v skladu z:

* Zakonom o spodbujanju skladnega regionalnega razvoja (Uradni list RS, št. 20/11, 57/12 in 46/16; v nadaljevanju: ZSRR-2) in
* Uredbo o dodeljevanju regionalnih državnih pomoči ter načinu uveljavljanja regionalne spodbude za zaposlovanje ter davčnih olajšav za zaposlovanje in investiranje (Uradni list RS, št. 93/14, 77/16 in 14/18).

Območja z visoko brezposelnostjo, ki so upravičena do spodbude, so opredeljena v Sklepu o dodatnih začasnih ukrepih razvojne podpore za problemska območja z visoko brezposelnostjo (Uradni list RS, št. 36/16, 64/16).

Pravico do povrnitve že izplačanih prispevkov lahko uveljavlja delodajalec, ki je pravna oziroma fizična oseba in se ukvarja z gospodarsko dejavnostjo na območju Republike Slovenije, ki zaposli osebo iz ciljne skupine, je davčni zavezanec po Zakonu o dohodnini oziroma po Zakonu o davku od dohodkov pravnih oseb in ima sedež na območju z visoko brezposelnostjo, ter za tiste gospodarske dejavnost, ki jih na območju z visoko brezposelnostjo dejansko opravlja. Hkrati mora izpolnjevati tudi vse druge pogoje po predpisih, ki to spodbudo omogočajo.

Program se v celoti financira iz sredstev proračuna RS. Delodajalci uveljavijo povračilo prispevkov z individualno vlogo, o kateri zavod odloča z odločbo, izdano v upravnem postopku. Vlogo lahko delodajalec predloži po izteku enega leta od sklenitve pogodbe o zaposlitvi z brezposelno osebo. Delodajalec, ki zaposli brezposelno invalidno osebo, pa lahko pravico do vračila stroškov uveljavlja po izteku vsakega leta od sklenitve pogodbe o zaposlitvi, vendar do izteka veljavnosti pravnih podlag, ki spodbudo omogočajo.

V letu 2020 so delodajalci na zavod predložili 52 vlog za priznanje pravice do povrnitve prispevkov, med njimi jih je manj kot polovica (23 vlog) izpolnjevala pogoje. Med vsemi prejetimi vlogami je zavod tokrat zaznal velik delež (56 odstotkov) tistih, ki pogojev niso izpolnjevale. Najpogostejši razlog za to je okoliščina, da delodajalec nima registriranega sedeža na problemskem območju z visoko brezposelnostjo oziroma je bilo iz priložene dokumentacije razvidno, da z zaposlitvijo osebe ne izvaja dejavnosti na tem območju. Drugi pogosti razlog za zavrnitev pravice je zaposlitev osebe, ki ne ustreza merilom za prikrajšanega delavca.

Po podatkih zavoda je bila v letu 2020 pravica do povrnitve prispevkov z odločbo priznana 19 delodajalcem za zaposlitev 31 brezposelnih oseb, med njimi za 13 žensk in 18 moških v starosti od 18 do 61 let. Le posameznim štirim delodajalcem so bili prispevki za socialno varnost povrnjeni za zaposlitev dveh, treh, štirih in sedmih prikrajšanih delavcev, preostalim 15 pa je bila pravica dodeljena za zaposlitev posamezne brezposelne osebe.

Izmed 31 odločb, izdanih v letu 2020, se jih 20 navezuje na zaposlitev prikrajšanih delavcev pri delodajalcih iz Pokolpja, sedem oseb so zaposlili delodajalci s problemskega območja Maribor z okolico. Za zaposlitev štirih oseb pa sta pravico uveljavljali dve podjetji z območja občin Hrastnik, Radeče in Trbovlje.

Podrobnejši podatki o izvajanju ukrepa bodo predstavljeni v izčrpnem Poročilu o izvajanju Zakona o spodbujanju skladnega regionalnega razvoja na Zavodu RS za zaposlovanje v letu 2020.

* + - 1. Spodbude za zaposlovanje

**Spodbude za zaposlovanje prejemnikov denarnega nadomestila (3.3.1.1)**

Namen spodbude je doseganje čimprejšnjega aktiviranja nižje in srednje izobraženih upravičencev do denarnega nadomestila.

Spodbuda za zaposlovanje se je začela izvajati na podlagi sprememb in dopolnitev Zakona o urejanju trga dela (ZUTD-D) z dne 21. januarja 2018 in se je kot program v okviru tretjega ukrepa APZ prenehala izvajati v skladu s 66.a. členom Zakona o spremembah in dopolnitvah Zakona o urejanju trga dela (ZUTD-E; Ur. l. RS, št. 75/19 z dne 12. decembra 2019) z dne 27. marca 2020. V nadaljevanju zato v tem poglavju poročamo samo za izpeljano vključitev oseb (število sklenjenih pogodb do vključno 26. marca 2020), katerih spodbude so se v letu 2020 še financirale iz sredstev APZ.

Spodbude za zaposlovanje se v prihodnje financirajo iz sredstev, namenjenih za socialno varnost. zato bomo v prihodnje o spodbudah poročali v okviru poglavja Zavarovanje za primer brezposelnosti ter zagotavljanje pravic iz obveznega in prostovoljnega zavarovanja za primer brezposelnosti.

Zavod osebi iz ciljne skupine za čas sklenitve delovnega razmerja za polni delovni čas oziroma do izteka obdobja, za katero mu je bila pravica do denarnega nadomestila priznana z dokončno odločbo, vendar največ še 12 mesecev po zaposlitvi, mesečno za prejšnji mesec izplačuje spodbudo za zaposlovanje v vrednosti 20 odstotkov od zadnjega izplačanega neto zneska denarnega nadomestila za polni mesec, pod pogojem ohranitve delovnega razmerja za polni delovni čas pri delodajalcu, s katerim je sklenil pogodbo o zaposlitvi v času upravičenosti do denarnega nadomestila za celoten čas izplačevanja spodbude za zaposlovanje. Ciljna skupina so osebe, ki prejemajo denarno nadomestilo za primer brezposelnosti in imajo:

* nedokončano osnovnošolsko izobrazbo,
* doseženo osnovnošolsko izobrazbo,
* nižjo poklicno izobrazbo ali
* srednješolsko izobrazbo (razen prejemnikov denarnega nadomestila, ki so v okviru srednješolskega izobraževanja pridobili izobrazbo za deficitarni poklic, določen s politiko štipendiranja v skladu z zakonom, ki ureja štipendiranje, oziroma enakovredno izobrazbo).

Do spodbude niso upravičene brezposelne osebe, ki so v okviru programa javnega dela sklenile pogodbo o zaposlitvi z izvajalcem javnih del.

Po podatkih zavoda je bilo v letu 2020 (do 26. marca 2020) sklenjenih 2.109 pogodb s prejemniki denarnega nadomestila, ki so se zaposlili. Med vključenimi je bilo 928 žensk, kar je 44 odstotkov vseh upravičencev, ki so sklenili pogodbo. Vključenih je bilo tudi 93 invalidov (4,4 odstotka), 1.123 oseb (53,3 odstotka) je imelo končano največ osnovnošolsko izobrazbo oziroma 1. in 2. raven izobrazbe, 657 oseb je bilo starejših od 50 let (31,2 odstotka), 326 mlajših od 29 let (15,5 odstotka) in 55 dolgotrajno brezposelnih (2,6 odstotka).

* + 1. UKREP 4: USTVARJANJE NOVIH DELOVNIH MEST

*Ukrep je namenjen spodbujanju delovne in socialne vključenosti ter izboljšanju usposobljenosti in delovnih veščin ranljivih skupin brezposelnih oseb. Izvaja se kot subvencioniranje začasnih zaposlitev in je lahko povezano z usposabljanjem. Izvaja se zlasti pri neprofitnih delodajalcih ali v javnem sektorju.*

Slika 7: Struktura ukrepa 4

* + - 1. Spodbujanje delovne in socialne vključenosti

**Javna dela (4.1.1.1)**

Javna dela se kot poseben program APZ izvajajo v okviru ukrepa kreiranje delovnih mest. Namenjena so aktiviranju brezposelnih oseb, ki so več kot eno leto neprekinjeno prijavljene v evidenci brezposelnih oseb (dolgotrajno brezposelne osebe), njihovi socialni vključenosti, ohranitvi ali krepitvi delovnih sposobnosti ter spodbujanju vzpostavljanja novih delovnih mest. Javna dela se izvajajo na podlagi določb 49., 50., 50.a, 51., 52., 53. in 116. člena ZUTD.

Na izvajanje programov javnih del v letu 2020 je vplivala sprememba Pravilnika o izboru in sofinanciranju programov javnih del (Ur. l. RS, št. 77/2019 z dne 20. decembra 2019), s katero se je zmanjšal delež financiranja plač, ki ga zagotavlja zavod.

Programi javnih del so izbrani na podlagi javnega povabila. Osebe se vključijo v program na podlagi zaposlitvenega načrta in pogodbe o vključitvi. Izbrani izvajalci programov javnih del in brezposelne osebe, ki so napotene v program, sklenejo pogodbe o zaposlitvi.

Prvo javno povabilo za izbor programov javnih del za leto 2020 je zavod objavil 24. decembra 2019, spremembi javnega povabila pa 16. januarja 2020 in 29. januarja 2020. Spremembe so se nanašale na povečanje okvirne višine sredstev, ki so na voljo, in sicer z 9,0 milijona evrov na 22,3 milijona evrov. V skladu z večjim obsegom sredstev se je spremenilo tudi okvirno število možnih vključitev dolgotrajno brezposelnih, in sicer s 1.500 na 4.400 oseb. Javno povabilo je bilo odprto do 30. aprila 2020.

2. septembra 2020 je zavod objavil še drugo javno povabilo za izbor programov javnih del za leto 2020 v višini 6,0 milijona evrov, saj je po prvem povabilu ostalo precej nerazdeljenih sredstev, prav tako je bila uresničitev sprejetih programov javnih del zaradi posledic epidemije v marcu in aprilu leta 2020 nižja od pričakovane.

Na javnem povabilu so lahko kandidirali le izvajalci, ki imajo s pogodbo o zaposlitvi najmanj tri mesece pred oddajo ponudbe zaposleno vsaj eno osebo, ki je na tej podlagi obvezno zavarovana za najmanj polovico polnega delovnega časa.

Na javnem povabilu je zavod izbiral dva sklopa programov:

* s področja socialnega varstva (5. točka Kataloga programov javnih del) in z drugih področij, kot so kmetijstvo (1. točka Kataloga programov javnih del; v nadaljevanju katalog), vzgoja in izobraževanje, šport (2. točka kataloga), okolje in prostor (3. točka kataloga), kultura (4. točka kataloga) ter
* drugi programi javnih del (6. točka kataloga).

V programe javnih del so se lahko vključili dolgotrajno brezposelni, ki jih napoti zavod. V programe javnih del s področij kataloga (1, 2, 3, 4, in 6) so se lahko vključili izključno dolgotrajno brezposelni, ki so bili prejemniki denarne socialne pomoči.

Zavod je v izbrane programe javnih del napotoval tudi dolgotrajno brezposelne osebe, ki so bile prejemniki denarnega nadomestila in so se odločile za vključitev v program javnega dela v času trajanja pravice do denarnega nadomestila. Prednost pri vključitvi so imele dolgotrajno brezposelne osebe, ki so bile več kot 2 leti neprekinjeno prijavljene v evidenci brezposelnih oseb in v tem času niso bile vključene v noben program aktivne politike zaposlovanja.

Dolgotrajno brezposelna oseba je bila lahko vključena v javna dela največ eno leto, zaradi stanja na trgu dela pa se je lahko ponovno vključila, vendar pri istem izvajalcu javnih del najdlje še za eno leto.

Za ponovno vključitev se šteje vključitev, ki se opravi pred iztekom šestih mesecev od izteka zadnje vključitve v javna dela.

1. Ciljne skupine brezposelnih oseb, ki se lahko ponovno vključijo v javna dela za obdobje do enega leta, so:

* brezposelne osebe, ki še niso bile vključene v javna dela eno leto, za razliko časa do enoletne vključitve, če so bile ob vključitvi v letu 2018 oziroma 2019 v evidenci zavoda neprekinjeno prijavljene več kot eno leto.

1. Ciljne skupine brezposelnih oseb, ki se lahko ponovno vključijo v javna dela za eno leto, so:

* brezposelne invalidne osebe[[7]](#footnote-7),
* brezposelni Romi,
* brezposelne osebe, starejše od 58 let.

Vse brezposelne osebe iz naštetih ciljnih skupin pod točko b so se lahko ponovno vključile, če so bile ob prvi vključitvi v letu 2018 ali 2019 v evidenci zavoda neprekinjeno prijavljene več kot eno leto in če so imele na primer invalidnost, so bile stare 58 let že ob prvi vključitvi.

V letu 2020 so se lahko osebe ponovno vključile v javna dela najdlje do 31. decembra 2020.

V letu 2020 je bilo na prvem javnem povabilu obravnavanih 2.020 ponudb za vključitev 2.883 brezposelnih oseb. Izbranih je bilo 1.785 ponudb za vključitev 2.586 oseb. Na drugo javno povabilo, ki je bilo odprto od 8. septembra 2020 do konca leta 2020, je prispelo 117 ponudb, izbranih je bilo 100 ponudb za vključitev 147 oseb.

Po podatkih zavoda je v letu 2020 928 izvajalcev izvajalo 1.864 programov javnih del, v katere je bilo skupaj vključenih 3.259 brezposelnih oseb. Med vključenimi je bilo 2.036 žensk (62,5 odstotka), 874 invalidnih oseb (26,8 odstotka), 262 prejemnikov denarnega nadomestila (8 odstotkov) in 1.897 prejemnikov denarne socialne pomoči (58,2 odstotka), 1.243 starejših od 50 let (38,1 odstotka) ter 316 iskalcev prve zaposlitve (9,7 odstotka).

V programe javni del je bilo v letu 2020 na novo vključenih 1.973 dolgotrajno brezposelnih (60,5 odstotka vseh vključenih), drugi pa so bili (v obdobju do 6 mesecev) ponovno vključeni.

Struktura udeležencev v primerjavi z letom 2019 kaže na nekoliko manjši delež starejših od 50 let, saj je delež te skupine v letu 2019 znašal 42,8 odstotka in v letu 2018 41,6 odstotka. Povečal se je delež invalidnih oseb ter prejemnikov denarnega nadomestila. Močno se je povečal delež prejemnikov denarne socialne pomoči, kar je posledica zahteve, da so v sklop »drugi programi« lahko vključeni izključno prejemniki denarne socialne pomoči.

Zaradi epidemije covida-19 je bilo prekinjenih 185 vključitev. V 2020 je bilo izpeljanih 181 zaposlitev udeležencev programov javnih del, ki so bili v tem obdobju ponovno vključeni, kar pomeni 5,6 odstotka vseh vključenih.

Zavod ocenjuje, da izvajanje programa poteka uspešno z vidika vključitev ciljnih skupin brezposelnih oseb v izbrane programe javnih del. Sredstva prvega javnega povabila so ostala delno nerazdeljena, saj so naročniki in izvajalci zaradi povečanja deleža sredstev, ki jih morajo zagotavljati za sofinanciranje plač udeležencev, kandidirali za manjše število programov oziroma manjše število možnih vključitev brezposelnih oseb. Tudi na drugo javno povabilo se je prijavilo le malo izvajalcev, zato so sredstva ostala v večini nerazdeljena. Prav tako je manjša poraba sredstev, saj so se brezposelne osebe zaradi objave javnega povabila konec leta začele vključevati v programe sredi februarja leta 2020. Na izvedbo vplivajo tudi posledice epidemije. Kar nekaj programov se ni začelo izvajati oziroma se osebe niso vključile, prav tako se določene dejavnosti, predvsem na področjih turizma, kulture, izobraževanja in športa, niso izvajale v predvidenem obsegu.

**Javna dela – pomoč osebam na področju mednarodne zaščite (4.1.1.4)**

Javna dela so namenjena aktiviranju brezposelnih, ki so več kot eno leto neprekinjeno prijavljeni v evidenci brezposelnih oseb, za izvajanje pomoči pri nemoteni oskrbi in nastanitvi prosilcev za mednarodno zaščito ter pomoči pri vključevanju oseb s priznano mednarodno zaščito v okolje in čim hitrejše prilagajanje na življenje v Sloveniji.

Program se izvaja na podlagi sklepa Vlade RS št. 11002-3/2016/5 z dne 23. junija 2016, sklepa Vlade RS št. 21400-3/2017/2 z dne 11. maja 2017 ter pogodbe o izvajanju programa med izvajalcem, naročnikom in zavodom (s pripadajočimi aneksi). Program izvajata Ministrstvo za notranje zadeve (v nadaljevanju: MNZ) in Urad Vlade Republike Slovenije za oskrbo in integracijo migrantov (v nadaljevanju: Urad), ki lahko v program javnega dela vključita skupaj 52 brezposelnih oseb, naročnik programa je MDDSZ.

Udeleženci programa so pomagali pri nastanjevanju prosilcev za mednarodno zaščito in skrb za nastanitveni oddelek, uresničevanju njihovih pravic, svetovanju ter nudenju psihosocialne pomoči, pomagali so pri koordinaciji, informiranju in upravnih delih, povezanih s sprejemom prošenj za mednarodno zaščito, pomagali so osebam s priznano mednarodno zaščito pri vključevanju v okolje, pri vzdrževanju, čiščenju in urejanju nastanitvenih objektov, občasnih prevozih ter pri pripravi in razdeljevanju hrane ter njenem prevozu. Program se je izvajal 40 ur na teden vse dni v tednu. Osebe so se vključile v program na podlagi zaposlitvenega načrta in pogodbe o vključitvi. Izvajalec programa in brezposelne osebe, ki so napotene v program, so sklenili pogodbe o zaposlitvi. Za varnost oseb, ki so bile vključene v program, je bil odgovoren izvajalec, ki je zagotavljal tudi zaščitna sredstva.

Po podatkih zavoda je bilo pri izvajalcu programa MNZ v letu 2020 vključenih šest udeležencev, pri programu, katerega izvajalec je bil Urad, pa 28 udeležencev. V program je bilo v letu 2020 na novo vključenih 16 brezposelnih oseb, 18 oseb pa je vključitev v letu 2020 nadaljevalo.

Zavod ocenjuje, da je izvajanje programa potekalo uspešno, čeprav program ni bil zapolnjen z odobrenim številom udeležencev, saj so se ti vključevali po potrebi glede na obseg dela.

* + - 1. Socialno podjetništvo − učne delavnice

**Učne delavnice (4.2.1.1, 4.2.1.2, 4.2.1.3)**

Program se izvaja v okviru OP EKP 2014–2020 znotraj 9. prednostne osi socialna vključenost in zmanjševanje tveganja revščine, 9.4. prednostne naložbe spodbujanje socialnega podjetništva in poklicnega vključevanja v socialna podjetja ter socialnega in solidarnega gospodarstva, da bi vsem olajšali dostop do zaposlitve, 9.4.1. specifičnega cilja povečati obseg dejavnosti in zaposlitve v sektorju socialnega podjetništva.

Učne delavnice so sestavljene iz dveh povezanih programov:

* učne delavnice praktično usposabljanje (4.2.1.1),
* učne delavnice spodbude za zaposlovanje (4.2.1.2, 4.2.1.3).

Namen programa je:

* informirati, motivirati in podpreti brezposelne osebe iz ciljne skupine pri vključevanju v šestmesečno praktično usposabljanje v delovnem okolju socialnega podjetništva, ki zajema pravne in fizične osebe, ki so lahko zaposlitveni centri ali imajo status socialnega ali invalidskega podjetja; in
* spodbujanje šest- ali 12-mesečnega subvencioniranega zaposlovanja v zaposlitvenih centrih, socialnih ali invalidskih podjetij ali pri vseh drugih upravičenih delodajalcih, ki so pravne ali fizične osebe (poslovni subjekti), vpisani v Poslovni register Slovenije in izpolnjujejo vse druge pogoje javnega povabila, ter razvoj dejavnosti in zaposlovanje v obstoječih socialnih podjetjih z namenom socialne, poklicne in delovne rehabilitacije in integracije oseb iz ranljivih skupin.

Zavod v praktično usposabljanje (4.2.1.1) pri delodajalcih vključuje brezposelne, ki so prijavljeni v evidenci brezposelnih oseb, za katere je ugotovil, da potrebujejo poglobljeno obravnavo in izpolnjujejo vsaj še eno od naslednjih meril: *so invalidi, dolgotrajno brezposelni, s končano največ osnovnošolsko izobrazbo, iskalci prve zaposlitve in na zavodu prijavljeni vsaj šest mesecev, starejši od 55 let, pripadniki romske skupnosti, na zavodu prijavljeni vsaj šest mesecev in še ni preteklo eno leto od prestane kazni zapora oziroma so na pogojnem odpustu, so v programu zdravljenja odvisnosti od alkohola ali drog ter so bili vključeni v program socialne aktivacije.*

V spodbude za zaposlovanje iz programa Učne delavnice (4.2.1.2, 4.2.1.3) zavod vključuje brezposelne osebe, prijavljene v evidenci brezposelnih oseb, ki se bodo po vključitvi v praktično usposabljanje v okviru programa ponovno aktivirale na trgu dela, s čimer se pripomore k njihovi hitrejši delovni in socialni integraciji.

V nadaljevanju sta podrobno opisani dejavnosti obeh programov.

**Učne delavnice – praktično usposabljanje (4.2.1.1)**

V praktično usposabljanje v učnih delavnicah so se brezposelne osebe v letu 2020 vključevale na podlagi:

* javnega povabila programa Učne delavnice 2019, ki ga je zavod objavil 20. februarja 2019,
* javnega povabila programa Učne delavnice 2020, ki je bilo odprto od 27. februarja 2019 do 30. junija 2021.

Namen programa je vključevanje brezposelnih oseb iz ciljne skupine v praktično usposabljanje v delovnem okolju socialnega podjetništva pod strokovnim vodstvom internega in zunanjega mentorja. Praktično usposabljanje traja šest mesecev in se lahko v primeru zaposlitve udeleženca predčasno konča, vendar ne pred iztekom treh mesecev. Brezposelne osebe iz ciljne skupine se vključujejo v praktično usposabljanje na konkretnem delovnem mestu, v okviru katerega s pomočjo internega mentorja opravljajo naloge, določene v izbranem programu Učne delavnice, z namenom pridobiti znanja, veščine, spretnosti in delovne izkušnje na določenem delovnem mestu, ki jim bodo povečale zaposlitvene možnosti za opravljanje teh ali podobnih del. Delodajalec vsaki vključeni osebi določi tudi zunanjega mentorja za krepitev splošnih kompetenc, oba pa morata za praktično usposabljanje vključene osebe opraviti določeno število mentorstva (interni mentor vsaj 60 ur mentorstva na mesec, zunanji mentor pa 12 ur mentorstva v celotnem obdobju izvedbe učne delavnice). Zunanje strokovno mentorstvo izvajajo trenerji dela, delovni terapevti, strokovnjaki za zaposlitveno rehabilitacijo, kadrovski delavci, psihologi in drugi.

Zavod je v letu 2020 sklenil pogodbe o vključitvi v praktično usposabljaje s 191 brezposelnimi osebami. Med vključenimi je bilo 123 žensk (64,4 odstotka). Glede na starostno strukturo udeležencev je bilo največ vključenih iz starostnega razreda od 50 do 59 let (64 ali 33,5 odstotka). Glede na izobrazbeno strukturo pa je bilo največ vključenih oseb z nizko izobrazbo (69 ali 36 odstotkov). Vključenih je bilo 151 dolgotrajno brezposelnih (79,1 odstotka), 13 oseb pa je bilo pred vključitvijo v učne delavnice brezposelnih osem let ali več, 117 oseb je bilo prejemnikov denarne socialne pomoči (61,3 odstotka). Vključenih je bilo tudi 49 invalidov (25,7 odstotka).

Največ praktičnih usposabljanj v letu 2020 je bilo na delovnih mestih: prodajalec, prodajni referent, promotor prodaje, komercialist za prodajo in nabavo, demonstrator za prodajo, hotelski gospodinjec, gostinski pomočnik, delavec za raznovrstna preprosta dela, šivalec, preoblikovalec rabljenih tekstilnih izdelkov, administrator, poslovni sekretar, referent za pošto.

Zavod ugotavlja, da praktično usposabljanje v učnih delavnicah poteka kakovostno v tistih socialnih, invalidskih podjetjih ali zaposlitvenih centrih, v katerih (zlasti) interni mentorji poznajo in razumejo problematiko dela z ranljivimi ciljnimi skupinami. Ključnega pomena je kakovost sodelovanja med mentorjem in udeležencem programa v smislu zaupljivega delovnega odnosa, v okviru katerega se težave odpravljajo strpno in sproti. Mentorji, ki so osredotočeni na močne plati udeležencev in se hkrati zavedajo njihovih šibkih področij ter nudijo podporo pri reševanju vsakodnevnih delovnih izzivov, lahko uspešno pripomorejo k uresničitvi zastavljenih ciljev usposabljanja.

Vključitev tudi zunanjega mentorja, ki strokovna znanja in izkušnje dela z ranljivo ciljno skupino prenese tako na internega mentorja kakor na udeleženca, pa daje programu ključno dodano vrednost.

**Spodbude za zaposlovanje oseb iz programa učne delavnice (4.2.1.2 in 4.2.1.3)**

Namen programa spodbude za zaposlovanje oseb iz programa učne delavnice je vključevanje brezposelnih oseb v subvencionirane zaposlitve za neprekinjeno obdobje najmanj šest mesecev, in sicer za poln delovni čas 40 ur na teden ali poln delovni čas, ki je krajši od 40 ur na teden, vendar ne krajši od 36 ur, ali krajši tedenski delovni čas v skladu z odločbo o invalidnosti, vendar ne krajši od 20 ur na teden. Drugače od zaposlitvenih centrov, socialnih ali invalidskih podjetij, ki lahko edini izvajajo praktična usposabljanja v učnih delavnicah, lahko subvencijo za zaposlitev pridobijo tudi drugi upravičeni tržni delodajalci.

V spodbude zaposlovanje v učnih delavnicahso se brezposelne osebe v letu 2020 vključevale na podlagi:

* javnega povabila, ki ga je zavod objavil na spletni strani 15. junija 2018, in
* javnega povabila, ki ga je zavod objavil 1. aprila 2020.

Pri drugem javnem povabilu so se pogoji za kandidiranje glede na prejšnje povabilo poenotili z drugimi javnimi povabili. Osrednja sprememba se nanaša izplačevanje mesečne subvencije za zaposlitev (740 evrov za vsak poln koledarski mesec zaposlitve), poleg tega delodajalcem ni več treba oddajati zahtevkov v obliki e-računov. 11. novembra 2020 je zavod s spremembo drugega javnega povabila podaljšal rok za oddajo ponudb delodajalcev do 31. marca 2021.

Po podatkih zavoda je bilo na podlagi obeh javnih povabil za spodbujanje zaposlovanja oseb v letu 2020 vključenih 58 oseb. Med vključenimi je bilo 39 žensk (67 odstotkov vseh vključenih), 12 mladih, starih od 15 do 29 let (20 odstotkov) in 27 starejših od 50 let (46 odstotkov). Vključenih je bilo tudi 51 dolgotrajno brezposelnih oseb (57 odstotkov), 24 prejemnikov denarne socialne pomoči (41 odstotkov) in 16 invalidov (27 odstotkov). Tudi v letu 2020 je bilo največ zaposlitev na delovnih mestih delavcev za preprosta dela, sledijo administratorji in tajniki ter prodajalci, prodajni referenti in demonstratorji za prodajo. Opozoriti velja na podatek, da delodajalci večino oseb najprej zaposlijo za šest mesecev in jim nato delovno razmerje podaljšajo za nadaljnjih šest mesecev.

Predstavitev programa pri delodajalcih, ogledi delovnih mest pred odločitvijo o ponudbi kakor tudi spremljanje izvajanja učnih delavnic na kraju samem pri izvajalcih so potekali v močno zmanjšanem obsegu glede na preteklo leto zaradi razglašene epidemije covida-19.

V letu 2020 je bilo opravljenih 80 obiskov delodajalcev in 33 telefonskih spremljanj, nepravilnosti ni bilo. Opravljenih je bilo manj spremljanj na kraju samem (ki sicer pomenijo osrednjo dodano vrednost programa) tako zaradi upoštevanja omejitev v času epidemije, mirovanja nekaterih praktičnih usposabljanj kakor tudi zaradi prednostnega izvajanja interventnih ukrepov za ohranitev delovnih mest. Osebni stik so na zavodu nadomestili s pogostejšim telefonskim spremljanjem. Jeseni leta 2020 je potekala revizija programa učnih delavnic, ki jo je izvedel Urad RS za nadzor proračuna pri ministrstvu za finance. Pri izvajanju učnih delavnic niso bile ugotovljene nepravilnosti.

***PODROBNEJŠI PODATKI O VKLJUČENIH V UKREPE APZ PO POSAMEZNIH PROGRAMIH[[8]](#footnote-8)***

V letu 2020 je bilo v ukrepe APZ skupaj vključenih 37.316 oseb, od tega 20.946 brezposelnih in 16.370 zaposlenih oseb. Podrobnejši podatki o vseh vključenih brezposelnih in zaposlenih osebah v posamezne programe APZ v letu 2020 so prikazani v spodnji preglednici.

Preglednica 10: Podrobnejši pregled vključitev brezposelnih in zaposlenih oseb v ukrepe APZ v letu 2020

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Ime programa** | **Število na novo sklenjenih pogodb z osebo** | **Od tega ženske** | **Od tega iščejo prvo zaposlitev** | **Od tega stari do 29 let** | **Od tega trajno presežni delavci in stečajniki** | **Od tega dolgotrajno brezposelni** | **Od tega nizko izobraženi** | **Od tega stari 50 let in več** | **Od tega invalidi** | **Od tega število prejemnikov DN** | **Od tega število prejemnikov DSP** |
| **BREZPOSELNE OSEBE** | | | | | | | | | | | | |
| 1.1.1.1. Programi neformalnega izobraževanja in usposabljanja | 1.097 | 608 | 149 | 0 | 226 | 532 | 382 | 448 | 77 | 259 | 503 |
| 1.1.1.2. Potrjevanje NPK | 721 | 287 | 79 | 188 | 114 | 260 | 176 | 164 | 70 | 113 | 356 |
| 1.1.1.3. Programi neformalnega izobraževanja in usposabljanja za mlade | 899 | 451 | 427 | 899 | 58 | 205 | 223 | 0 | 12 | 99 | 463 |
| 1.1.1.4. Lokalni prog. neformalnega izobraževanja in usposabljanja | 2.774 | 1.658 | 376 | 347 | 603 | 756 | 468 | 395 | 145 | 754 | 980 |
| 1.1.2.2. Vključitev brezposelnih oseb v podporne in razvojne programe | 857 | 597 | 127 | 199 | 141 | 206 | 99 | 273 | 74 | 184 | 221 |
| 1.1.2.4. PUM-O Projektno učenje mlajših odraslih | 441 | 208 | 217 | 441 | 9 | 58 | 390 | 0 | 0 | 8 | 198 |
| 1.1.2.5. Praktični programi za spodbujanje zaposlovanja (MIC) | 52 | 37 | 14 | 0 | 4 | 30 | 34 | 12 | 4 | 3 | 32 |
| 1.1.4.1. Delovni preizkus | 111 | 63 | 22 | 33 | 18 | 20 | 22 | 12 | 12 | 23 | 21 |
| 1.1.4.3. Usposabljanje na delovnem mestu | 457 | 313 | 43 | 0 | 81 | 248 | 87 | 137 | 30 | 62 | 229 |
| 1.1.4.4. Usposabljanje na del. mestu – mladi | 790 | 411 | 379 | 786 | 61 | 119 | 111 | 0 | 3 | 37 | 289 |
| 1.1.4.6. UDM za osebe na področju mednarodne zaščite | 11 | 1 | 8 | 3 | 0 | 9 | 11 | 0 | 0 | 1 | 8 |
| 1.1.4.7. Usposabljamo lokalno | 790 | 530 | 132 | 254 | 155 | 108 | 98 | 50 | 24 | 143 | 220 |
| 1.1.5.1. Delovni preizkus 30 plus | 99 | 53 | 5 | 0 | 24 | 36 | 31 | 38 | 15 | 23 | 49 |
| 1.1.5.2. Delovni preizkus za mlade | 188 | 81 | 67 | 188 | 17 | 11 | 36 | 0 | 2 | 16 | 51 |
| 1.1.5.3. Delovni preizkus | 229 | 128 | 12 | 5 | 68 | 17 | 21 | 30 | 15 | 72 | 48 |
| 1.2.1.1. Programi formalnega izobraževanja | 349 | 159 | 234 | 276 | 11 | 119 | 338 | 3 | 5 | 20 | 276 |
| **SKUPAJ UKREP 1** | **9.865** | **5.585** | **2.291** | **3.619** | **1.590** | **2.734** | **2.527** | **1.562** | **488** | **1.817** | **3.944** |
| 3.1.1.3. Spodbujanje zaposlovanja – Zaposli.me | 883 | 441 | 42 | 0 | 199 | 513 | 213 | 524 | 125 | 212 | 209 |
| 3.1.1.4. Spodbude za trajno zaposlovanje mladih | 225 | 96 | 124 | 225 | 20 | 9 | 36 | 0 | 1 | 11 | 15 |
| 3.1.1.6. Spodbude za zaposlitev mladih – Zaposlimo mlade | 4 | 4 | 4 | 4 | 0 | 2 | 0 | 0 | 0 | 0 | 2 |
| 3.1.1.7. Spodbujanje zaposlovanja starejših – Aktivni do upokojitve | 211 | 74 | 0 | 0 | 52 | 123 | 34 | 211 | 21 | 112 | 17 |
| 3.1.1.8. Spodbude za trajno zaposlovanje mladih v vzhodni regiji | 224 | 101 | 156 | 224 | 6 | 29 | 19 | 0 | 1 | 6 | 37 |
| 3.1.1.9. Spodbujanje zaposlovanja – Zaposli.me | 2.411 | 1.189 | 45 | 0 | 991 | 876 | 546 | 1.235 | 201 | 910 | 446 |
| 3.1.2.1. . Spodbude za trajno zaposlovanje mladih | 1.054 | 385 | 576 | 1.054 | 102 | 70 | 151 | 0 | 7 | 82 | 132 |
| 3.1.2.2. Spodbude za trajno zaposlovanje mladih v vzhodni regiji | 315 | 111 | 234 | 315 | 18 | 16 | 43 | 0 | 1 | 17 | 40 |
| 3.3.1.1. Spodbude za zaposlovanje prejemnikov denarnega nadomestila | 2.118 | 931 | 1 | 327 | 507 | 55 | 1.127 | 660 | 93 | 2.118 | 54 |
| 3.2.1.1 in 3.2.1.2. Povračila prispevkov | 112 |  |  |  |  |  |  |  |  |  |  |
| **SKUPAJ UKREP 3** | **7.557** | **3.332** | **1.182** | **2.149** | **1.895** | **1.693** | **2.169** | **2.630** | **450** | **3.468** | **952** |
| 4.1.1.1. Javna dela | 3.259 | 2.036 | 319 | 454 | 212 | 1.973 | 511 | 1.243 | 874 | 262 | 1.897 |
| 4.1.1.4. Javna dela Pomoč osebam na področju mednarodne zaščite | 16 | 12 | 3 | 4 | 1 | 15 | 3 | 6 | 0 | 3 | 7 |
| 4.2.1.1. Učne delavnice | 191 | 123 | 39 | 33 | 23 | 151 | 69 | 73 | 49 | 13 | 117 |
| 4.2.1.2. Spodbude za zaposlovanje oseb iz programa Učne delavnice | 19 | 10 | 9 | 7 | 2 | 18 | 3 | 7 | 6 | 2 | 8 |
| 4.2.1.3. Spodbude za zaposlovanje oseb iz programa Učne delavnice | 39 | 29 | 8 | 5 | 6 | 33 | 12 | 20 | 10 | 1 | 16 |
| **SKUPAJ UKREP 4** | **3.524** | **2.210** | **378** | **503** | **244** | **2.190** | **598** | **1.349** | **939** | **281** | **2.045** |
| **SKUPAJ UKREPI 1 – 4 BREZPOSELNI** | **20.946** | **11.127** | **3.851** | **6.271** | **3.729** | **6.617** | **5.294** | **5.541** | **1.877** | **5.566** | **6.941** |
| **ZAPOSLENE OSEBE** | | | | | | | | | | | | |
| 1.1.3.3 Kompetenčni centri za razvoj kadrov 3.0 | 11.238 |  |  |  |  |  |  |  |  |  |  |
| 1.1.3.2 Celovita podpora podjetjem za aktivno staranje delovne sile (ASI) | 5.132 |  |  |  |  |  |  |  |  |  |  |
| **SKUPAJ UKREP 1 ZAPOSLENI** | **16.370** |  |  |  |  |  |  |  |  |  |  |
| **SKUPAJ VKLJUČITVE APZ  (brezposelni in zaposleni)** | **37.316** |  |  |  |  |  |  |  |  |  |  |

* + 1. VREDNOTENJE UKREPOV IN PROGRAMOV AKTIVNE POLITIKE ZAPOSLOVANJA

**PREHODI V ZAPOSLITEV IN OHRANITVE ZAPOSLITEV ZA VKLJUČITVE V PROGRAME APZ V OBDOBJU 2017–2020 (Izvajalec: Zavod RS za zaposlovanje)**

V tem poglavju prikazujemo podatke o prehodu v zaposlitve in ohranitvah zaposlitve za vključene brezposelne osebe v tiste programe APZ, ki jih izvaja zavod.

Veliko pogodb do konca leta 2020 še ni poteklo, zato prehoda v zaposlitev ni mogoče spremljati. Za nekatere pogodbe tako še ni poteklo enoletno spremljanje, zato podatki za leto 2020 niso dokončni in jih bo zavod spremljal še v letu 2021 in na začetku leta 2022.

Zavod spremlja **prehode v zaposlitev** v času od vstopa v program in še eno leto po koncu programa. Podatke preverja z zbirko podatkov o zavarovanju Zavoda za zdravstveno zavarovanje Slovenije, pri čemer upošteva le tiste podlage, ki pomenijo zaposlitev. Pri tem je treba opozoriti, da zavod izhode v zaposlitev spremlja po vključitvah v posamezne programe, ni pa upoštevana možnost, da so bile osebe v celotnem obravnavanem obdobju lahko vključene v več različnih programov.

Pri podatkih o **ohranitvi zaposlitve** po izteku subvencionirane zaposlitve se šteje za ohranitev zaposlitve pri istem delodajalcu, če je oseba na 30. dan po izteku subvencionirane zaposlitve prijavljena v zavarovanja. Hkrati zavod spremlja tudi zaposlitve teh oseb v obdobju 12 mesecev ter na 365. dan po izteku subvencionirane zaposlitve.

Med pripravo tega letnega poročila je imel zavod na voljo podatke o zaposlitvah do 31. januarja 2021. Zaradi zamud pri prijavi v zavarovanje in možnih sprememb prijav zavod spremlja podatke z zamikom.

**VKLJUČITVE V PROGRAME APZ V OBDOBJU 2017–2020**

**(Izvajalec: Zavod RS za zaposlovanje)**

V obdobju 2017–2020 je zavod izvajal 35 programov APZ, ki jih je prilagajal glede na potrebe trga dela, zlasti pa glede na potrebe brezposelnih oseb s posebnim poudarkom na ranljivih skupinah.

V okviru programov aktivne politike zaposlovanja je zavod od leta 2017 do 2020 izvajal številne programe, ki jih zaradi preglednosti jih združujemo v skupine:

* **Programi neformalnega izobraževanja** obsegajo: programe neformalnega izobraževanja in usposabljanja, programe neformalnega izobraževanja in usposabljanja za mlade, lokalne programe neformalnega izobraževanja in usposabljanja, potrjevanje, NPK vključitev brezposelnih oseb v podporne in razvojne programe, praktični programi za spodbujanje zaposlovanja (MIC).
* **Programi praktičnega usposabljanja** obsegajo: delovni preizkus, delovni preizkus 30 plus, delovni preizkus za mlade, usposabljanje na delovnem mestu, usposabljanje na delovnem mestu – mladi, usposabljanje na delovnem mestu za osebe na področju mednarodne zaščite in program usposabljamo lokalno.
* **Subvencionirane zaposlitve** obsegajo: spodbujanje zaposlovanja težje zaposljivih oseb, spodbujanje zaposlovanja – Zaposli.me, spodbude za trajno zaposlovanje mladih, spodbude za trajno zaposlovanje mladih v vzhodni regiji in spodbude za zaposlovanje oseb iz učnih delavnic.
* **Javna dela** obsegajo: javna dela 2020, javna dela – pomoč osebam na področju mednarodne zaščite 2020 in javna dela – pomoč pri omilitvi posledic epidemije covida-19.
* V okviru **subvencij za samozaposlitev** sta se izvajala programa spodbujanje ženskega podjetništva in spodbude za zaposlitev mladih – spodbude za mlade podjetnike.
* Med **druge programe** uvrščamo: PUM-O projektno učenje mlajših odraslih, formalno izobraževanje, povračilo dela plače, povračilo prispevkov delodajalca.

V letu 2017 se je v programe vključilo 25.038 oseb, v letu 2018 31.176 oseb, v letu 2019 27.624 oseb in v letu 2020 20.946 oseb. Iz spodnje preglednice je razvidna struktura vključenih brezposelnih oseb v programe APZ v obdobju 2017–2020.

Preglednica 11: Struktura vključenih brezposelnih oseb v programe APZ v obdobju 2017–2020

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Prejemniki denarne socialne pomoči | Prejemniki denarnega nadomestila | Invalidi | Dolgotrajno brezposelne osebe | Terciarna raven | 1. in 2.  raven  izobrazbe | Starejši od 50 let | Mladi do 29 let | Ženske |
| 2017 | 34,9 | 11,2 | 8,2 | 57,2 | 32,0 | 18,6 | 26,6 | 28,5 | 60,0 |
| 2018 | 24,7 | 24,7 | 8,5 | 36,9 | 25,3 | 23,2 | 26,5 | 30,4 | 56,6 |
| 2019 | 30,0 | 31,7 | 8,9 | 33,0 | 20,8 | 27,2 | 29,2 | 27,4 | 56,1 |
| 2020 | 33,3 | 26,7 | 9,0 | 31,8 | 23,4 | 25,4 | 26,6 | 30,1 | 53,4 |

*Vir: Zavod RS za zaposlovanje*

Spodnja preglednica prikazuje število vključitev in prehodov v zaposlitev v obdobju 2017–2020 po posameznih ukrepih APZ.

Preglednica 12: Število vključitev in prehodov v zaposlitev v obdobju 2017–2020

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2017 | | 2018 | | 2019 | | 2020 | |
|  | **Št. vključitev** | **Št. zaposlitev** | **Št. vključitev** | **Št. zaposlitev** | **Št. vključitev** | **Št. zaposlitev** | **Št. vključitev** | **Št. zaposlitev** |
| 1. Usposabljanje in izobraževanje | 13.440 | 9.113 | 14.189 | 9.444 | 13.506 | 4.800 | 9.865 | 3.307\* |
| 3. Spodbude za zaposlovanje\*\* | 5.614 | 5.087 | 10.816 | 5.926 | 10.364 | 10.305 | 7.557 | 7.445\*\* |
| 4. Kreiranje delovnih mest | 5.579 | 5.579 | 5.448 | 5.270 | 3.441 | 3.197 | 3.524 | 3.333\*\*\* |
| 5. Spodbujanje samozaposlitev | 405 | 405 | 723 | 723 | 313 | 313 |  |  |
| SKUPAJ | **25.038** | **20.184** | **31.176** | **21.363** | **27.624** | **18.615** | **20.946** | **14.085** |

*Vir: Zavod RS za zaposlovanje*

\* Začasni podatki o izhodih v zaposlitev za vključene v obdobju januar–december 2020

\*\* Med izhode v zaposlitev znotraj tretjega ukrepa ne štejemo oseb, za katere so delodajalci uveljavili povračilo prispevkov in spodbud za zaposlitev prejemnikov denarnega nadomestila;

\*\*\* V okviru Ukrepa 4 se izvajajo tudi učne delavnice, ki se izvajajo kot usposabljanje na delovnem mestu in se ne štejejo kot

zaposlitev.

1. **PREHOD V ZAPOSLITEV IZ UKREPA 1: USPOSABLJANJE IN IZOBRAŽEVANJE**

V letu 2017 je zavod začel izvajati lokalne programe neformalnega izobraževanja in usposabljanja ter program usposabljanje na delovnem mestu za osebe na področju mednarodne zaščite. Prenehal pa je izvajati program Zmorem, ker znam. V letu 2018 je začel izvajati praktične programe za spodbujanje zaposlovanja (MIC) ter lokalno usposabljanje. Na novo je v letu 2019 začel vključevati mlade v inovativne projekte za zaposlovanje mladih pri izvajalcih, izbranih na javnem razpisu MDDSZ. V letu 2020 je zavod program delovni preizkus začel izvajati s sredstvi ESS. Hkrati je tako za delovni preizkus kakor tudi za usposabljanje na delovnem mestu objavil enotno javno povabilo.

Preglednica 13: Število vključitev v programe prvega ukrepa APZ: Usposabljanje in izobraževanje, obdobje 2017–2020

|  |  |  |  |  |
| --- | --- | --- | --- | --- |
| Program | 2017 | 2018 | 2019 | 2020 |
| Programi neformalnega izobraževanja in usposabljanja | 1.722 | 2.002 | 2.198 | 1.097 |
| Potrjevanje NPK | 904 | 881 | 1.010 | 721 |
| Programi neformalnega izobraževanja in usposabljanja za mlade | 561 | 1.035 | 1.249 | 899 |
| Lokalni programi neformalnega izobraževanja in usposabljanja | 824 | 1.091 | 2.152 | 2.774 |
| Vključitev brezposelnih oseb v podporne in razvojne programe | 4.852 | 4.187 | 1.798 | 857 |
| PUM/ PUM-O | 433 | 551 | 410 | 441 |
| Praktični programi za spodbujanje zaposlovanja (MIC) |  | 88 | 60 | 52 |
| Zmorem, ker znam | 24 |  |  |  |
| Inovativni projekti za zaposlovanje mladih |  |  | 366 |  |
| Delovni preizkus | 2.202 | 2.086 | 1.497 | 111 |
| Usposabljanje na delovnem mestu | 720 | 864 | 948 | 457 |
| Usposabljanje na delovnem mestu – mladi | 820 | 982 | 1.350 | 790 |
| Usposabljanje na delovnem mestu za osebe na področju mednarodne zaščite | 6 | 32 | 31 | 11 |
| Usposabljamo lokalno |  | 92 | 56 | 790 |
| Delovni preizkus 30 plus |  |  |  | 99 |
| Delovni preizkus za mlade |  |  |  | 188 |
| Delovni preizkus |  |  |  | 229 |
| Programi formalnega izobraževanja | 372 | 298 | 381 | 349 |
| SKUPAJ | **13.440** | **14.189** | **13.506** | **9.865** |

*Vir: Zavod RS za zaposlovanje*

Za lažjo primerjavo so v spodnji preglednici združeni programi po vsebinskih značilnostih (na primer združene so vključitve oseb v vse programe usposabljanja na delovnem mestu ali delovni preizkus).

Preglednica 14: Vključitev brezposelnih oseb v vsebinsko podobne skupine programov v prvi ukrep APZ, obdobje 2017–2020

|  |  |  |  |  |
| --- | --- | --- | --- | --- |
| Program | 2017 | 2018 | 2019 | 2020 |
| Programi neformalnega izobraževanja in usposabljanja skupaj | 3.107 | 4.128 | 5.599 | 4.770 |
| Potrjevanje NPK | 904 | 881 | 1.010 | 721 |
| Vključitev brezposelnih oseb v podporne in razvojne programe | 4.852 | 4.187 | 1.798 | 857 |
| Praktični programi za spodbujanje zaposlovanja (MIC) |  | 88 | 60 | 52 |
| Inovativni projekti za zaposlovanje mladih |  |  | 366 |  |
| Delovni preizkus | 2.202 | 2.086 | 1.497 | 627 |
| Usposabljanje na delovnem mestu skupaj | 1.540 | 1.938 | 2.354 | 2.037 |
| UDM za osebe na področju mednarodne zaščite | 6 | 32 | 31 | 11 |
| PUM/PUM-O | 433 | 551 | 410 | 441 |
| Programi formalnega izobraževanja | 372 | 298 | 381 | 349 |
| Zmorem, ker znam | 24 | 0 | 0 |  |
| SKUPAJ | **13.440** | **14.189** | **13.506** | **9.865** |

*Vir: Zavod RS za zaposlovanje*

**V letu 2018** se je število vključitev glede na leto 2017 povečalo za 5,6 odstotka. **V letu 2019** se je število vključitev zmanjšalo predvsem zaradi veliko manjšega števila vključitev v podporne in razvojne programe. V letu 2018 je zavod v okviru tega programa vključeval brezposelne osebe v jezikovne in računalniške tečaje in tečaje vodenja in odločanja v upravnem postopku (ZUP), ki jih je financiralo MIZŠ. Prav tako so se v okviru tega programa v podjetniško usposabljanje, ki ga je izvajala javna agencija SPIRIT, vključevale terciarno izobražene ženske. MDDSZ pa je na javnem razpisu izbral izvajalce za izvajanje podjetniškega usposabljanja mladih. V letu 2019 teh podjetniških usposabljanj nismo več izvajali, število vključitev v programe, ki jih je financiral MIZŠ, pa se je močno zmanjšalo zaradi omejitve pri ciljnih skupinah.

**V letu 2020** seje število vključitev močno zmanjšalo. Sklenjenih je bilo 9.865 pogodb, kar je 73 odstotkov vključitev v primerjavi z letom 2019. Zmanjšanje števila vključitev je posledica epidemije covida-19, saj se v obdobju od 13. marca do 31. maja 2020 programi neformalnih izobraževanja in usposabljanj niso mogli izvajati, prav tako pa se lahko od oktobra dalje izvajajo le na daljavo.

Vse vključitve brezposelnih v prvi ukrep, ki so se začele v obdobju 2017–2019, so do zdaj končane. V letu 2020 je bilo 9.865 vključitev v prvi ukrep, ob koncu leta pa je bilo aktivnih še 2.265 vključitev. Pri izhodih v zaposlitev je zato treba poudariti, da jih zavod spremlja eno leto po končanju posamezne vključitve v program. Pri deležu izhodov v zaposlitev upoštevajo vse (tudi nezaključene) pogodbe. Podatki za vključitve v letu 2020 tako niso dokončni in bo zavod o njih poročal v letih 2021 in 2022.

V spodnji preglednici prikazujemo izhode v zaposlitev za vključitve v obdobju 2017–2020.

Preglednica 15: Deleži izhodov v zaposlitev iz programov v okviru prvega ukrepa: Usposabljanje in izobraževanje, obdobje 2017–2020

|  |  |  |  |  |
| --- | --- | --- | --- | --- |
| Program | 2017 | 2018 | 2019 | 2020\* |
| Programi neformalnega izobraževanja in usposabljanja | 57,9 | 49,3 | 40,0 | 25,2 |
| Potrjevanje NPK | 76,2 | 76,1 | 71,3 | 56,5 |
| Programi neformalnega izobraž. in usposabljanja za mlade | 72,0 | 61,7 | 54,9 | 41,1 |
| Lokalni programi neformalnega izobraževanja in usposabljanja | 76,0 | 71,6 | 56,6 | 32,7 |
| Vključitev brezposelnih oseb v podporne in razvojne programe | 62,2 | 65,8 | 47,6 | 36,5 |
| PUM/ PUM-O | 34,4 | 26,9 | 26,6 | 12,2 |
| Praktični programi za spodbujanje zaposlovanja (MIC) |  | 56,8 | 43,3 | 17,3 |
| Zmorem, ker znam | 87,5 |  |  |  |
| Inovativni projekti za zaposlovanje mladih |  |  | 75,1 |  |
| Delovni preizkus | 89,8 | 89,7 | 85,4 | 83,8 |
| Usposabljanje na delovnem mestu | 71,8 | 71,1 | 64,2 | 42,2 |
| Usposabljanje na delovnem mestu- mladi | 82,7 | 82,3 | 80,1 | 41,0 |
| Usposabljanje na delovnem mestu za osebe na področju mednarodne zaščite | 50,0 | 65,6 | 45,2 | 0,0 |
| Usposabljamo lokalno |  | 81,5 | 78,6 | 50,5 |
| Delovni preizkus 30 plus |  |  |  | 74,8 |
| Delovni preizkus za mlade |  |  |  | 63,3 |
| Delovni preizkus |  |  |  | 76,0 |
| Programi formalnega izobraževanja | 8,3 | 8,7 | 17,9 | 9,2 |
| SKUPAJ | **67,8** | **66,6** | **58,2** | **37,9** |

*Vir: Zavod RS za zaposlovanje*

\*Podatki za leto 2020 so začasni.

Iz podatkov je razvidno, da so najuspešnejši programi **delovnega preizkusa** in programi u**sposabljanja na delovnem mestu**, ki potekajo pri delodajalcu na konkretnih delovnih mestih. K uspešnosti programa usposabljanje na delovnem mestu zagotovo pripomore tudi določilo, da mora delodajalec zaposliti določen delež vključenih oseb, preden lahko ponovno kandidira na javno povabilo. Zelo uspešni programi pri prehodu v zaposlitev so tudi **potrjevanje NPK, programi neformalnega izobraževanja in usposabljanja za mlade, lokalni programi neformalnega izobraževanja in usposabljanja.** Pri programih je treba upoštevati, da pri nekaterih ni cilj neposredna zaposlitev, ampak so namenjeni krepitvi kompetenc, izboljšanju znanj in veščin in so usmerjeni k najranljivejšim skupinam brezposelnih (dolgotrajno brezposelni, brez izobrazbe, starejši), ki se tudi iz tega razloga zaposlujejo v manjšem deležu.

Najnižji delež izhodov v zaposlitev je pri programih formalnega izobraževanja (izvaja se večinoma vključevanje v zaključne razrede osnovne šole), katerih namen je pridobitev formalne izobrazbe, in pri programu PUM-O, pri katerem je cilj socialna vključenost mladih odraslih.

Velik delež izhodov v zaposlitev v letih 2017 in 2018 v programu vključitev brezposelnih oseb v podporne in razvojne programe temelji na vključevanju terciarno izobraženih žensk v podjetniško usposabljanje in nato v subvencionirane samozaposlitve. V letu 2018 so se v tovrstno usposabljanje vključevali tudi mladi. Podjetniško usposabljanje se v letih 2019 in 2020 ni izvajalo, zato je posledično tudi manjši delež izhodov v zaposlitev.

1. **PREHODI V ZAPOSLITEV IZ PROGRAMOV SUBVENCIONIRANIH ZAPOSLITEV**

Pri programih subvencioniranja zaposlitve zavod spremlja ohranitev zaposlitve oziroma novo zaposlitev po izteku pogodbenega obdobja, v katerem zavod subvencionira zaposlitev. V obdobju 2017–2020 je zavod subvencioniral 21.604 zaposlitev, od tega 63 odstotkov v okviru programa Spodbujanje zaposlovanja ranljivih skupin – Zaposli.me.

Zavod je v letu 2019 zaznal velik padec števila vključitev v programe subvencioniranih zaposlitev. Glede na leto 2018 se je število zmanjšalo skoraj za tisoč oseb in znaša 83,6 odstotka vključenih v letu 2018. Največji padec števila vključenih je bil pri programu Spodbujanje trajnega zaposlovanja mladih, v katerega se je v letu 2019 vključilo kar 1.313 mladih manj kakor v preteklem letu.

V letu 2020 se je s subvencijami za zaposlitev zaposlilo 5.385 oseb, kar je 7,7 odstotka več vključenih kot v letu 2019, in sicer predvsem na račun več vključitev v program spodbujanje trajnega zaposlovanja mladih. MDDSZ je v letu 2020 zagotovil dodatna sredstva iz proračuna RS za izvajanje programa za trajno zaposlovanje mladih v vzhodni regiji, saj je zavod sredstva ESS, OP EKP za vzhodno kohezijsko regijo že razdelil.

Preglednica 16: Število vključitev v subvencionirane zaposlitve, obdobje 2017–2020

|  |  |  |  |  |  |
| --- | --- | --- | --- | --- | --- |
| Program | 2017 | 2018 | 2019 | 2020 | Skupaj |
| Prvi izziv 2015 | 55 |  |  |  | **55** |
| Spodbujanje zaposlovanja – Zaposli.me | 3.748 | 3.267 | 3.304 | 3.294 | **13.613** |
| Spodbude za trajno zaposlovanje mladih | 1.176 | 2.385 | 1.072 | 1.818 | **6.451** |
| Aktivni do upokojitve – spodbude za zaposlovanje starejših | 108 |  |  |  | **108** |
| Spodbude za zaposlitev mladih – Zaposlimo mlade |  |  | 148 | 4 | **152** |
| Spodbujanje zaposlovanja starejših – Aktivni do upokojitve |  | 274 | 399 | 211 | **884** |
| Pripravništvo za mlade iskalce prve zaposlitve | 42 |  |  |  | **42** |
| Nova možnost | 100 |  |  |  | **100** |
| Priložnost zame – spodbude za zaposlovanje v nevladnih organizacijah (NVO) | 13 | 30 |  |  | **43** |
| Spodbude za zaposlovanje oseb iz programa Učne delavnice |  | 23 | 75 | 58 | **156** |
| SKUPAJ | **5.242** | **5.979** | **4.998** | **5.385** | **21.604** |

*Vir: Zavod RS za zaposlovanje*

Med 21.604 vključenimi v subvencionirane zaposlitve v obdobju 2017-2020 je bilo:

* 10.259 žensk ali 47,5 odstotka,
* 6.746 mladih do 29 let ali 31,2 odstotka,
* 8.913 starejših od 50 let ali 41,3 odstotka,
* 4.138 nižje izobraženih ali 19,2 odstotka,
* 5.141 oseb s terciarno izobrazbo ali 23,8 odstotka,
* 1.744 invalidov ali 8,1 odstotka,
* 10.550 dolgotrajno brezposelnih oseb ali 48,8 odstotka,
* 3.902 prejemnikov denarnega nadomestila ali 18,1 odstotka in
* 4.172 prejemnikov denarne socialne pomoči ali 19,3 odstotka.

Preglednica 17: Struktura vključenih v programe subvencioniranih zaposlitev, obdobje 2017–2020

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Leto | Prejemniki denarne socialne pomoči | Prejemniki denarnega nadomestila | Invalidi | Dolgotrajno brezposelne osebe | Terciarna raven | 1. in 2.  raven  izobrazbe | Starejši od 50 let | Mladi do 29 let | Ženske |
| 2020 | 17,1 | 25,1 | 6,9 | 31,4 | 23,1 | 19,6 | 37,1 | 34,1 | 45,3 |
| 2019 | 20,3 | 20,6 | 9,7 | 49,8 | 22,1 | 21,9 | 47,1 | 24,6 | 48,3 |
| 2018 | 17,8 | 13,0 | 7,6 | 47,6 | 24,1 | 17,3 | 36,9 | 40,2 | 46,1 |
| 2017 | 22,3 | 14,1 | 8,2 | 67,2 | 25,7 | 18,1 | 44,9 | 24,4 | 50,5 |

*Vir: Zavod RS za zaposlovanje*

Zavod zaposlitev posamezne osebe preverja na podlagi podatkov ZZZS. Pri tem pa v nasprotju z obdobjem trajanja pogodbe ne preverja zaposlitve glede na delodajalca, pri katerem je oseba zaposlena.

Za zaposlitve na 30. dan govorimo o deležu ohranitve zaposlitve, saj obstaja velika verjetnost, da te osebe ostanejo zaposlene pri istem delodajalcu. Deleži zaposlenih so izračunani tako, da se število zaposlitev v določenem časovnem obdobju deli s številom vključenih. Pri tem so odštete pogodbe, ki se še niso iztekle.

Preglednica 18: Podatki o zaposlitvah po izteku subvencionirane zaposlitve za pogodbe, obdobje 2017–2019

|  |  |  |  |  |  |  |  |
| --- | --- | --- | --- | --- | --- | --- | --- |
| 2017–2019 | Število vključitev | Doseglo točko merjenja | Zaposlen na 30. dan | %  zaposlenih | Doseglo točko merjenja | Zaposlen na 365. dan | %  zaposlenih |
| Prvi izziv 2015 | 55 | 55 | 44 | **80,0 %** | 55 | 46 | **83,6 %** |
| Spodbujanje zaposlovanja – Zaposli.me | 10.319 | 10.264 | 6.324 | **61,6 %** | 7.293 | 4.151 | **56,9 %** |
| Spodbude za trajno zaposlovanje mladih | 4.633 | 3.542 | 3.133 | **88,5 %** | 1.440 | 1.124 | **78,1 %** |
| Aktivni do upokojitve – spodbude za zaposlovanje starejših | 781 | 385 | 237 | **61,6 %** | 1 | 0 | **0,0 %** |
| Spodbude za zaposlitev mladih – Zaposlimo mlade | 148 | 148 | 110 | **74,3 %** |  |  |  |
| Pripravništvo za mlade iskalce prve zaposlitve | 42 | 42 | 33 | **78,6 %** | 42 | 38 | **90,5 %** |
| Nova možnost | 100 | 100 | 81 | **81,0 %** | 100 | 81 | **81,0 %** |
| Priložnost zame – spodbude za zaposlovanje v nevladnih organizacijah (NVO) | 43 | 43 | 32 | **74,4 %** | 43 | 31 | **72,1 %** |
| Spodbude za zaposlovanje oseb iz programa Učne delavnice | 98 | 98 | 69 | **70,4 %** | 55 | 28 | **50,9 %** |
| SKUPAJ | **16.219** | **14.677** | **10.063** | **68,6 %** | **9.029** | **5.499** | **60,9 %** |

*Vir: Zavod RS za zaposlovanje*

OPOMBA: točka merjenja pomeni, da je od izteka subvencionirane zaposlitve poteklo 30 ali 365 dni.

Iz preglednice je razvidno, da je med vsemi programi subvencioniranja zaposlitve **na 30. dan** ohranilo zaposlitev 68,6 odstotka vseh vključenih v obdobju 2017–2019. Največji delež ohranitev zaposlitev na 30. dan po izteku subvencionirane zaposlitve je pri programu spodbude za trajno zaposlovanje mladih (88,5 odstotka) ter Prvi izziv (80 odstotkov). Še vedno odličen delež ohranitve zaposlitve je pri programu, v katerega je bilo vključenih največ oseb, to je Zaposli.me, saj znaša 61,6 odstotka.

**Na 365. dan** po izteku subvencionirane zaposlitve lahko glede na trajanje pogodbe merimo ohranitve oziroma prehode v zaposlitve le za nekatere programe. Najboljši delež zaposlenosti na 365. dan od izteka subvencionirane zaposlitve je pri programu pripravništva za mlade iskalce zaposlitve, kjer je bilo zaposlenih kar 90,5 odstotka vseh vključenih. Sledita Prvi izziv s 83,6 odstotka zaposlenih in program Nova možnost z 81 odstotki. Med vključenimi v program Zaposli.me je bilo zaposlenih 4.151 oseb ali 56,9 odstotka.

Podatke o zaposlitvah pa lahko spremljamo tudi tako, da zajamemo podatke **o vseh zaposlitvah** vključenih oseb, in sicer v 12 mesecih po izteku subvencionirane zaposlitve ne glede na to, ali so bile osebe zaposlene na 30. ali 365. dan. Ti podatki so začasni in se bodo še spreminjali, saj je to podatek na dan 31. januarja. 2021 in od vseh zaključenih pogodb še ni preteklo eno leto.

Menimo, da je **zelo pomemben podatek tudi delež zaposlitev v obdobju 12 mesecev po izteku subvencionirane zaposlitve**, saj obstaja verjetnost, da se oseba ponovno zaposli na primer na 45. dan in je na primer na 365. dan, ko se izvaja spremljanje, ponovno brezposelna. Kljub temu pa je predhodna vključitev v subvencionirano zaposlitev zagotovo pripomogla k lažjemu prehodu med različnimi zaposlitvami in s tem pridobivanju različnih delovnih izkušenj in novih kompetenc. S tem dodatnim spremljanjem želimo prikazati, kako subvencionirana zaposlitev vpliva na uspešnost pridobitve nove zaposlitve oziroma povečanje možnosti prehoda v zaposlitev. Iz podatkov je torej mogoče razbrati, kako subvencionirana zaposlitev lahko vpliva na zaposljivost oseb.

V primeru, da ocenjujemo povečanje možnosti prehoda v zaposlitev **v 12 mesecih** po izteku subvencionirane zaposlitve, so rezultati prikazani v spodnji preglednici.

Preglednica 19: Delež zaposlitev v obdobju 12 mesecev po izteku subvencionirane zaposlitve

|  |  |  |  |  |
| --- | --- | --- | --- | --- |
| 2017–2019 | Število vključitev | Št. zaključenih pogodb | Zaposleni v 365 dneh | Delež od zaključenih pogodb |
| Prvi izziv | 55 | 55 | 52 | 94,5 % |
| Spodbujanje zaposlovanja – Zaposli.me | 10.319 | 10.318 | 8.287 | 80,3 % |
| Spodbude za trajno zaposlovanje mladih | 4.633 | 3.971 | 3.449 | 86,9 % |
| Spodbude za zaposlitev mladih – Zaposlimo mlade | 148 | 148 | 135 | 91,2 % |
| Spodbujanje zaposlovanja starejših – Aktivni do upokojitve | 781 | 494 | 288 | 58,3 % |
| Spodbude za zaposlovanje oseb iz programa Učne delavnice | 98 | 98 | 82 | 83,7 % |
| Priložnost zame – spodbude za zaposlovanje v nevladnih organizacijah (NVO) | 43 | 43 | 35 | 81,4 % |
| Pripravništvo za mlade iskalce prve zaposlitve | 42 | 42 | 42 | 100,0 % |
| Nova možnost | 100 | 100 | 94 | 94,0 % |
| SKUPAJ | **16.219** | **15.269** | **12.464** | **81,6 %** |

*Vir: Zavod RS za zaposlovanje*

Ugotavljamo, da je v enem letu po izteku subvencionirane zaposlitve ohranilo zaposlitev ali našlo ponovno zaposlitev 81,6 odstotka vseh vključenih. Med njimi so najuspešnejši programi za mlade. Najnižji delež je pri programu aktivni do upokojitve (58,3 odstotka), vendar je bil namen tega programa izhod v upokojitev.

1. **PREHODI V ZAPOSLITVE IZ PROGRAMOV SUBVENCIONIRANIH SAMOZAPOSLITEV**

V obdobju 2017–2019 sta se izvajala dva programa spodbujanja samozaposlovanja, za katera v spodnji preglednici prikazujemo število vključitev.

Preglednica 20: Število vključitev v peti ukrep: Spodbujanje samozaposlovanja, obdobje 2017–2019

|  |  |  |  |  |
| --- | --- | --- | --- | --- |
| Program | 2017 | 2018 | 2019 | Skupaj |
| Spodbujanje ženskega podjetništva | 405 | 393 | 138 | 936 |
| Spodbude za zaposlovanje mladih – Spodbude za mlade podjetnike |  | 330 | 175 | 505 |
| SKUPAJ | **405** | **723** | **313** | **1.441** |

*Vir: Zavod RS za zaposlovanje*

V letu 2019 je zavod sklepal le pogodbe za tiste osebe, ki so bile v letu 2018 predhodno vključene v program podjetniškega usposabljanja.

V letu 2016 je Zavod začel izvajati **program spodbujanje ženskega podjetništva**, v katerega so se lahko vključile le brezposelne ženske s terciarno izobrazbo, ki so predhodno opravile program podjetniškega usposabljanja, ki ga je financirala javna agencija SPIRIT. V letu 2017 se je vključilo 405 žensk, v letu 2018 393 in v letu 2019 138 žensk. Za pridobitev subvencije v višini 5.000 evrov se je morala brezposelna oseba zavezati, da bo ohranila samozaposlitev za najmanj dve leti. Spremljanje uspešnosti ohranitve samozaposlitve je torej smiselno šele po preteku treh let od pridobitve subvencije.

Iz podatkov o ohranitvi samozaposlitve oziroma ponovno zaposlitvi lahko ugotovimo, da gre za zelo uspešen program.

Preglednica 21: Število vključitev in zaposlitev za program spodbujanje ženskega podjetništva

|  |  |  |  |  |  |  |  |
| --- | --- | --- | --- | --- | --- | --- | --- |
| Leto vključitve | Število vključitev | Doseglo točko merjenja | Zaposleni na 30. dan | *% zaposlenih* | Doseglo točko merjenja | Zaposleni na 365. dan | *% zaposlenih* |
| 2017 | 405 | 405 | 364 | ***89,9 %*** | 405 | 337 | ***83,2 %*** |
| 2018 | 393 | 393 | 350 | ***89,1 %*** | 137 | 112 | ***81,8 %*** |
| 2019 | 138 | 41 | 7 | ***17,1 %*** |  |  |  |
| SKUPAJ | 936 | 839 | 721 | ***85,9 %*** | 542 | 449 | ***82,8 %*** |

*Vir: Zavod RS za zaposlovanje*

Med samozaposlenimi ženskami, ki so se samozaposlile v letih 2017 in 2018 (pogodbe za dve leti), jih je ostalo samozaposlenih skoraj 90 odstotkov. Po treh letih od samozaposlitve jih je bilo samozaposlenih ali zaposlenih več kot 80 odstotkov. Podatki za vključene v letu 2019 pa so slabši, saj je kriza zaradi epidemije vplivala tudi na samozaposlene.

Namena programa **spodbude za mlade podjetnike** sta spodbujanje podjetniške in zaposlitvene aktivnosti med brezposelnimi mladimi (starimi do vključno 29 let) ter podpora njihovim zamislim, oblikovanim na usposabljanjih v okviru povezanih operacij, ki so jih izvajali izvajalci, izbrani z javnim razpisom za sofinanciranje projektov spodbujanja podjetništva med mladimi 2017–2019. Podjetniško usposabljanje je bilo pogoj za pridobitev subvencije za samozaposlitev. Subvencija je znašala 5.000 evrov za zaposlitev za obdobje 12 mesecev. Spodbudo za mlade podjetnike je v letu 2018 prejelo 330 mladih, v letu 2019 pa 175 mladih brezposelnih oseb.

Preglednica 22: Število vključitev in zaposlenih za program spodbude za mlade podjetnike

|  |  |  |  |  |  |  |  |
| --- | --- | --- | --- | --- | --- | --- | --- |
| Leto vključitve | Število vključitev | Doseglo točko merjenja | Zaposlen na 30. dan | *% zaposlenih* | Doseglo točko merjenja | Zaposlen na 365. dan | *% zaposlenih* |
| 2018 | 330 | 330 | 309 | ***93,6 %*** | 330 | 272 | ***82,4 %*** |
| 2019 | 175 | 175 | 168 | ***96,0 %*** | 94 | 79 | ***84,0 %*** |
| SKUPAJ | 505 | 505 | 477 | ***94,5 %*** | 424 | 351 | ***82,8 %*** |

*Vir: Zavod RS za zaposlovanje*

Iz podatkov o ohranitvi samozaposlitve oziroma ponovni zaposlitvi lahko ugotovimo, da gre za zelo uspešen program. Med samozaposlenimi v letu 2018 je samozaposlitev na 30. dan po prenehanju subvencionirane zaposlitve (1 leto) ohranilo 93,6 odstotka vseh vključenih. Med samozaposlenimi v letu 2019 njihov delež znaša 96 odstotkov. Na 365. dan po izteku subvencionirane zaposlitve je bilo samozaposlenih ali zaposlenih več kot 82 odstotkov vseh vključenih.

* 1. ZAVAROVANJE ZA PRIMER BREZPOSELNOSTI TER ZAGOTAVLJANJE PRAVIC IZ OBVEZNEGA IN PROSTOVOLJNEGA ZAVAROVANJA ZA PRIMER BREZPOSELNOSTI
     1. Poročilo o gibanju števila upravičencev do pravic iz obveznega in prostovoljnega zavarovanja za primer brezposelnosti

V letu 2020 smo po nekaj letih postopnega upadanja števila upravičencev do denarnega nadomestila zaznali precejšen porast. Ob koncu leta 2019 je bilo do denarnih nadomestil upravičenih 18.464 oseb. V začetku leta 2020 se je število upravičencev povišalo zaradi povečanega priliva upravičencev do denarnega nadomestila, ki je sezonskega značaja. Nato je v februarju in marcu sledil njihov upad, vendar v manjšem obsegu kot v preteklem letu, saj je bilo v drugi polovici marca že zaznati vplive epidemije na manjši obseg zaposlovanja. V aprilu je sledil velik priliv novih upravičencev in njihovo število se je povečalo, tako da je bilo konec maja do denarnega nadomestila upravičenih 31.222 oseb, kar je za 69,1 odstotka več kot ob koncu leta 2019 in za 76,6 odstotka več kot v enakem obdobju lani. V naslednjih mesecih se je rast brezposelnosti ustavila in sledil je upad upravičencev do denarnih nadomestil, ponovno pa je njihovo število porastlo konec leta, tako da je bilo decembra 2020 do nadomestila upravičenih 25.236 oseb. **Delež upravičencev do denarnega nadomestila med brezposelnimi osebami se je konec leta 2020 povečal za 4,4 odstotne točke (s 24,5 odstotka v decembru leta 2019 na 28,9 odstotka decembra leta 2020).**

V letu 2020 je bilo na področju odločanja o denarnem nadomestilu preko 109.000 upravnih zadev, kar je za 44,6 odstotka več kot v letu 2019. Zaradi tako povečanega priliva novih upravičencev kakor tudi zaradi velikega števila nepopolnih vlog ter dolgih postopkov pridobivanja podatkov, potrebnih za odločanje, predvsem iz drugih držav EU, kjer so vlagatelji izgubili zaposlitev, se je podaljšal čas odločanja o vlogi (povprečni čas je v letu 2020 znašal 22 dni).

Največ novih upravičencev, ki jih je bilo v letu 2020 53.801 oziroma 37,4 odstotka več kot leta 2019, je zaposlitev izgubilo zaradi:

* izteka pogodbe o zaposlitvi za določen čas (25.931 ali 3,6 odstotka več),
* rednih odpovedi zaposlitve (25.258 ali 107 odstotkov več ), od tega
  + 21.950 iz poslovnih razlogov (155 odstotkov več kot v letu 2019) in
  + 576 zaradi stečajev.

Slika 8: Upravičenci do denarnega nadomestila, po mesecih v letu 2020

*Vir: Zavod RS za zaposlovanje*

V letu 2020 je povprečno mesečno denarno nadomestilo prejemalo 25.882 brezposelnih oseb, kar je 31,6 odstotka več od mesečnega povprečja leta 2019, ko je denarno nadomestilo prejemalo 19.664 oseb. V letu 2020 je bilo povprečno 292 oseb mesečno upravičenih do plačevanja prispevkov za pokojninsko in invalidsko zavarovanje do izpolnitve pogojev za upokojitev, kar je 17,3 odstotka manj kot v letu prej.

V skladu s 66.a. členom Zakona o spremembah in dopolnitvah Zakona o urejanju trga dela (ZUTD-E; Ur. l. RS, št. 75/19 z dne 12. 12. 2019) je začela veljati sprememba, v skladu s katero so **spodbude za zaposlitev prejemnikov denarnega nadomestila uvrščene med pravice iz zavarovanja za brezposelnost**, spremenjen pa je tudi postopek uveljavljanja, saj je po novem za uveljavitev predpisana vložitev vloge. Prav tako je novost, da se pravica do spodbude ne more pridobiti za zaposlitev pri delodajalcu, pri katerem je bila oseba zaposlena pred nastankom brezposelnosti. Od uveljavitve marca do konca leta je pravico do spodbude za zaposlitev uveljavilo 733 upravičencev.

Novost v zgoraj omenjeni noveli ZUTD je tudi **določba o prenehanju denarnega nadomestila, ko upravičenec izpolni pogoje za starostno upokojitev**. Pravica je na tej podlagi prenehala 106 upravičencem.

S spremembo zakona je bilo uvedeno tudi **postopno sankcioniranje prejemnikov denarnega nadomestila v obliki znižanja denarnega nadomestila** (namesto takojšnjega prenehanja) v višini 30 odstotkov zadnjega izplačanega zneska v primeru prve kršitve ene izmed navedenih obveznosti in v primeru ponovne kršitve prenehanje pravice. Postopno sankcioniranje za kršitve obveznosti brezposelnih oseb ostane le v primeru, ko brezposelna oseba ni aktivni iskalec zaposlitve. V tem primeru se nadomestilo zniža za naslednja dva meseca za 30 odstotkov mesečnega zneska. V primeru prve kršitve obveznosti vključitve v program APZ ali odklonitve ustrezne ali primerne zaposlitve pa denarno nadomestilo preneha. Denarno nadomestilo zaradi razloga neaktivnosti pri iskanju zaposlitve ter odklonitve ustrezne zaposlitve je prenehalo 11 prejemnikom denarnega nadomestila.

# SREDSTVA ZA IZVAJANJE UKREPOV NA TRGU DELA

* 1. AKTIVNA POLITIKA ZAPOSLOVANJA

V letu 2020 so se programi APZ izvajali na podlagi:

* smernic za izvajanje ukrepov APZ za obdobje 2016‒2020,
* proračuna RS za leto 2020,
* načrta za izvajanje APZ za leto 2020,
* kataloga ukrepov APZ (objavljen na spletni strani MDDSZ <https://www.gov.si/teme/aktivna-politika-zaposlovanja/>) in
* Operativnega programa za izvajanje evropske kohezijske politike v obdobju 2014–2020.

Programi APZ se po obliki, namenu in cilju financirajo iz sredstev proračuna RS in sredstev kohezijske politike (ESS). Namenska sredstva kohezijske politike ESS, ki so bila v finančnem načrtu MDDSZ za leto 2020, niso v celoti namenjena programom oziroma ukrepom APZ, zato je v spodnji preglednici zajet samo tisti del sredstev EU, ki se v skladu s katalogom APZ uvršča v APZ.

V letu 2020 je bilo z načrtom APZ za leto 2020 za izvajanje programov APZ načrtovanih nekaj več kot 92,8 milijona evrov (skupaj sredstva proračuna RS in sredstva kohezijske politike), **porabljenih pa je bilo nekaj manj kot 56,8 milijona evrov, kar je 38,9 odstotka manj sredstev od načrtovanih.** Manjšo porabo načrtovanih sredstev lahko pripišemo spremenjenim razmeram na trgu dela zaradi epidemije covida-19, ki je povzročila upad gospodarske aktivnosti in s tem vplivala tudi na trg dela. Zaradi negotovih razmer in zaprtja nekaterih dejavnosti za preprečevanje širjenja koronavirusa so se razmere na trgu dela najbolj poslabšale v drugem trimesečju leta 2020. Vendar občutno manjšega vključevanja brezposelnih oseb v programe v prvi polovici leta niti v drugi polovici leta ni bilo mogoče nadomestiti, saj je bila oktobra spet razglašena epidemija skupaj z ukrepi za njeno zajezitev. Na manjšo porabo sredstev je poleg epidemije covida-19 vplivala tudi struktura brezposelnih oseb.

Manjša poraba sredstev od načrtovane **v prvem ukrepu** v letu 2020 je bila na račun manj vključenih oseb v te programe, kar je predvsem posledica epidemije covida-19. V obdobju od 13. marca do 31. maja 2020 zavod ni mogel izvajati programov neformalnih izobraževanj in usposabljanj, od oktobra dalje pa se lahko izvajajo le na daljavo. V letu 2020 je zavod predvidel vključevanje predvsem v programe digitalnega opismenjevanja in tečaje slovenščine za tujce, ki pa se zaradi zaščitnih ukrepov niso mogli izvajati. Poleg tega so v preteklih letih glede na potrebe trga dela veliko naporov usmerili v ustvarjanje programov, ki poleg teoretičnega dela vsebujejo tudi veliko prakse. Za več kot 30 odstotkov manj vključitev je bilo tudi v programih usposabljanja na delovnem mestu in delovni preizkus, saj delodajalci v času epidemije niso mogli zagotavljati možnosti za varno izvedbo.

V prvem ukrepu se izvajata tudi dva programa za zaposlene, KOC 3.0 in ASI. Pri programu KOC 3.0 je bila poraba sredstev manjša predvsem zaradi epidemije covida-19 in posledične ustavitve vseh usposabljanj v živo v spomladanskih mesecih. Sicer se je potem izvajanje izobraževanj prilagodilo in se je omogočilo izvajanje na daljavo. Kljub temu in še posebno zaradi ponovitve strogih ukrepov v jesenskih mesecih se ocenjuje, da se je obseg usposabljanj v okviru operacije zmanjšal za 20 odstotkov glede na načrtovano in napovedano število usposabljanj. Največjo škodo je utrpel KOC za turizem, kjer se je izobraževanje za zaposlene popolnoma prekinilo. Glede na navedeno je bila zato tudi nižja poraba sredstev. Pri programu ASI je bil finančni načrt večji, saj se je pričakovala večja poraba v okviru javnega povabila ASI 2019, vendar so se določene dejavnosti zaradi epidemije marca 2020 ustavile oziroma jih je bilo treba prilagoditi e-oblikam usposabljanja. Določena podjetja zaradi nastalega položaj tudi niso bila zmožna zagotoviti udeležbe na usposabljanjih. V drugi polovici leta 2020 se je stanje sicer izboljšalo, zato je bilo tudi več vključitev oseb, določena sredstva pa so kljub temu ostala neporabljena. Dejavnosti v okviru javnega povabila ASI 2019 so se končale februarja 2021, v tem letu tudi pričakujemo, da se bodo poplačale vse finančne obveznosti do podjetij.

V okviru **tretjega ukrepa** se izvajajo programi spodbud za zaposlitev. V času priprave Načrta APZ za leto 2020 programi s finančnega vidika še niso bili prilagojeni spremenjenemu načinu izplačevanja subvencij. V skladu s priporočilom Evropskega računskega sodišča je bilo namreč treba uvesti izplačilo subvencije za zaposlitev v 12 enakih mesečnih zneskih (po izpolnjenem polnem mesecu zaposlitve, preveritvi statusa zaposlitve vključene osebe in nastanku stroška z zaposlitvijo pri delodajalcu). Z navedenim načinom izplačevanja subvencij se je spremenil tudi finančni načrt programov spodbud za zaposlovanje (sredstva za programe so se za leto 2020 zmanjšala in prerazporedila v naslednja leta).

Zaradi epidemije covida-19 je bilo opazno tudi zmanjšanje števila novih vlog delodajalcev na javna povabila v obdobju marec–maj 2020, zato je prvo polovico leta zaznamovalo veliko manjše vključevanje brezposelnih oseb od predvidenega. V drugi polovici leta 2020 je bilo vključenih več brezposelnih oseb, vendar pa občutno manjšega vključevanja v prvi polovici leta ni bilo mogoče nadomestiti, saj je bila oktobra spet razglašena epidemija covida-19. Prav tako se za vloge, odobrene od oktobra dalje, zaposlitve v veliki meri niso mogle izvesti, zato je zavod delodajalcem podaljševal rok za zaposlitev v leto 2021 (do konca epidemije).

Prav tako so na izvajanje programov spodbud za zaposlitev vplivali tudi epidemija in ukrepi za njeno zajezitev, saj je prvo polovico leta zaznamovalo veliko manjše vključevanje brezposelnih oseb od predvidenega. V drugi polovici leta 2020 je bilo vključenih več brezposelnih oseb kakor v prvi polovici leta, vendar pa občutno manjšega vključevanja brezposelnih oseb v prvi polovici leta tudi v drugi polovici leta ni bilo mogoče nadomestiti, saj je bila oktobra spet razglašena epidemija covida-19.

Na manjšo porabo sredstev v tretjem ukrepu vpliva tudi dejstvo, da v okviru programa Spodbude za trajno zaposlovanje mladih vključene osebe prekinjajo pogodbe o zaposlitvi (približno 30 odstotkov). Mladi so posebna skupina, saj v primeru boljše priložnosti na trgu dela prekinejo subvencionirano zaposlitev in se zaposlijo pri drugem delodajalcu. Ob tem ne gre spregledati tudi, da delodajalci v zahodni kohezijski regiji manj koristijo takšne ukrepe kakor v vzhodni regiji. Glede na to je obseg porabljenih sredstev za ta program za zaposlovanje oseb v zahodni kohezijski regiji manjši od načrtovanega.

Manj sredstev od načrtovanih v tretjem ukrepu je bilo porabljenih tudi pri spodbudah za zaposlovanje prejemnikov denarnega nadomestila, ki pa se na podlagi spremembe ZUTD od 27. marca 2020 ne izvajajo več kot program APZ, ampak se financirajo iz sredstev, namenjenih za socialno varnost.

V okviru **četrtega ukrepa**, kjer je večji del sredstev proračuna RS namenjen programom javnih del, so na manjšo porabo sredstev za te programe vplivali povišanje deleža sredstev, ki so jih morali zagotavljati izvajalci ali naročniki za sofinanciranje plač udeležencev, ter epidemija in z njo povezani ukrepi. Sredstva prvega javnega povabila so ostala delno nerazdeljena, saj so naročniki in izvajalci zaradi povišanja deleža sredstev, ki jih morajo zagotavljati za sofinanciranje plač udeležencev, kandidirali za manjše število programov. Tudi na drugo javno povabilo se je prijavilo malo izvajalcev in so sredstva v večini ostala nerazdeljena. Prav tako je razlog za manjšo porabo sredstev v dokaj pozni objavi prvega javnega povabila (šele konec leta 2019), saj so se brezposelne osebe začele vključevati v programe sredi februarja leta 2020. Na porabo pa vplivajo tudi posledice epidemije, saj se kar nekaj programov ni začelo izvajati, prav tako se določene dejavnosti, predvsem na področjih turizma, kulture, izobraževanja in športa, niso izvajale v predvidenem obsegu. Zaradi epidemije covida-19 pa je bilo prekinjenih 185 vključitev.

Na vključevanje oseb v programe APZ in s tem tudi na porabo sredstev je poleg epidemije covida-19 tudi v letu 2020 vplivala **struktura brezposelnih oseb**, saj je med njimi kljub nekoliko večjemu prilivu v tem letu zaradi epidemije in z njo povezanih ukrepov še vedno velik delež ranljivih skupin (dolgotrajno brezposelni, nizko izobraženi in starejši), ki za vključevanje potrebujejo poglobljeno obravnavo in več spodbude.

Preglednica 23: Načrtovana in porabljena sredstva (proračuna RS in sredstev kohezijske politike ESS) za ukrepe APZ v letu 2020 in načrt APZ za leto 2021

|  |  |  |  |  |  |
| --- | --- | --- | --- | --- | --- |
| **APZ** | **2020** | | | **2021** | |
|
| **Načrtovana sredstva v skladu z načrtom APZ za leto 2020** | **Poraba sredstev\*\*** | **Realizacija**  **vključitev \*** | **Načrt APZ za leto**  **2021** | **Načrtovane vključitve \*** |
|
|
| **(v EUR)** | **(v EUR)** | **(v EUR)** |
| **1. ukrep** | 25.821.470,72 | 16.288.521,82 | 26.235 | 24.602.547,33 | 20.108 |
| **2. ukrep** |  |  |  |  |  |
| **3. ukrep** | 41.061.476,20 | 23.923.193,65 | 7.557 | 43.367.036,91 | 5.389 |
| **4. ukrep** | 25.886.997,60 | 16.515.240,33 | 3.524 | 22.838.825,74 | 5.240 |
| **5. ukrep** | 73.675,00 | 36.067,50 |  |  |  |
| **APZ skupaj** | **92.843.619,52** | **56.763.023,30** | **37.316** | **90.808.409,98** | **30.737** |

Vir: MDDSZ

*\* Od vključenih v letu 2020 v ukrep 1 (skupaj 26.235) je bilo 9.865 brezposelnih in 16.370 zaposlenih.*

*\*\* Za leto 2021 so navedena načrtovana sredstva in vključitve iz Načrta za izvajanje ukrepov APZ za leti 2021 in 2022, ki ga je minister, pristojen za delo, sprejel s sklepom št. 1102-7/2020/7 z dne 2. marca 2021 (*[*https://www.gov.si/teme/aktivna-politika-zaposlovanja/*](https://www.gov.si/teme/aktivna-politika-zaposlovanja/)*).*

V preglednici 24 so prikazana realizirana sredstva po posameznih programih APZ (sredstva proračuna RS in namenska sredstva kohezijske politike) in viri financiranja za leto 2020.

Preglednica 24: Poraba sredstev v letu 2020 po posameznih programih APZ

|  |  |  |  |  |  |  |
| --- | --- | --- | --- | --- | --- | --- |
| **ŠIFRA KATALOGA** | **VIR** | **IME UKREPA / PROGRAMA** | **Vir financiranja**  **(šifra PP, šifra ukrepa)** | **Realizacija 2020 (v EUR)** | | |
| **1. UKREP** | **Usposabljanje in izobraževanje** | |  | **sredstva IP** | **sredstva OP EK (slov. in evropska)** | **SKUPAJ** |
| ***1.1.*** |  | ***Programi neformalnega izobraževanja*** |  |  |  |  |
| ***1.1.1.*** |  | ***Programi usposabljanja*** |  |  |  |  |
| 1.1.1.1. | OP 8.1.1 | Programi neformalnega izobraževanja in usposabljanja (ranljivi) | 150030, 150031, 150032, 150033/2611-16-8112 |  | 752.767,41 | 752.767,41 |
| 1.1.1.2. | IP | Nacionalne poklicne kvalifikacije – potrjevanje NPK in TK | 4282/2611-16-0009 | 175.328,10 |  | 175.328,10 |
| 1.1.1.3. | OP 8.2.1 | Programi neformalnega izobraževanja in usposabljanja za mlade | 150034, 150035, 150036, 150037/2611-16-8213 |  | 665.215,66 | 665.215,66 |
| 1.1.1.4. | IP | Lokalni programi neformalnega izobraževanje in usposabljanja | 4282/2611-16-0009 | 1.726.200,57 |  | 1.726.200,57 |
| **1.1.2.** |  | **Programi izpopolnjevanja** |  |  |  |  |
| 1.1.2.2 | IP | Vključitev brezposelnih oseb v podporne in razvojne prog. | 4282/2611-16-0009 | 62.798,18 |  | 62.798,18 |
| 1.1.2.4. | OP 9.1.2 | PUM-O Projektno učenje za mlajše odrasle | 160133, 160134, 160135, 160136/2611-16-9121 |  | 1.817.596,42 | 1.817.596,42 |
| 1.1.2.5. | OP 8.1.1. | Praktični programi za spodbujanje zaposlovanja (MIC) | 150030, 150031, 150032, 150033/ 2611-17-8115 |  | 189.891,64 | 189.891,64 |
| 1.1.2.6 | OP 8.2.1 | Inovativni projekti za mlade 2018-2019 (MDDSZ) | 150034, 150035/2611-19-8218 in 150036, 150037/2611-19-8219 |  | 122.694,81 | 122.694,81 |
| **1.1.3.** |  | ***Usposabljanje in izobraževanje zaposlenih*** |  |  |  |  |
| 1.1.3.2 | OP 8.3.1 | Celovita podpora podjetjem za aktivno staranje delovne sile | 160125, 160126, 160127, 160128/ 2611-17-8311 |  | 3.384.550,66 | 3.384.550,66 |
| 1.1.3.3 | OP 10.1.2 | Kompetenčni centri za razvoj kadrov 3.0 | 160137, 160138, 160139, 160140 / 2611-19-1121 |  | 1.815.397,87 | 1.815.397,87 |
| ***1.1.4.*** |  | ***Programi usposabljanja na delovnem mestu*** |  |  |  |  |
| 1.1.4.1. in  1.1.5.3. | IP | Delovni preizkus | 4282/2611-16-0009 | 379.160,62 |  | 379.160,62 |
| 1.1.4.3. | OP 8.1.1. | Usposabljanje na delovnem mestu (ranljivi) | 150030, 150031, 150032, 150033/2611-16-8111 |  | 1.328.471,06 | 1.328.471,06 |
| 1.1.4.4. | OP 8.2.1 | Usposabljanje na delovnem mestu – mladi | 150034, 150035, 150036, 150037/2611-16-8214 |  | 2.251.264,75 | 2.251.264,75 |
| 1.1.4.6 | IP | Usposabljanje na delovnem mestu za osebe na področju mednarodne zaščite | 4282/2611-16-0009 | 32.198,47 |  | 32.198,47 |
| 1.1.4.7 | IP | Usposabljamo lokalno | 4282/2611-16-0009 | 1.259.940,08 |  | 1.259.940,08 |
| 1.1.5.1 | OP 8.1. | Delovni preizkus 30 plus | 150030, 150031, 150032, 150033/2611-16-8111 |  | 70.661,70 | 70.661,70 |
| 1.1.5.2. | OP 8.2. | Delovni preizkus za mlade | 150034, 150035, 150036, 150037/2611-16-8214 |  | 124.749,91 | 124.749,91 |
| ***1.2.*** |  | ***Programi formalnega izobraževanja*** |  |  |  |  |
| ***1.2.1.*** |  | ***Spodbujanje formalnega izobraževanja*** |  |  |  |  |
| 1.2.1.1. | IP | Programi formalnega izobraževanja | 4282/2611-16-0009 | 129.633,91 |  | 129.633,91 |
| **SKUPAJ UKREP 1** | | | | **3.765.259,93** | **12.523.261,89** | **16.288.521,82** |
| **3. UKREP** | **Spodbude za zaposlovanje** | |  |  |  |  |
| ***3.1.*** |  | ***Subvencije za zaposlitev*** |  |  |  |  |
| ***3.1.1.*** |  | ***Spodbujanje zaposlovanja težje zaposljivih oseb*** |  |  |  |  |
| 3.1.1.3. in  3.1.1.9 | OP 8.1.1. | Spodbujanje zaposlovanja (DBO) – Zaposli me | 150030, 150031, 150032, 150033/2611-16-8113 |  | 13.221.592,97 | 13.221.592,97 |
| 3.1.1.4. in  3.1.2.1. | OP 8.2.1 | Spodbude za trajno zaposlovanje mladih | 150034, 150035, 150036, 150037/2611-17-8215 |  | 4.985.895,42 | 4.985.895,42 |
| 3.1.1.5 | IP | Aktivni do upokojitve – spodbude za zaposlovanje starejših | 3595/2611-16-0009 | 230.003,79 |  | 230.003,79 |
| 3.1.1.6 | OP 8.2.1 | Spodbude za zaposlitev mladih – Zaposlimo mlade | 150034, 150035, 150036, 150037/2611-18-8210 |  | 295.006,64 | 295.006,64 |
| 3.1.1.7 | OP 8.1.1. | Spodbujanje zaposlovanja starejših – Aktivni do upokojitve | 150030, 150031, 150032, 150033/2611-18-8116 |  | 3.346.703,68 | 3.346.703,68 |
| 3.1.1.8 in 3.1.2.2. | IP | Spodbude za trajno zaposlovanje mladih v vzhodni regiji | 3595/2611-16-0009 | 588.941,89 |  | 588.941,89 |
| ***3.2.*** |  | ***Povračilo dela plače*** |  |  |  |  |
| ***3.2.1.*** |  | ***Povračilo prispevkov delodajalca*** |  |  |  |  |
| 3.2.1.1 | IP | Povračilo prispevkov ZRPPR1015 | 3595/2611-16-0009 | 283.870,20 |  | 283.870,20 |
| 3.2.1.2 | IP | Povračilo prispevkov ZSRR-2 | 3595/2611-16-0009 | 57.896,30 |  | 57.896,30 |
| ***3.3*** |  | ***Spodbude za zaposlovanje*** |  |  |  |  |
| ***3.3.1*** |  | ***Spodbude za zaposlovanje -ZUTD*** |  |  |  |  |
| 3.3.1.1 | IP | Spodbude za zaposlovanje prejemnikov denarnega nadomestila | 3595/2611-16-0009 | 913.282,76 |  | 913.282,76 |
| **SKUPAJ UKREP 3** | | | | **2.073.994,94** | **21.849.198,71** | **23.923.193,65** |
| **4. UKREP** | **Ustvarjanje delovnih mest** | |  |  |  |  |
| ***4.1.*** |  | ***Spodbujanje del. in soc. vključenosti*** |  |  |  |  |
| ***4.1.1.*** |  | ***Javna dela*** |  |  |  |  |
| 4.1.1.1. | IP | Javna dela | 3551/2611-16-0009 | 14.391.852,53 |  | 14.391.852,53 |
| 4.1.1.4 | IP | Javna dela "Pomoč osebam na področju mednarodne zaščite" | 3551/2611-16-0009 | 389.395,68 |  | 389.395,68 |
| ***4.2.*** | ***IP*** | ***Socialno podjetništvo*** |  |  |  |  |
| 4.2.1.1 | OP 9.4.1 | Učne delavnice (UDM) | 160129, 160130, 160131, 160132/ 2611-17-9411 |  | 1.291.884,35 | 1.291.884,35 |
| 4.2.1.2 | OP 9.4.1 | Spodbude za zaposlovanje oseb iz programa Učne delavnice | 160129, 160130, 160131, 160132/ 2611-17-9411 |  | 442.107,77 | 442.107,77 |
| **SKUPAJ UKREP 4** | | | | **14.781.248,21** | **1.733.992,12** | **16.515.240,33** |
| **5. UKREP** | **Spodbujanje samozaposlovanja** | |  |  |  |  |
| ***5.1.1.*** |  | ***Pomoč pri samozaposlitvi*** |  |  |  |  |
| 5.1.1.1 | OP 8.2.1 | JR-Sofinanciranje projektov spodbujanja podjetništva med mladimi 2017–-2019 | 150034, 150035/2611-18-8216 in  150036, 150037/2611-18-8217 |  | 36.067,50 | 36.067,50 |
| **SKUPAJ UKREP 5** | | | | **0,00** | **36.067,50** | **36.067,50** |
| **SKUPAJ UKREPI APZ 1-5** | | | | **20.620.503,08** | **36.142.520,22** | **56.763.023,30** |

*Vir: MDDSZ, zavod, sklad*

* 1. STORITVI ZA TRG DELA

Delavnice v okviru storitev VKO je v letu 2020 izvajal samo zavod. Izbranim koncesionarjem za izvajanje delavnic VKO, ki jih z javnim razpisom izbere MDDSZ, je koncesijska pogodba prenehala veljati konec leta 2018. Glede na to, da se MDDSZ ni odločil za nov razpis za izbor koncesionarjev, novih vključitev v delavnice VKO pri koncesionarjih v letu 2020 ni bilo, posledično za ta namen načrtovana sredstva niso bila porabljena.

Preglednica 25: Načrtovana in porabljena sredstva za storitve trga dela – VKO (koncesije), leto 2020

|  |  |  |  |  |  |  |
| --- | --- | --- | --- | --- | --- | --- |
|  | 2019 | | | 2020 | | |
| **Načrtovana sredstva** | **Poraba sredstev** | **Število vključitev/zaposlitev brezposelnih oseb** | **Načrtovana sredstva** | **Poraba sredstev** | **Število vključitev/zaposlitev brezposelnih oseb** |
| **(v EUR)** | **(v EUR)** | **(v EUR)** | **(v EUR)** |
| Izvajanje delavnic VKO | 850.000,00 | 182.522,98 | ni vključitev (plačilo obveznosti za vključitve v letu 2018) | 3.000.000,00 | 0,00 | ni vključitev |
| Nadomestilo potnih stroškov | 60.000,00 | 3.885,30 | ni vključitev (plačilo obveznosti za vključitve v letu 2018) | 40.000,00 | 0,00 | ni vključitev |

*Vir: MDDSZ*

* 1. ZAVAROVANJE ZA PRIMER BREZPOSELNOSTI

ZUTD določa krog obveznih zavarovancev, trajanje in prekinitev obveznega zavarovanja ter osebe, ki se lahko prostovoljno zavarujejo za primer brezposelnosti. Zavarovanje za primer brezposelnosti je podlaga za koriščenje določenih pravic, ki se pod določenimi pogoji zagotavljajo brezposelnim osebam. V skladu s 134. členom ZUTD se sredstva za pravice iz zavarovanja za primer brezposelnosti po načelih vzajemnosti in solidarnosti zagotavljajo iz prispevkov delavcev, delodajalcev, prostovoljnih zavarovancev in drugih zavezancev.

Za zavarovanje za primer brezposelnosti se plačujeta:

* prispevek zavarovanca po stopnji 0,14 odstotka in
* prispevek delodajalca po stopnji 0,06 odstotka.

Iz zavarovanja za primer brezposelnosti izhajajo tudi pravice iz obveznega in prostovoljnega zavarovanja za primer brezposelnosti (58. člen ZUTD):

* pravica do denarnega nadomestila za primer brezposelnosti,
* pravica do plačila prispevkov za obvezna socialna zavarovanja,
* pravica do plačila prispevkov za pokojninsko in invalidsko zavarovanje eno leto pred izpolnitvijo minimalnih pogojev za pridobitev pravice do starostne pokojnine po predpisih o pokojninskem in invalidskem zavarovanju.

Pravice na podlagi plačanih prispevkov zavarovanci uresničujejo po predpisih, ki urejajo posamezno vrsto socialnega zavarovanja.

V letu 2020 se je število upravičencev do denarnega nadomestila po nekaj letih postopnega upadanja povečalo**. V letu 2020 je povprečno mesečno denarno nadomestilo prejemalo 25.882 brezposelnih oseb, kar je 31,6 odstotka več od mesečnega povprečja leta 2019, ko je denarno nadomestilo prejemalo 19.664 oseb. V letu 2020 je bilo povprečno 292 oseb mesečno upravičenih do plačevanja prispevkov za pokojninsko in invalidsko zavarovanje do izpolnitve pogojev za upokojitev, kar je 17,3 odstotka manj kot v letu prej.**

**V letu 2020 je bilo za denarna nadomestila izplačano 41,5 odstotka ali 71,5 milijona evrov več sredstev kot v letu 2019.**

Preglednica 26: Denarno nadomestilo za brezposelnost, obdobje 2018–2020

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2018** | |  | **2019** | | **2020** | |
| **Izplačana nadomestila v letu (v EUR)** | **Povprečno mesečno število prejemnikov v letu** |  | **Izplačana nadomestila v letu (v EUR)** | **Povprečno mesečno število prejemnikov v letu** | **Izplačana nadomestila v letu (v EUR)** | **Povprečno mesečno število prejemnikov v letu** |
| **Denarno nadomestilo** | 173.689.233,78 | 20.306 | 172.143.702,00 | | 19.664 | **243.662.370,04** | **25.882** |
| **Prispevki do upokojitve** | 548 | 353 | **292** |
| **Povračilo stroškov za aktivno iskanje zaposlitve** | 217.165,09 | 761 |  | 194.001,79 | 698 | **136.119,19** | **426** |
| **Povračilo dela plače** | 22.748,12 | 7 |  | 18.878,38 | 8 | **15.634,62** | **10** |
| **Spodbude za zaposlitev prejemnikov denarnih nadomestil** |  |  |  |  |  | **150.547,65** | **192** |

*Vir: MDDSZ, Zavod RS za zaposlovanje*

*\* V izračunu povprečnega mesečnega števila prejemnikov denarnega nadomestila za leto 2020 so bile upoštevane tudi osebe, ki jim je bilo denarno nadomestilo izplačano v januarju 2020, obračunsko obdobje pa je bilo december 2019, v izračun pa niso bile zajete osebe, ki so izplačilo prejele v januarju 2021 za obračunsko obdobje december 2020.*

V skladu s 66.a. členom Zakona o spremembah in dopolnitvah Zakona o urejanju trga dela (ZUTD-E; Ur. l. RS, št. 75/19 z dne 12. decembra 2019) je začela veljati sprememba, v skladu s katero so **spodbude za zaposlitev prejemnikov denarnega nadomestila uvrščene med pravice iz zavarovanja za brezposelnost**. V letu 2020 je bilo za ta namen izplačanih skoraj 150.550 evrov, povprečno mesečno pa ga je prejemalo 192 upravičencev.

# NAČRTOVANI UKREPI V TEKOČEM LETU

**Izvajanje interventnih zakonov za blaženje posledic epidemije covida-19**

Leto 2020 je bilo zaznamovano z epidemijo covida-19. V Sloveniji je Vlada RS epidemijo prvič razglasila 12. marca 2020 in je trajala do konca maja, nato pa, ker se je epidemična slika izboljšala, do sredine oktobra uradno epidemije ni bilo. Znova je bila razglašena 18. oktobra, nato januarja 2021 podaljšana in v času priprave tega poročila še traja. Zaradi omejevanja širjenja okužb so bili sprejeti različni ukrepi za zajezitev širjenja okužbe, ki so vplivali tako na družbo, gospodarstvo kot na brezposelnost. Slovenija je oblikovala ukrepe za pomoč delodajalcem, ki so močno pripomogli k ohranitvi delovnih mest in preprečitvi odpuščanj delavcev ter posledično k manjšemu porastu števila registrirano brezposelnih, in sicer:

* povračilo nadomestila plače za začasno čakanje na delo,
* povračilo nadomestila plače delavcu, ki zaradi višje sile ne more opravljati dela,
* povračilo nadomestila izplačanih nadomestil plače za čas odrejene karantene,
* delno subvencioniranje skrajšanega polnega delovnega časa.

Naštete ukrepe je izvajal zavod in tako postal ena izmed osrednjih institucij za pomoč gospodarstvu v času epidemije covida-19. Temu primerno je moral prilagoditi in organizirati svoje delo in močno okrepiti delo na področju izvedbe naštetih ukrepov. Na podlagi šestih interventnih zakonov je v letu 2020 prejel 172.425 vlog delodajalcev, od tega največ, 109.442, za povračilo nadomestil plač za čas čakanja na delo (najpogosteje so to uveljavljali delodajalci iz predelovalnih dejavnosti, trgovine in gostinstva), sledijo vloge za povračilo nadomestila plač za čas čakanja na delo zaradi karantene oziroma višje sile, ki so jih prejeli 47.942 (najpogosteje so ta ukrep uveljavljali delodajalci iz predelovalnih dejavnosti, trgovine in izobraževanja), ter 15.041 vlog za subvencije za skrajšan polni delovni čas (najpogosteje trgovina, predelovalne dejavnosti in gostinstvo).

Izvajanje naštetih ukrepov za ohranitev delovnih mest ostaja prednostna naloga tudi v letu 2021.

**Izvajanje programov APZ**

Izvajanje interventnih ukrepov za ohranjanje delovnih mest (čakanje na delo in subvencioniranje skrajšanega delovnega časa) je ublažilo poslabšanje razmer na trgu dela, zaradi česar bosta tudi letos padec zaposlenosti in rast brezposelnosti manjša. Ne glede na nepredvidljive razmere, ki so povezane z epidemijo, bo v času gospodarskega okrevanja izredno pomembno vsem programom APZ namenjati pozornost, predvsem z vidika čimprejšnje vrnitve brezposelnih na trg dela in kot pomoč delodajalcem pri zaposlovanju novih sodelavcev. Brezposelnim bo treba zagotavljati pomoč pri vstopu na trg dela glede na njihove potrebe in pri tem smiselno kombinirati različne storitve in dejavnosti, ki so na voljo. V ospredje bo treba postaviti učinkovitost trga dela, k temu pa lahko v okviru APZ pripomoremo predvsem z vlaganjem v izobraževanje in usposabljanje, v razvoj kompetenc, saj se bo le tako povečala zaposljivost. Poudarek na usposabljanjih v okviru programov APZ bo v prihodnje temeljil na znanjih in veščinah, ki jih »zahteva« prihodnost in bodo v skladu s potrebami delodajalcev na lokalnem trgu dela.

Večina programov APZ, ki so se izvajali do zdaj in so se izkazali za uspešne in učinkovite, se nadaljuje tudi v letu 2021. Trenutnim razmeram, ki so povezane z epidemijo, smo že v letu 2020 **prilagodili nekatere programe APZ**. V program subvencionirane zaposlitve ZAPOSLI.ME se lahko po vključujejo tudi tisti brezposelni, ki so stari 30 let in več in so delo izgubili iz poslovnih razlogov, zaradi stečaja, likvidacije ali prisilne poravnave kot posledice epidemije ter so se v evidenco brezposelnih oseb prijavili v času od 13. marca 2020 do 31. decembra 2021. Omenjena ciljna skupina je bila dodana tudi programu neformalnega izobraževanja in usposabljanja ter programu usposabljanja na delovnem mestu.

Ključno je, da se **s programi APZ na potrebe trga dela odzivamo hitro**, in sicer tako, da bodo ti prilagojeni stanju po epidemiji, obenem pa tudi z vidika čim prejšnje vrnitev brezposelnih na trg dela in motiviranja ter aktiviranja tistih brezposelnih, ki so v evidenci ostali še pred zdajšnjo krizo. Glede na hitro spreminjajoče se stanje na trgu dela, ki ga na ministrstvu redno spremljamo, bomo v skladu s potrebami trga dela programe APZ po potrebi dodatno dopolnjevali in prilagajali tako, da bodo namenili pomoč tistim skupinam, ki jo najbolj potrebujejo pri vstopu na trg dela.

Smernicam za izvajanje ukrepov APZ za obdobje 2016–2020, ki jih je sprejela Vlada RS novembra 2015, se je iztekla veljavnost, zato je 7. januarja 2021 sprejela **Smernice za izvajanje ukrepov APZ za obdobje 2021–2025**, ki predstavljajo nove usmeritve in cilje, ki bodo namenjeni potrebam trga dela. Glavni cilji izvajanja ukrepov APZ v obdobju 2021–2025 bodo:

* zmanjševanje števila dolgotrajno brezposelnih oseb;
* hitrejša aktivacija brezposelnih, predvsem starejših od 50 let, nizko izobraženih in prejemnikov denarne socialne pomoči:
* hitrejši prehod brezposelnih mladih do 29 let na trg dela – Jamstvo za mlade;
* odprava strukturnih neskladij na trgu dela z namenom zagotoviti znanja in veščine za potrebe trga dela.

V letu 2021 bodo ključni naslednji programi APZ:

* programi usposabljanja in izobraževanja (neformalna izobraževanja in usposabljanja/NIU), katerih pozornost bo še naprej usmerjena v oblikovanje programov glede na potrebe gospodarstva in v razvoj digitalnih spretnosti brezposelnih oseb;
* usposabljanja na konkretnem delovnem mestu;
* spodbude za delodajalce za zaposlitev brezposelnih oseb (zaposli.me, trajno zaposlovanje mladih, zelena delovna mesta);
* program, namenjen opolnomočenju mlajših odraslih (PUM-O);
* programi za najbolj ranljive, kot so učne delavnice in programi javnih del, katerih poudarek bo na vključevanju brezposelnih prejemnikov denarne socialne pomoči;
* programi za zaposlene (program ASI in program KOC 3.0).

Ključna interventna ukrepa za ohranjanje delovnih mest (čakanje na delo in skrajšani delovni čas) zagotovo pozitivno vplivata na trg dela, saj sta zmanjšala vpliv krize na rast brezposelnosti in padec zaposlenosti. S ciljem izboljšanja veščin in nadgradnjo znanj interventna zakonodaja omogoča, da se lahko **zaposleni, ki so jih delodajalci zaradi pomanjkanja dela razporedili na skrajšani polni delovni čas ali na začasno čakanje na delo, v tem obdobju vključijo v ukrepe na trgu dela, ki jih izvaja zavod.** Na voljo so programi neformalnega izobraževanja in usposabljanja ali preverjanje in potrjevanje NPK/TK. Udeležba v programih je brezplačna. Omenjena izobraževanja in usposabljanja za zaposlene, vključene v interventne ukrepe, bo zavod izvajal tudi v letu 2021.

Področje izobraževanja in usposabljanja s pomočjo sodobne informacijsko komunikacijske tehnologije, tako imenovano e-učenje oziroma e-izobraževanje, se je v času epidemije razširilo in hitro okrepilo, zato je danes nujen in velik izziv **e-izobraževanje** **uvesti tudi v storitve za brezposelne osebe.** Zavod je že v letu 2020 omogočil izvajanje nekaterih e-oblik izobraževanja in usposabljanja. Vendar pa takšen način s seboj prinaša tako prednosti kakor tudi slabosti. Slabost je zagotovo v tem, da takšne oblike niso primerne za vse vrste izobraževanja in usposabljanja, prav tako pa je določen delež posameznikov pomanjkljivo usposobljen za uporabo informacijske tehnologije. Za učinkovito se je v preteklih letih med brezposelnimi izkazalo tudi usposabljanje, ki povezuje teoretični in praktični del, kar pa je na daljavo težje izvedljivo. Vsekakor pa e-izobraževanje lahko pomeni orodje, ki ponuja takojšnje rešitve za prilagajanje vrtoglavim spremembam na trgu. Trenutno na zavodu pripravljajo **pilotni projekt za izobraževanja na daljavo**, ki ga želijo kot enakovredno različico klasičnega izobraževanja in usposabljanja uvesti do konca leta 2021. Za takšno izvedbo je treba poleg razvoja tehnične podpore pripraviti tudi katalog izobraževanj ter pogoje za vpis v register zunanjih izvajalcev.

Zavod je 20. januarja 2021 objavil **javno povabilo delodajalcem za subvencionirano zaposlovanje brezposelnih oseb iz ciljne skupine v okviru programa Zelena delovna mesta**. Namen javnega povabila je spodbujanje delodajalcev k zaposlovanju brezposelnih oseb iz ciljne skupine na zelenih delovnih mestih za nedoločen čas. S tem se pripomore k njihovemu delovnemu in socialnemu aktiviranju ter tudi k zmanjševanju neskladja med ponudbo in povpraševanjem na trgu dela. Delodajalci lahko pridobijo mesečno subvencijo za zaposlitev brezposelnih, ki so prijavljeni v evidenci brezposelnih. Delovno razmerje mora biti sklenjeno za nedoločen čas. Na voljo je 1,5 milijona evrov, ki jih sofinancira Ministrstvo za okolje in prostor iz Sklada za podnebne spremembe.

Za program **Spodbude za trajno zaposlovanje mladih**, ki je sofinanciran iz ESS OP EKP 2014–2020, je zavod za osebe s stalnim prebivališčem v vzhodni kohezijski regiji razdelil vsa sredstva, zato je MDDSZ zagotovil dodatna integralna sredstva za zaposlovanje mladih iz navedene regije. Zavod je 19. februarja 2021 objavil spremembo javnega povabila za program Spodbude za trajno zaposlovanje mladih, ki se med drugim nanaša tudi na zvišanje sredstev v delu programa **Spodbude za trajno zaposlovanje mladih v vzhodni regiji**, ki ga v celoti financira RS.

Zavod je v začetku decembra leta 2020 objavil dve javni povabili za programe javnih del, in sicer **javno povabilo za izbor programov javnih del za leto 2021 in javno povabilo za izbor programov javnih del za pomoč pri omilitvi posledic epidemije covida-19 za leto 2021.** Zadnja so namenjena aktiviranju brezposelnih oseb, ki so več kot eno leto neprekinjeno prijavljene v evidenci brezposelnih (dolgotrajno brezposelne osebe), za izvajanje pomoči pri oskrbi uporabnikov v domovih za starejše občane, v večgeneracijskih centrih, bolnišnicah, invalidov v društvih, varstveno-delovnih centrih in zavodih za usposabljanje ter drugih socialnovarstvenih zavodih. Oba programa se izvajata v letu 2021. V prvih treh mesecih leta 2021 je bilo v programe javnih del (klasični) vključenih 1.612 brezposelnih, v programe javnih del za pomoč pri omilitvi posledic epidemije pa 369 brezposelnih oseb. V letu 2021 bo zavod objavil novo javno povabilo za programe javnih del za leto 2022.

**Javni razpis za podelitev koncesij za opravljanje storitev za trg dela za obdobje 2021–2024**

V letu 2021 načrtuje MDDSZ objavo novega javnega razpisa za podelitev koncesij za opravljanje storitev za trg dela za obdobje 2021–2024. Kot že v predhodnih razpisih bo MDDSZ tudi tokrat koncesije podelil največ za tri leta (z možnostjo podaljšanja največ za čas, za katerega je bila sklenjena koncesijska pogodba) in za vsa krajevna območja območnih služb zavoda (pokritost vse Slovenije).

Delavnice VKO, ki jih izvajajo koncesionarji, so namenjene izboljšanju zaposlitvenih možnosti brezposelnih oseb na trgu dela, prepoznavanju njihovih kompetenc, znanj in veščin ter prepoznavanju in odpravljanju morebitnih ovir, ki jim otežujejo ponovni vstop na trg dela. Udeleženci delavnic spoznavajo, kako nastopati na trgu dela, kaj je skriti trg dela, ustvarjajo socialne mreže in se učijo veščin, ki so jim v pomoč pri iskanju zaposlitve.

Po novem javnem razpisu bodo v delavnico (modularna delavnica, sestavljena iz različnih modulov, individualnih srečanj in zaposlitvenega kluba) vključene vse brezposelne osebe, za katere bodo svetovalci zavoda presodili, da delavnico potrebujejo. Po začetnem poglobljenem intervjuju pri koncesionarju bo oseba napotena na ustrezne module glede na njene potrebe. Po izhodu iz modulov bodo sledili individualno srečanje, evalvacija pridobljenih znanj in podobno, nato pa vključitev v samostojno iskanje zaposlitve ter hkrati povezovanje z delodajalci. Sledila bosta ponovno individualno srečanje in evalvacija pridobljenih znanj. Če po tem še ne bo prišlo do zaposlitve, se oseba ponovno vključi v ustrezni modul ali poglobljeno individualno svetovanje. Časovni okvir celotne delavnice je približno mesec in pol.

# DOSEGANJE CILJEV EVROPSKE POLITIKE ZAPOSLOVANJA

Nova Komisija je mandat nastopila v drugi polovici leta 2019, a kljub pričakovanjem v 2020 ni oblikovala strateških usmeritev za novo desetletje. Pozivi za oživitev strategije so se zatem okrepili šele ob koncu leta, ko si je Evropska unija opomogla po nenadnem spomladanskem izbruhu pandemije covida-19, ter po začetnem obsežnem ukrepanju na vseh področjih življenja in gospodarstva.

Pandemija je močno zaznamovala tudi evropske trge dela. Ukrepi za zajezitev so čez noč spremenili obseg in način gospodarskega delovanja. Države članice Evropske unije, pri čemer Slovenija ni bila izjema, so v nasprotju s prejšnjo krizo in varčevalnimi ukrepi sprejele ali aktivirale že obstoječe ukrepe za ohranjanje delovnih mest s ciljem premostitve do ponovnega zagona gospodarstva. Slovenija je tako med drugimi ukrepi že marca 2020 sprejela ukrep čakanja na delo, junija pa dodatno še ukrep skrajšanega delovnega časa.

Evropska komisija je v tem letu sprejela številne dokumente s ciljem podpore državam članicam tako pri obvladovanju krize v gospodarstvu, na trgu dela kot za preprečevanje poslabšanja socialnega položaja prebivalstva. Fokus je predvsem na Uredbi za okrevanje in odpornost (ang. Recovery and Resilience Facility, RRF), ki je glavni element okrevanja v obliki nepovratnih sredstev in posojil, ki naj bi jih države članice dobile večinoma v obdobju 2021–2023. Pri okrevanju Komisija poudarja potrebo po naložbah v zeleno in digitalno tranzicijo gospodarstva in družbe.

Na podlagi te uredbe države članice pripravljajo načrt za okrevanje in odpornost (ang. Recovery nad Resilience Plan, RRP), kako premostiti krizo in ustvariti podlage za ponovno rast socialno in okoljsko odgovornega gospodarstva, obenem pa poskrbeti za večjo odpornost sistemov in storitev, ki jih država zagotavlja, proti morebitnim drugim pretresom v prihodnosti. Načrt mora učinkovito pripomoči h krepitvi potenciala gospodarske rasti in ustvarjanju delovnih mest in ga morajo države Komisiji predložiti najpozneje aprila 2021. Vključevati mora tudi vsebino priporočil v okviru evropskega semestra. Slovenija je tako ob koncu 2020 za potrebe trga dela razvijala načrt v smeri priprav analitičnih in pravnih podlag za spremembe različnih zakonskih določb, med drugim tudi za sistemsko vzpostavitev sheme skrajšanega delovnega časa, preučitev prezgodnjega odhajanja v neaktivnost, evalviranje ukrepov aktivne politike zaposlovanja in podlage strateških usmeritev 2026–2030, podporo prožnejšim načinom organizacije dela, analizo sistemov socialne varnosti, hitrejši prehod mladih na trg dela ter usposabljanje in izobraževanje zaposlenih.

Ob vseh spremembah in posebnostih v letu 2020 se je začasno spremenil tudi proces evropskega semestra. Od prejšnjih odstopa predvsem v odražanju blaženja razmer, ki so nastale v posamezni članici zaradi omejevalnih ukrepov za širjenje okužb. V primerjavi s prejšnjimi leti so zato veliko bolj poudarjena priporočila s področja zdravja za odpornost zdravstvenega sistema in nemoteno zagotavljanje zdravstvene opreme in zdravstvenih delavcev.

Na trgu dela je poudarek predvsem na ukrepih, ki preprečujejo porast brezposelnosti. Priporočila Sloveniji za leto 2020 obsegajo usmeritev, da zagotovi ustrezno nadomestilo dohodka in socialno zaščito, ublaži učinek krize na zaposlenost, med drugim z okrepitvijo shem krajšega delovnega časa in prožnimi ureditvami dela, ter poskrbi, da bodo ti ukrepi zagotavljali ustrezno zaščito za delavce z nestandardnimi oblikami zaposlitve. Poleg tega naj Slovenja krepi tudi digitalna znanja in spretnosti. Hkrati je treba še vedno upoštevati priporočila za leto 2019, torej si prizadevati za večjo aktivnost na trgu dela za starejše in nižje izobražene osebe. Priporočila obeh let, kot že omenjeno, se morajo odražati tudi v načrtu za okrevanje in odpornost.

1. Indeks za tekoče leto je izračunan glede na enako obdobje predhodnega leta. [↑](#footnote-ref-1)
2. Vir podatkov o stopnji registrirane brezposelnosti je do leta 2016 Statistični urad RS (SRDAP), od leta 2017 pa Zavod RS za zaposlovanje.. [↑](#footnote-ref-2)
3. Osebe, ki prejemajo denarno nadomestilo za primer brezposelnosti ali socialnovarstvene prejemke, osebe iz ranljivih skupin na trgu dela in brezposelne osebe, ki še niso bile vključene v noben ukrep APZ. [↑](#footnote-ref-3)
4. Začasni podatki o prehodih v zaposlitev za vključene v letu 2020. [↑](#footnote-ref-4)
5. Med izhode zaposlitev ne štejemo oseb, za katere so delodajalci uveljavljali povračilo prispevkov delodajalca. [↑](#footnote-ref-5)
6. V okviru ukrepa 4 se izvajajo tudi učne delavnice, ki se izvajajo kot usposabljanje na delovnem mestu. [↑](#footnote-ref-6)
7. Kot invalidne osebe se štejejo osebe po Zakonu o pokojninskem in invalidskem zavarovanju – ZPIZ-2 (Ur. l. RS, št. 96/12 z vsemi spremembami), 3. členu Zakona o zaposlitveni rehabilitaciji in zaposlovanju invalidov (Ur. l. RS, št. 16/07 – uradno prečiščeno besedilo, z vsemi spremembami), oziroma so našteti v 3. členu Navodil za izpolnjevanje obrazca prijave v zavarovanje za invalide (Ur. l. RS, št. 10/05, 43/05 in 53/12). [↑](#footnote-ref-7)
8. Upoštevano je število vključenih, ki so financirani iz sredstev ESS in proračuna RS. [↑](#footnote-ref-8)